

Informatīvais ziņojums par

Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas apguvi

līdz 2011.gada 30.septembrim

Satura rādītājs

[Satura rādītājs 2](#_Toc308774227)

[Kopsavilkums 5](#_Toc308774228)

[1. 2007.-2013.gada plānošanas perioda ES fondu apguve 8](#_Toc308774229)

[1.1. Darbības programmu un darbības programmu papildinājumu grozījumi 8](#_Toc308774230)

[1.2. Projektu iesniegumu atlases darbības programmās 11](#_Toc308774231)

[1.3. ES struktūrfondu un KF finanšu apguve 16](#_Toc308774232)

[1.4. Publisko resursu ieguldījums un sasniegtie rezultāti 20](#_Toc308774233)

[1.5. Tehniskās palīdzības aktivitāšu īstenošana 44](#_Toc308774234)

[1.6. 2007.-2013.gada plānošanas perioda finanšu apguves salīdzinājums starp jaunajām ES dalībvalstīm 45](#_Toc308774235)

[2. Eiropas Ekonomikas zonas un Norvēģijas finanšu instrumentu apguve 47](#_Toc308774236)

[2.1. 2004.-2009.gada plānošanas periods 47](#_Toc308774237)

[2.2. 2009.-2014.gada plānošanas periods 49](#_Toc308774238)

[3. Latvijas un Šveices sadarbības programmas apguve 53](#_Toc308774239)

[4. Neatbilstības un neatbilstoši veikti izdevumi ES fondu un citu ārvalstu finanšu palīdzības līdzfinansētu projektu ietvaros 56](#_Toc308774240)

[4.1. 2007.-2013.gada plānošanas perioda ES fondi 57](#_Toc308774241)

[4.2. 2004.-2006.gada plānošanas periods 61](#_Toc308774242)

[4.3. Neatbilstoši veikti izdevumi un zaudējumi valsts budžetam 2007 – 2013. gada plānošanas periodā ES fondos 62](#_Toc308774243)

[4.4. Eiropas Ekonomikas zonas un Norvēģijas finanšu instrumentu, Latvijas un Šveices sadarbības programma 65](#_Toc308774244)

[5. ES fondu vadības, kontroles un uzraudzības sistēmas pilnveidošana 67](#_Toc308774245)

[6. Jaunais ES fondu 2014.-2020.gada plānošanas periods 72](#_Toc308774246)

[7. Secinājumi un turpmākā rīcība 73](#_Toc308774247)

**Saīsinājumi**

AI - Atbildīgā iestāde

CFLA - Centrālā finanšu un līgumu aģentūra

DG EMPL - Eiropas Komisijas Nodarbinātības, sociālo lietu un iekļautības

 ģenerāldirektorāta

EEZ - Eiropas Ekonomikas zona

EEZ/Norvēģis finanšu instrumenti - EEZ finanšu instruments un Norvēģijas finanšu

 instruments

EIF - Eiropas Investīciju banka

EK - Eiropas Komisija

ERAF - Eiropas Reģionālās attīstības fonds

ES - Eiropas Savienība

ESF - Eiropas Sociālais fonds

ES fondi - 2007.-2013.g. plānošanas perioda 1.mērķa ES struktūrfondi un

 Kohēzijas fonds

EM - Ekonomikas ministrija

FM - Finanšu ministrija

IKT - Informācijas un komunikāciju tehnoloģijas

IZM - Izglītības un zinātnes ministrija

Komisijas Regula Nr.1828/2006 - Eiropas Parlamenta un Padomes Regula (EK)

 Nr.1080/2006 par Eiropas Reģionālās attīstības

 Fondu

KF - Kohēzijas fonds

LHZB - Valsts akciju sabiedrība „Latvijas Hipotēku un zemes banka”

LIAA - Valsts aģentūra „Latvijas Investīciju un attīstības aģentūra”

LGA - Sabiedrība ar ierobežotu atbildību „Latvijas garantiju aģentūra”

LM - Labklājības ministrija

MK - Ministru kabinets

MVK - Mazie un vidējie komersanti

NVO - Nevalstiskā organizācija

Saprašanās memorands - 2009.gada 28.janvāra Saprašanās memorands starp

 Eiropas Kopienu un Latvijas Republiku un tā papildinājumi

SM - Satiksmes ministrija

SI - Sadarbības iestāde

Šveices programma - Latvijas un Šveices sadarbības programma

TM - Tieslietu ministrija

TP - Tehniskā palīdzība

VARAM - Vides aizsardzības un reģionālās attīstības ministrija

VEC - Veselības ekonomikas centrs

VI - ES fondu, EEZ/Norvēģis finansu instrumentu un Šveices programmas vadošā iestāde

VIS - ES fondu vadības informācijas sistēmas

VKS - Vadības un kontroles sistēma

VM - Veselības ministrija

VPP - valsts un privātā partnerība

VSS - Valsts sekretāru sanāksme

ZM - Zemkopības ministrija

80.00.00 programma - valsts budžeta programmas 80.00.00 „Nesadalītais finansējums

 Eiropas Savienības politiku instrumentu un pārējās ārvalstu

 finanšu palīdzības līdzfinansēto projektu un pasākumu

 īstenošanai”

Kopsavilkums

2007.-2013.gada plānošanas periodā līdz 2011.gada 30.septembrim no kopā pieejamā publiskā finansējuma ES fondu projekti apstiprināti par 2 681,1 milj. latu jeb par 84,2%, noslēgti līgumi ar finansējuma saņēmējiem par 2 562,2 milj. latu jeb 80,5% un finansējuma saņēmējiem izmaksāti 1 180,5 milj. latu jeb 37,1%. Ņemot vērā, ka, salīdzinot ar iepriekšējo pārskata periodu, ir vērojams 3,5% progress maksājumiem finansējuma saņēmējiem, 3,2% progress apstiprinātajiem projektiem, kopumā ES fondu apguves progress ir vērtējams kā apmierinošs. No EK saņemto maksājumu apjoma Latvija ierindojas trešajā vietā starp jaunajām ES dalībvalstīm.

Lai arī lielākā daļa ministriju atpaliek no 2011.gada apguves plāniem, vidēji apgūstot tikai 73,0% no plānotā. Tomēr plānots, ka kopumā Latvija izpildīs finanšu apguves 2011.gada saistības pret EK un valdības š.g. 8.marta sēdē noteikto ambiciozo apguves mērķu neizpilde varētu būt 2 – 5%. Savukārt no valsts budžetā ieplānotā finansējuma apjoma (648 milj. latu) neizlietoti varētu palikt apmēram 62 milj. latu. Šobrīd lielākā finanšu apguves plānu neizpilde vērojama transporta jomā. Finanšu apguves plānu neizpildes galvenokārt saistītas ar problēmām iepirkumos un to pārsūdzībām.

Galvenās problēmas, kas kavējušas lielo projektu ieviešanu, ir problēmas iepirkumos (piemēram, pārsūdzības projektos „Infrastruktūras attīstība Krievu salā ostas aktivitāšu pārcelšanai no pilsētas centra (Rīgas brīvosta)” un „Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana”) un zemju atsavināšanas problēmas („Autoceļa E22 posma Rīga (Tīnūži) – Koknese būvniecība”, „Autoceļa E22 posma Ludza-Terehova būvniecība”). Šo projektu problēmu dēļ ir būtiskas novirzes no finansējuma saņēmēju maksājumu grafika, kas apstiprināts 2010.gadā ES fondu uzraudzības komitejā.

Līdz ceturkšņa beigām EK iesniegti grozījumi plānošanas dokumentos, lai apstiprinātu ERAF finansējuma pārdali 22,8 milj. latu apmērā no darbības programmas „Uzņēmējdarbība un inovācijas” uz darbības programmu “Cilvēkresursi un nodarbinātība”, kā arī citas iekšējās pārdales, tās aktīvo darba tirgus pasākumu īstenošanai 2012. un 2013.gadā, kopā 37,1 milj. latu apmērā. Veikta arī ES fondu līdzekļu pārstrukturēšana, to efektīva ieguldījumu novirzīšana tautsaimniecībā, t.sk. pārskata periodā pārdalīts papildu ERAF finansējums mājokļu siltināšanai.

Pēc š.g. 15.septembrī notikušās ES fondu uzraudzības komitejas fiksēta EK stingra nostāja par to, ka šobrīd apstiprināšanā esošajiem darbības programmu grozījumiem jābūt pēdējiem līdz plānošanas perioda beigām.

2007.-2013.gada plānošanas periodā līdz 2011.gada 30.septembrim konstatēto neatbilstību summa ir 9,7 milj. latu jeb 0,7% no kopējā finansējuma saņēmēju pieprasītā finansējuma (1,3 miljardi latu). Salīdzinājumā ar konstatētajām neatbilstībām līdz 2011.gada otrā ceturkšņa beigām neatbilstību apjoms līdz 2011.gada trešā ceturkšņa beigām ir pieaudzis par 1,8 milj. latu jeb 59,5%.. Tas skaidrojams ar neatbilstību konstatēšanu finansiāli apjomīgos projektos, un to, ka šajā ceturksnī ievērojamam skaitam projektu veiktas maksājumu pārbaudes. Kopumā secināms, ka būtiskākie neatbilstību rašanās iemesli joprojām ir pārkāpumi publiskā iepirkuma procedūrās, finansējuma saņēmēju saimnieciskās darbības neveikšana, kā arī aktivitāšu īstenošanas vai projekta nosacījumu neizpilde, tāpēc, sākot ar 2012.gadu plānots pastiprināt iepirkuma pirmspārbaužu kontroles.

Š.g. 6. oktobrī EK publicēja ES fondu regulu priekšlikumus 2014.-2020.gada plānošanas periodam. FM ir sagatavojusi laika grafiku darbam ar Kohēzijas politikas nākotnes jautājumiem, saskaņā ar kuru nākamajā ceturksnī plānots aktīvi risināt Latvijai svarīgos jautājumus Kohēzijas politikas ietvaros, sagatavojot sākotnējās pozīcijas par regulu priekšlikumiem un paust Latvijas nostāju Neformālajā ministru sanāksmē, kas norisināsies š.g. 24. – 25.novembrī.

Notiek aktīva gatavošanās EEZ finanšu instrumenta un Norvēģijas finanšu instrumenta 2009.-2014.gada plānošanas perioda finansējuma apguves uzsākšanai. Ministrijas, kas ir programmu apsaimniekotāji, izstrādā programmu iesniegumu projektus. Pēc programmu iesniegumu projektu atbalstīšanas MK, programmu iesniegumu projekti tiks virzīti iesniegšanai donorvalstīm, un plānots, ka Latvija būs viena no pirmajām saņēmējvalstīm, kas to izdarīs. Tomēr, ņemot vērā to, ka gandrīz visās programmās ir iesaistīti donorvalstu partneri, programmu apsaimniekotāji kavē termiņus programmu iesniegumu projektu iesniegšanai VSS un MK, līdz ar to paliek arvien mazāk laika programmu iesniegumu iesniegšanai donorvalstīm (saskaņā ar donorvalstu noteikumiem Norvēģijas finanšu instrumentam iesniegšanas termiņš ir š.g. 29.decembris un EEZ finanšu instrumentam – 2012.gada 9.februāris).

Ņemot vērā VI veiktās vadības un kontroles sistēmas darbības un ES fondu apguves risku analīzi, sniegts priekšlikums ES fondu ieviešanas, uzraudzības un vadības sistēmas uzlabošanai, paredzot šādu turpmāko rīcību:

1. Ņemot vērā būtiskus projektu ieviešanas grafiku kavējumus un to, ka laika, lai šajā plānošanas periodā uzsāktu un pabeigtu apjomīgus un sarežģītus infrastruktūras projektus, vairs nav daudz, nepieciešams izvērtēt turpmāko rīcību attiecībā uz iekavētajiem lielajiem projektiem, lai nezaudētu ES fondu finansējumu un nepieciešamības gadījumā to izmantotu citu projektu/aktivitāšu īstenošanai. Attiecīgi, ziņojums ierosina SM ziņot MK par projekta „Infrastruktūras attīstība Krievu salā ostas aktivitāšu pārcelšanai no pilsētas centra” statusu un rīcību, lai nodrošinātu projektu pabeigšanu noteiktajos termiņos, izvērtējot iespējamos riskus.
2. Lai 2009.-2014.gada perioda Norvēģijas finanšu instrumenta piešķirtā finansējuma ietvaros un atbilstoši Latvijas interesēm un prioritātēm ieviestu un Norvēģijas institūcijas – Innovation Norway, īstenotu programmu „Globālais fonds cienīga darba un trīspusējās sadarbības veicināšanai” un lai nodrošinātu tās kvalitatīvu īstenošanu, nepieciešams piesaistīt LM kā atbildīgo nozares ministriju cienīga darba un trīspusējās sadarbības jautājumos, jo Latvija kā saņēmējvalsts ir tiesīga iesaistīties programmas īstenošanā. Tādejādi tiks rosināts noteikt LM kā atbildīgo nozares ministriju par 2009.-2014.gada perioda Norvēģijas finanšu instrumenta finansēto programmu „Globālais fonds cienīga darba un trīspusējās sadarbības veicināšanai”. LM pēc FM pieprasījuma būs jāiesniedz nozares viedokli par programmas īstenošanas jautājumiem.
3. Pamatojoties uz ESF ikgadējā sanāksmē š.g. 14. oktobrī pausto  EK nostāju un uzdevumu Vadošajai iestādei līdz š.g. beigām ierosināt valdības līmenī izskatīt jautājumu par ES fondu līdzfinansēto aktivitāšu ietvaros veikto izvērtējumu un pētījumu statusu, pielietojumu, lietderību un ilgtspēju, un lemtu par atlikušā finansējuma maksimāli efektīvu izlietojumu, uzdot Valsts kancelejai sadarbībā ar FM apkopot un izvērtēt minēto informāciju, kā arī nodrošināt priekšlikumu sagatavošanu MK turpmākai rīcībai.
4. Lai pilnveidotu neatbilstību administrēšanu un nodrošinātu vienotu praksi proporcionālās finanšu korekcijas piemērošanā, turpmāk reizi ceturksnī neatbilstību darba grupā, kurā piedalās VI, AI, SI, sertifikācijas iestādes un revīzijas iestādes pārstāvji, analizēs konstatētos neatbilstību gadījumos, kuros AI un SI piemērījušas finanšu korekcijas saskaņā ar VI vadlīnijām „Vadlīnijas par finanšu korekciju piemērošanu Eiropas Savienības fondu finansētajos projektos”. FM turpina darbu, lai izstrādātu priekšlikumus situācijas risināšanai attiecībā uz uzņēmuma līgumu ar ES fondu finansējuma saņēmēju esošajiem vai bijušajiem darbiniekiem un civildienesta ierēdņiem slēgšanas ierobežošanu, lai pēc iespējas novērstu neatbilstoši veikto izdevumu rašanās risku interešu konflikta dēļ. Detalizētu informāciju skatīt informatīvā ziņojuma sadaļā „ES fondu ieviešanas sistēmas uzraudzība un pilnveidošana”. Tāpat FM turpina īpaši uzraudzīt budžeta iestādes, kas ir ES fondu projektu finansējuma saņēmēji un kuru projektos ir konstatētas neatbilstības. Attiecīgi katru ceturksni FM pieprasa iestādēm sniegt informāciju par konstatētajām neatbilstībām budžeta iestāžu īstenotajos ES fondu projektos un atbilstoši ierosināto dienesta izmeklēšanu un disciplinārlietu skaitu.
5. 2007.-2013.gada plānošanas perioda ES fondu apguve
	1. Darbības programmu un darbības programmu papildinājumu grozījumi

Lai nodrošinātu efektīvu un operatīvu ES fondu apguvi, kā arī lai reaģētu uz pārmaiņām sociāli ekonomiskajā situācijā valstī un nozaru politikās, nozaru ministrijas un FM ir veikušas vairākus nepieciešamos grozījumus plānošanas dokumentos – darbības programmās un darbības programmas papildinājumos.

**1.1.1. Darbības programma „Cilvēkresursi un nodarbinātība” un tās papildinājums**

1. 2011.gada 12.septembrī ar MK rīkojumu Nr.444 apstiprināti grozījumi darbības programmas „Cilvēkresursi un nodarbinātība” papildinājumā, paredzot, ka 1.3.1.5.aktivitātes „Vietējo nodarbinātības veicināšanas pasākumu plānu ieviešanas atbalsts” otrās kārtas ietvaros ar 2012.gada 1.janvāri tiks īstenoti algoti pagaidu sabiedriskie darbi un aktivitātes mērķa grupa būs ilgstošie, vismaz sešus mēnešus reģistrēti bezdarbnieki. 2011.gada 15.septembrī ES fondu uzraudzības komitejas sēdē tika apstiprināti projektu iesniegumu vērtēšanas kritēriji.
2. 2011.gada 27.septembrī MK apstiprināja grozījumus darbības programmas „Cilvēkresursi un nodarbinātība” papildinājumā, paredzot finansējuma pārdali no 1.5.3.2.aktivitātes „Plānošanas reģionu un vietējo pašvaldību attīstības plānošanas kapacitātes paaugstināšana” uz 1.5.3.1.aktivitāti „Speciālistu piesaiste plānošanas reģioniem, pilsētām un novadiem” 14,8 tūkst. latu apmērā, lai nodrošinātu finansējumu papildu projektu iesniegumu apstiprināšanai, veicinot speciālistu piesaisti pašvaldībās.
3. 2011.gada 28.septembrī ar MK rīkojumu Nr.486 apstiprināti grozījumi darbības programmā „Cilvēkresursi un nodarbinātība”, paredzot šādus grozījumus:
4. Pārdalīts finansējums 5,3 milj. latu apmērā no IZM pārziņā esošo darbības programmas aktivitāšu neapgūtajiem līdzekļiem 1.1.1.2.aktivitātes „Cilvēkresursu piesaiste zinātnei” otrās projektu iesniegumu atlases kārtas īstenošanai. Tā kā tuvākajos trīs gados Latvijā doktora zinātnisko grādu iegūs līdz 860 personām, ir nepieciešams arī pēc 2012.gada nodrošināt ESF atbalstu darba vietu izveidei jaunajiem zinātniekiem, kā arī veicināt speciālistu atgriešanos, kas pašlaik strādā vai studē doktorantūrā ārvalstu augstskolās un zinātniskajos institūtos;
5. Piešķirts LM pārziņā esošajai darbības programmas papildinājuma 1.3.1.1.3.apakšaktivitātei „Bezdarbnieku un darba meklētāju apmācība” papildu ESF finansējums 11,2 milj. latu apmērā bezdarbnieku apmācībām pēc darba devēju pieprasījuma Latvijas prioritārajās nozarēs;
6. Piešķirts LM pārziņā esošajiem aktīvā darba tirgus politikas pasākumiem papildu finansējums 25,9 milj. latu apmērā (t.sk. ERAF finansējums 22,8 milj. latu apmērā no darbības programmas „Uzņēmējdarbība un inovācijas”), tādējādi ekonomiskās krīzes apstākļos nodrošinot papildus finansējumu bezdarbnieku un darba meklētāju apmācībām un viņu aktivēšanas pasākumiem.

**1.1.2. Darbības programma „Uzņēmējdarbība un inovācijas” un tās papildinājums**

1. Lai veicinātu finanšu resursu pieejamību komersantiem, kā arī sniegtu atbalstu zinātnes attīstībai MK 2011.gada 14.jūnija sēdē tika apstiprināti grozījumi darbības programmas „Uzņēmējdarbība un inovācijas” papildinājumā (MK 2011.gada 5.jūlija rīkojums Nr.296), kas paredz veikt finansējuma pārdales prioritāšu ietvaros, novirzot:
2. 2.2.1.3.aktivitātes „Garantijas komersantu konkurētspējas uzlabošanai” ietvaros pieejamo ERAF finansējumu 10,7 milj. latu apmērā un valsts budžeta finansējumu 7,1 latu apmērā 2.2.1.4.2.apakšaktivitātes „Mezanīna aizdevumi investīcijām komersantu konkurētspējas uzlabošanai” īstenošanai (samazināts apakšaktivitātes ietvaros pieejamais finansējums);
3. 2.3.1.2.aktivitātes „Pasākumi motivācijas celšanai inovācijām un uzņēmējdarbības uzsākšanai” ietvaros pieejamo ERAF finansējumu 440 latu apmērā un 2.3.2.2.aktivitātes „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās (ĪAT)” ERAF finansējumu 3,4 milj. latu apmērā 2.3.2.3.aktivitātes „Klasteru programma” īstenošanai;
4. 2.1.1.1.aktivitātes „Atbalsts zinātnei un pētniecībai” pirmās projektu iesniegumu atlases kārtas ERAF finansējuma atlikumu 2,5 milj. latu apmērā un 2.1.1.2.aktivitātes „Atbalsts starptautiskās sadarbības projektiem zinātnē un tehnoloģijās (EUREKA, 7.Ietvara programma un citi)” ERAF finansējumu 553,1 tūkst. latu apmērā 2.1.1.1.aktivitātes „Atbalsts zinātnei un pētniecībai” projektu iesniegumu atlases otrās kārtas īstenošanai;
5. 2.1.2.4.aktivitātes „Augstas pievienotās vērtības investīcijas” projektu iesniegumu atlases pirmās kārtas ERAF finansējuma atlikumu 4,8 milj. latu apmērā, 2.1.2.1.1.apakšaktivitātes „Kompetences centri” ietvaros pieejamo ERAF finansējuma atlikumu 398 latu apmērā, 2.1.2.1.2.apakšaktivitātes „Tehnoloģiju pārneses kontaktpunkti” ietvaros pieejamo ERAF finansējuma atlikumu 11,9 tūks. latu apmērā, 2.1.2.2.3.apakšaktivitātes „Jaunu produktu un tehnoloģiju izstrāde - atbalsts rūpnieciskā īpašuma tiesību nostiprināšanai” ietvaros pieejamo ERAF finansējuma atlikumu 28,4 tūkst. latu apmērā un 2.1.2.2.1.apakšaktivitātes „Jaunu produktu un tehnoloģiju izstrāde” ietvaros pieejamo ERAF finansējuma atlikumu 801,9 tūkst.  latu apmērā 2.1.2.4.aktivitātes „Augstas pievienotās vērtības investīcijas” projektu iesniegumu atlases otrās kārtas īstenošanai;
6. 2.1.2.4.aktivitātes „Augstas pievienotās vērtības investīcijas” projektu iesniegumu atlases pirmās kārtas ERAF finansējuma atlikumu 2,0 milj. latu apmērā 2.1.2.2.4.apakšaktivitātes „MVK jaunu produktu un tehnoloģiju attīstības programma” īstenošanai.
7. Lai nodrošinātu ES fondu līdzekļu pārstrukturēšanu un to efektīvāku novirzīšanu tautsaimniecībā, kā arī, lai izpildītu Papildu saprašanās memorandā (Saprašanās memoranda trešais papildinājums) doto uzdevumu strukturālo jautājumu un reformu jomā – izstrādāt un īstenot Ārvalstu tiešo investīciju piesaistes stratēģiju 2011. - 2015.gadam, MK 2011.gada 5.septembrī ar rīkojumu Nr.425 apstiprināja grozījumus darbības programmā „Uzņēmējdarbība un inovācijas”, kas paredz:
8. precizēt 2.3.1.pasākuma „Uzņēmējdarbības atbalsta aktivitātes” mērķi, kā arī atbilstoši precizēt 2.3.1.1.aktivitātes „Ārējo tirgu apgūšana un ārvalstu investīciju piesaiste” nosaukumu un mērķi, lai aktivitātes ietvaros varētu finansēt ārvalstu investīciju piesaistes pasākumus;
9. veikt grozījumus finanšu plānā, pārdalot ERAF finansējumu 22,8 milj. latu apmērā no darbības programmas „Uzņēmējdarbība un inovācijas” 2.2.prioritātes „Finanšu pieejamība” LM pārziņā esošo darbības programmu „Cilvēkresursi un nodarbinātība” aktīvo darba tirgus pasākumu īstenošanai 2012. un 2013.gadā.
10. 2011.gada ceturtajā ceturksnī Būtiskākie plānotie pasākumi darbības programmas „Uzņēmējdarbība un inovācijas” ietvaros:
11. Apstiprināt MK noteikumus par 2.2.1.1.aktivitātes „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos” īstenošanu (izskatīts MK š.g. 19.oktobra sēdē). Noteikumu projekts izstrādāts atbilstoši 2011.gada 9.augustā MK apstiprinātajai ERAF ieguldījumu fonda ieviešanas koncepcijai (MK 2011.gada 22.augusta rīkojums Nr.399), saskaņā ar ko ar 2012.gada 1.janvāri EIF ieguldījumu fonda ieviešanas funkcijas ir paredzēts nodot LGA;
12. 2.2.1.4.2. pakšaktivitātes „Mezanīna aizdevumi investīcijām komersantu konkurētspējas uzlabošanai” ietvaros parakstīt līgumu par projekta īstenošanu ar LGA par visu apakšaktivitātes ietvaros pieejamo finansējumu.

**1.1.3. Darbības programma „Infrastruktūra un pakalpojumi” un tās papildinājums**

1. 2011.gada trešajā ceturksnī veikti grozījumi darbības programmas „Infrastruktūra un pakalpojumi” papildinājumā, pārdalot 3.4.4.1.aktivitātei „Daudzdzīvokļu māju siltumnoturības uzlabošanas pasākumi” (turpmāk – 3.4.4.1.aktivitāte) 3.4.2.1.1.apakšaktivitātes „Valsts nozīmes pilsētbūvniecības pieminekļu saglabāšana, atjaunošana un infrastruktūras pielāgošana tūrisma produktu attīstībai”, 3.4.2.1.2.apakšaktivitātes „Nacionālās nozīmes velotūrisma produktu attīstība” un 3.4.4.2.aktivitātes „Sociālo dzīvojamo māju siltumnoturības uzlabošanas pasākumi” ietvaros radušos ERAF finansējuma ietaupījumu 3,4 milj. latu apmērā. Ņemot vērā, ka vidējais ERAF finansējuma apjoms vienam projektam 3.4.4.1.aktivitātes ietvaros ir 53,8 tūkst. latu, 3.4.4.1.aktivitātes ietvaros plānots papildu īstenot vēl 63 projektus, kas paredz daudzdzīvokļu dzīvojamo māju renovāciju.
2. Attiecībā uz iepriekšējā ziņojumā norādīto, kas paredzēja pārskata periodā izvērtēt 3.2.2.2.aktivitātes „Publisko interneta pieejas punktu attīstība”
un 3.2.2.3.aktivitātes „Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)” īstenošanas progresu un atbilstību Saprašanās memorandā noteiktajam Ekonomikas politikas kritērijam[[1]](#footnote-1), vēršam uzmanību, ka Koalīcijas partneru darba grupas par ES fondu jautājumiem 2011.gada 5.septembra sēdē tika panākta vienošanās par 3.2.2.2.aktivitātes „Publisko interneta pieejas punktu attīstība”, kā arī 3.2.2.3.aktivitātes „Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)”, izvirzot nosacījumu, ka 3.2.2.3.aktivitātes „Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)” tālāka īstenošana ir atbalstām pēc pozitīva EK lēmuma par valsts atbalsta paziņojumu par platjoslu tīklu attīstību Latvijā, tālāku īstenošanu.

**1.1.4. Tehniskā palīdzība**

Ar mērķi nodrošināt ES fondu līdzekļu pārstrukturēšanu un to efektīvāku novirzīšanu tautsaimniecībā, lai izpildītu Papildu saprašanās memoranda (Saprašanās memoranda trešais papildinājums) doto uzdevumu strukturālo jautājumu un reformu jomā, tika noteikta TP izmaksu nosacījumu vienkāršošana, nosakot, ka TP aktivitātes izmaksas ir kopīgas visu darbības programmu izmaksām un tās tiek noteiktas un deklarētas proporcionāli, balstoties uz īpatsvaru, kas noteikts nacionālā līmeņa dokumentos, nemainot kopējais pieejamais TP finansējums (darbības programmas papildināta ar jaunu sadaļu „Uzdevumu deklarēšana” un 416.1 punktu).

* 1. Projektu iesniegumu atlases darbības programmās
		1. **Projektu iesniegumu atlases darbības programmā „Cilvēkresursi un nodarbinātība”**

2011. gada trešajā ceturksnī tika izsludinātas projektu iesniegumu atlases par kopējo ESF finansējumu 2,6 milj. latu apmērā šādās apakšaktivitātēs: 1.1.2.1.2.apakšaktivitātē „Atbalsts doktora studiju programmu īstenošanai” (pieejamais ESF finansējums 1,9 milj. latu) un 1.5.2.2.3.apakšaktivitātē „Atbalsts nevalstiskajām organizācijām un pašvaldībām kapacitātes stiprināšanā ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (pieejamais ESF finansējums 700 tūkst. latu).

2011.gada ceturtajā ceturksnī plānots izsludināt projektu iesniegumu atlases konkursu 1.3.1.1.1. apakšaktivitātes „Atbalsts nodarbināto apmācībām komersantu konkurētspējas veicināšanai - atbalsts partnerībās organizētām apmācībām” 3.kārtai (pieejamais ESF finansējums 1,1 milj. latu) un 1.3.1.1.6.apakšaktivitātē „Atbalsts darba vietu radīšanai” (pieejamais ESF finansējums 3,0 milj. latu). Tādējādi kopējā projektu konkursos izsludināmā summa sastāda 4,1 milj. latu.

* + 1. **Projektu iesniegumu atlases darbības programmā „Uzņēmējdarbība un inovācijas”**

Neskaitot tās projektu iesniegumu atlases kārtas, kas uzsāktas iepriekšējos pārskata periodos un tikušas turpinātas 2011.gada trešajā ceturksnī. Trešajā ceturksnī darbības programmas ietvaros tika izsludināta projektu iesniegumu atlase apakšaktivitātes „Mezanīna aizdevumi investīcijām komersantu konkurētspējas uzlabošanai” par kopējo ERAF finansējumu 10,7 milj. latu:

1. Pārskata periodā turpinājās 2.3.1.1.1. apakšaktivitātes „Ārējo tirgu apgūšana – ārējais mārketings” projektu iesniegumu pieņemšana. Apakšaktivitātes mērķis ir atbalstīt ar ieiešanu ārvalstu tirgos saistītās aktivitātes - ārējo mārketingu ārvalstīs un pasākumus, kas sekmē komersantu iekļaušanos starptautiskajās piegāžu ķēdēs, veicina Latvijas komersantu dalību starptautiskās izstādēs un tirdzniecības misijās. Apakšaktivitātes ietvaros pieejamais ERAF finansējums ir 14,7 milj. latu;
2. 2011.gada 19.septembrī noslēdzās projektu iesniegumu iesniegšana 2.1.1.3.1. apakšaktivitātes „Zinātnes infrastruktūras attīstība” otrās projektu iesniegumu atlases kārtas ietvaros, kuras mērķis ir attīstīt pētniecības infrastruktūru, lai veicinātu komercdarbību pētniecības pakalpojumu sektorā un sekmētu zināšanu pārnesi tautsaimniecībā un augstākas eksportspējas produktu ražošanu. Atlases ietvaros iesniegti 29 projektu iesniegumi par ERAF finansējumu 103,1 milj. latu;
3. 2011.gada 22.augustā uzsākta apakšaktivitātes 2.2.1.4.2.„Mezanīna aizdevumi investīcijām komersantu konkurētspējas uzlabošanai” ierobežota projektu iesniegumu atlase. Apakšaktivitātes mērķis ir nodrošināt komersantiem pieeju finansējumam komercdarbības attīstībai un ES fondu projektu ieviešanai, saņemot aizdevumus situācijās, kad komersanta rīcībā esošais pašu kapitāls nav pietiekams kredītresursu piesaistei nepieciešamajā apjomā, kā arī veicināt Latvijas komersantu konkurētspēju, sekmēt jaunu tirgu apgūšanu un nostiprināšanos esošajos. Apakšaktivitātes ietvaros pieejamais ERAF finansējums ir 10,7 milj. latu. Pārskata periodā atlases ietvaros ir apstiprināts LGA iesniegtais projekts par visu apakšaktivitātes ietvaros pieejamo finansējumu.

Un šī gada ceturtajā ceturksnī  ERAF finansējuma ietvaros  ir plānots izsludināt projekta iesnieguma atlases kārtas par kopējo summu 31,6 milj latu, kurā ir iekļauts aktivitātes „Augstas pievienotās vērtības investīcijas” papildus aktivitātei piešķirtais attiecināmo virssaistību finansējums 13,1 milj. latu apmērā:

1. Izsludināt projektu iesniegumu atlasi 2.1.2.2.4. apakšaktivitātes „MVK jaunu produktu un tehnoloģiju attīstības programma” ietvaros;
2. Izsludināt projektu iesniegumu atlases otro kārtu 2.1.2.4. aktivitātes „Augstas pievienotās vērtības investīcijas” ietvaros;
3. Izsludināt projektu iesniegumu atlasi 2.3.2.3.aktivitātes „Klasteru programma” ietvaros.
	* 1. **Projektu iesniegumu atlases darbības programmā „Infrastruktūra un pakalpojumi”**
4. 2011.gada trešajā ceturksnī darbības programmas „Infrastruktūra un pakalpojumi” ietvaros tika izsludinātas projektu iesniegumu atlases par kopējo ERAF finansējumu 123,6 milj. latu apmērā, attiecīgi:
5. turpinās 3.1.5.3.1.apakšaktivitātes „Stacionārās veselības aprūpes attīstība” trešās projektu iesniegumu atlases kārtas projektu iesniegumu atlase (pieejamais ERAF finansējums ir 50,4 milj. latu)  ar mērķi optimizēt stacionārās veselības aprūpes pakalpojumu sniedzēju tīklu, paaugstinot veselības aprūpes pakalpojuma kvalitāti, tādējādi nodrošinot ātru un efektīvu ārstēšanu, racionālu un efektīvu veselības aprūpes resursu izvietojumu un izlietojumu;
6. turpinās 3.2.2.1.1.apakšaktivitātes „Informācijas sistēmu un elektronisko pakalpojumu attīstība” (turpmāk – 3.2.2.1.1.apakšaktivitāte) otrās projektu iesniegumu atlases kārtas projektu iesniegumu atlase (pieejamais ERAF finansējums ir 36,5 milj. latu) ar mērķi, efektīvi izmantojot informāciju komunikāciju tehnoloģiju iespējas, uzlabot publiskās pārvaldes efektivitāti, veicināt publisko pakalpojumu elektronizāciju, attīstību, pieejamību un kvalitāti, samazināt administratīvo slogu uz iedzīvotājiem un komersantiem, palielināt iespējas iedzīvotājiem iesaistīties sabiedriskajos procesos, attīstīt informācijas sistēmas, nodrošinot tehnisko bāzi e-pakalpojumu attīstībai un uzlabojot informācijas apriti.  Saskaņā ar Koalīcijas partneru darba grupas par ES fondu jautājumiem 2011.gada 17.augusta lēmumu VARAM ir jāsagatavo papildu informāciju par visu 3.2.2.1.1.apakšaktivitātes īstenošanas un plānošanas procesā esošo projektu statusu vai īstenošanas etapu;
7. izsludināta 3.4.3.3.aktivitātes „Atbalsts kultūras pieminekļu privātīpašniekiem kultūras pieminekļu saglabāšanā un to sociālekonomiskā potenciāla efektīvā izmantošanā” otrā projektu iesniegumu atlases kārta (pieejamais ERAF finansējums ir 1,3 milj. latu) ar mērķi nodrošināt tādu kultūras pieminekļu saglabāšanu, pieejamību sabiedrībai un sociālekonomisku izmantošanu, kas atrodas privātīpašumā un nodrošina nozīmīgas publiskas funkcijas;
8. turpinās 3.4.4.1.aktivitātes „Daudzdzīvokļu māju siltumnoturības uzlabošanas pasākumi” devītās projektu iesniegumu atlases kārtas projektu iesniegumu atlase (pieejamais ERAF finansējums ir 27,3 milj. latu) ar mērķi nodrošināt mājokļu energoefektivitātes paaugstināšanu daudzdzīvokļu mājās, lai nodrošinātu dzīvojamā fonda ilgtspēju un energoresursu efektīvu izmantošanu;
9. turpinās 3.6.2.1.aktivitātes „Atbalsts novadu pašvaldību kompleksai attīstībai” projektu iesniegumu atlase  (pieejamais ERAF finansējumus ir 8,1 milj. latu). Pēc projektu ideju saskaņošanas VARAM izveidotajā Koordinācijas padomē  projektu iesniedzēji tiek aicināti iesniegt projektus plūstošā secībā atbilstoši tiem noteiktai ERAF kvotai. Mērķi – veicināt lielāko (pēc iedzīvotāju skaita) novadu attīstības centru konkurētspējas nostiprināšanu un funkcionālo saišu veidošanu starp attīstības centriem un to piegulošajām teritorijām, kuriem jāiekļaujas kopējā nacionālas un reģionālas nozīmes attīstības centru tīklā un tas jāpapildina saskaņā ar integrētām pašvaldību attīstības programmām, sniedzot atbalstu uzņēmējdarbības infrastruktūras (dabas un fiziskās vides) sakārtošanai, kā arī publisko pakalpojumu pieejamības un iedzīvotāju mobilitātes sekmēšanai.
10. 2011.gada ceturtajā ceturksnī plānots izsludināt šādas projektu iesniegumu atlases par kopējo ERAF finansējumu 71,0 milj.latu apmērā un KF finansējumu 56,1 milj.latu apmērā:
11. 3.1.5.1.1.apakšaktivitātē „Ģimenes ārstu tīkla attīstība” otro projektu iesniegumu atlases kārtu (pieejamais ERAF finansējums ir 1,1 milj. latu) ar mērķi sakārtot ambulatorās veselības aprūpes pakalpojumu sniedzēju infrastruktūru, uzlabojot ģimenes ārstu pieejamību pašvaldību teritorijās, tādējādi materiāltehniski nodrošinot un pilnveidojot primārās veselības aprūpes sniedzēju tīklu;
12. 3.2.1.1.aktivitātē „Valsts 1.šķiras autoceļu maršrutu sakārtošana” trešo projektu iesniegumu atlases kārtu (pieejamais ERAF finansējums ir 15,7 milj. latu) ar mērķi nodrošināt komfortablu un drošu satiksmi valsts 1.šķiras autoceļu tīklā, asfaltējot ceļus ar grants segumu (tajā skaitā, veicot ceļu posmos ietilpstošo tiltu rekonstrukciju), kas nodrošina attīstības centru savienojumu vai to savienojumu ar valsts galvenajiem autoceļiem, priekšroku dodot autoceļiem ar lielāku satiksmes intensitāti;
13. 3.2.1.2.aktivitātē „Tranzītielu sakārtošana pilsētu teritorijās” trešo projektu iesniegumu atlases kārtu (pieejamais ERAF finansējums ir 8,9 milj. latu) ar mērķi nodrošināt komfortablu un drošu satiksmi pilsētu tranzītielās, rekonstruējot un attīstot pilsētu tranzītielas valsts galveno vai 1.šķiras autoceļu maršrutos vietās, kur esošā infrastruktūra ir nolietojusies (piemēram, sabrukušie ielu posmi) vai nespēj nodrošināt pieaugošo transporta plūsmu;
14. 3.2.1.3.2.apakšaktivitātē „Satiksmes drošības uzlabojumi Rīgā” otro projektu iesniegumu atlases kārtu (pieejamais ERAF finansējums ir 3,2 milj. latu) ar mērķi uzlabot satiksmes drošību Rīgā, likvidējot „melnos punktus” jeb satiksmes drošībai bīstamās vietas un uzlabojot satiksmes vadības un kontroles sistēmu (luksofori, ceļa zīmes utt.), lai panāktu satiksmes drošības līmeņa uzlabošanos. Piemēram, krustojumu pārbūve un energoefektīva ielu apgaismošana, luksoforu uzstādīšana un to vadības un kontroles sistēmas pilnveidošana, gājēju celiņu un gājēju pāreju ierīkošana;
15. 3.2.2.3.aktivitātē „Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)” (pieejamais ERAF finansējums ir 16,2 milj. latu) ar mērķi nodrošināt iedzīvotājiem, komercsabiedrībām un publiskās pārvaldes iestādēm un citiem lietotājiem visā valsts teritorijā ērtu, ātru un kvalitatīvu piekļuvi publiskai informācijai, publiskās pārvaldes un komercpakalpojumiem, izmantojot elektronisko sakaru pakalpojumus vai nodrošinot infrastruktūru platjoslu tīkla attīstībai visā valsts teritorijā, sniedzot atbalstu pakalpojuma sniedzēja veiktajām investīcijām;
16. 3.3.1.4.aktivitātē „Lidostu infrastruktūras attīstība” otro projektu iesniegumu atlases kārtu (pieejamais KF finansējums ir 4,3 milj. latu) ar mērķi nodrošināt drošu, efektīvu, augošam pārvadājumu apjomam atbilstoša gaisa transporta infrastruktūru;
17. 3.3.1.6.aktivitātē „Liepājas karaostas ilgtspējīgas attīstības priekšnoteikumu nodrošināšana” atkārtoti nosūtīt uzaicinājumu projekta iesniedzējam iesniegt projekta iesniegumu (pieejamais KF finansējums ir 11,0 milj. latu) ar mērķi  nodrošināt piekrastes teritorijas ilgtspējīgu apsaimniekošanu, nodrošinot vēsturiski piesārņotā Karaostas kanāla sanāciju saskaņā ar Baltijas jūras rīcības plānu;
18. 3.4.1.1.aktivitātē „Ūdenssaimniecības attīstības apdzīvotās vietās ar iedzīvotāju skaitu līdz 2000” sesto projektu iesniegumu atlases kārtu (pieejamais ERAF finansējums ir 5,8 milj. latu) ar mērķi uzlabot ūdensapgādes un notekūdeņu savākšanas un attīrīšanas kvalitātes uzlabošanu un pakalpojumu pieejamības paplašināšanu, nodrošinot kvalitatīvu dzīves vidi, samazinot vides piesārņojumu un ūdenstilpju eitrofikāciju, sekmējot ūdens resursu racionālu izmantošanu;
19. 3.4.1.4.aktivitātē „Vēsturiski piesārņoto vietu sanācija” pirmās  projektu iesniegumu atlases kārtas trešo uzaicinājumu (pieejamais ERAF finansējums ir 5,2 milj. latu) ar mērķi panākt augsnes, grunts, pazemes un virszemes ūdeņu kvalitātes uzlabošanu, kā arī atjaunot un uzlabot vides kvalitāti piesārņotajās vietās, novērst iedzīvotāju veselības apdraudējumu;
20. 3.4.1.5.1.apakšaktivitātē „Plūdu risku samazināšana grūti prognozējamu vižņu-ledus parādību gadījumos” otro projektu iesniegumu atlases kārtu (pieejamais ERAF finansējums ir 3,7 milj. latu) ar mērķi samazināt plūdu risku teritorijās, kas atbilst plūdu risku novērtēšanas un pārvaldības nacionālās programmas 1 B kritērijam;
21. 3.5.1.2.1.apakšaktivitātē „Normatīvo aktu prasībām neatbilstošo izgāztuvju rekultivācija” papildu projektu iesniegumu atlases kārtu (pieejamais KF finansējums ir 7,7 milj. latu) ar mērķi samazināt negatīvo ietekmi uz vidi, ko rada atkritumi un vides aizsardzības prasībām neatbilstošās izgāztuves;
22. 3.5.1.2.2.apakšaktivitātē „Reģionālu atkritumu apsaimniekošanas sistēmas attīstība” otrās projektu iesniegumu atlases kārtas otro uzsaukumu un trešās kārtas uzsaukumu (pieejamais KF finansējums ir 1,9 milj. latu) ar mērķi izveidot ilgtspējīgu atkritumu apsaimniekošanas sistēmu, nodrošinot atkritumu apglabāšanu un apstrādi cilvēku veselībai un videi drošā veidā, un nodrošinot sadzīves atkritumu apsaimniekošanas pakalpojumu pieejamību pilsētās 100 procentu un lauku teritorijās 80 procentu iedzīvotāju;
23. 3.5.1.3.aktivitātē „Infrastruktūras izveide Natura 2000 teritorijās” otro projektu iesniegumu atlases kārtu (pieejamais KF finansējums ir 1,8 milj. latu) ar mērķi saglabāt Latvijas dabas vides kvalitāti atbilstoši ES direktīvu prasībām, valsts starptautiskajām saistībām un vietējām vajadzībām; novērst esošos un nākotnes draudus dabas vērtībām, vienlaikus nodrošinot maksimāli efektīvu resursu izlietojumu dabas vērtību saglabāšanā un atjaunošanā;
24. 3.5.2.1.1.apakšaktivitātē „Pasākumi centralizētās siltumapgādes sistēmu efektivitātes paaugstināšanai” trešo projektu iesniegumu atlases kārtu (pieejamais KF finansējums ir 16,4 milj. latu) ar mērķi būtiski paaugstināt siltumenerģijas ražošanas efektivitāti, samazināt siltumenerģijas zudumus pārvades un sadales sistēmās un sekmēt fosilo kurināmo veidu aizvietošanu ar atjaunojamajiem kurināmajiem;
25. 3.5.2.1.2.apakšaktivitātē „Pasākumi uzņēmumu siltumapgādes sistēmu efektivitātes paaugstināšanai” (pieejamais KF finansējums ir 13,0 milj. latu) ar mērķi būtiski paaugstināt siltumenerģijas ražošanas efektivitāti, veicinot tādas siltumenerģijas izmantošanu industriālajā ražošanā, kas ražota, izmantojot atjaunojamos energoresursus;
26. 3.6.1.1.aktivitātē „Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai” ceturto projektu iesniegumu atlases kārtu  (pieejamais ERAF finansējums ir 11,2 milj. latu). Projektu iesniedzēji tiek uzaicināti iesniegt projektus atbilstoši tiem noteiktai ERAF kvotai ar mērķi nodrošināt noteiktu nacionālas un reģionālas nozīmes attīstības centru (pilsētu) izaugsmi, sniedzot atbalstu projektu īstenošanai pilsētvides un pilsētreģionu konkurētspējas, sasniedzamības/pieejamības un pievilcības attīstībai saskaņā ar integrētām pašvaldību attīstības programmām.
	1. ES struktūrfondu un KF finanšu apguve

**1.3.1. ES struktūrfondu un KF finanšu apguves mērķu un prognožu sasniegšana**

Līdz 2011.gada 30.septembrim kopumā ES fondu apguve ir vērtējama kā apmierinoša. Ņemot vērā, ka, salīdzinot 2011.gada otro ceturksni ar pārskata periodu līdz 2011.gada 30.septembrim, ir vērojams progress veikto maksājumu finansējuma saņēmējiem apjomam, kas pieaudzis par 3,5%. Līdzvērtīgs progress trešajā ceturksnī ir bijis arī apstiprinātiem projektiem, to apjoms salīdzinājumā ar iepriekšējo ceturksni ir pieaudzis par 3,2%, taču ES fondu apguves progress nav teicams, jo ministrijas nav pildījušas savus noteiktos plānus, apgūstot tikai 73,0% no paredzētā maksājumu apjoma finansējuma saņēmējiem.

Detalizētu informāciju skatīt grafikā Nr.1 un pielikumā Nr.1 „2007.-2013.gada plānošanas perioda vispārīgā ES fondu apguve līdz 30.09.2011.”

Grafiks Nr.1 *„ES fondu finanšu apguve līdz 30.09.2011., publiskais attiecināmais finansējums; milj. LVL ( % no kopā pieejamā publiskā finansējuma); % progress pret datiem uz 30.06.2011.”*

2011.gada 8.martā tika apstiprināti atbildīgo ministriju finanšu apguves mērķi, nosakot, ka 2011.gada laikā AI nodrošina maksājumus finansējuma saņēmējiem par ES fondu daļu kopā vismaz 511,5 latu apmērā.

Šie apguves mērķi izriet no 2011.gadā pieejamā budžeta finansējuma (~648 milj. latu apmērā), kas ļauj pārpildīt Saprašanās memorandā noteiktās saistības 2011.gadam par 23,1% (detalizētu informāciju skatīt pielikumā Nr.2 „Finanšu apguves mērķa un prognožu izpilde līdz 30.09.2011.” un grafikā Nr.2).

2011.gada trešajā ceturksnī mērķu izpilde joprojām nav apmierinoša, lielākā daļa ministriju pārskata periodā nav pildījušas savus noteiktos plānus. Trešajā ceturksnī ir apgūti tikai 48,4% no AI 2011.gada plāna. LM ir tuvu sava plāna izpildei, t.i., 98,1%, savukārt SM ir izpildījusi tikai 27,2% no sava plāna.

Pēc jaunākajām prognozēm ir indikācija, ka atsevišķas AI neizpildīs 8.marta protokollēmumā apstiprinātos mērķus. Šī gada 23.septembrī tika apzinātas AI un SI ar lūgumu sniegt FM informāciju par plānotajiem maksājumiem finansējuma saņēmējiem līdz gada beigām.

Vērtējot AI un SI pieteiktās AI plāna izmaiņas, kopumā ir vērojams mērķa izpildes samazinājums par 22,3 milj. latu (4.4% no AI apstiprinātā mērķa 2011.gadam). LM un VM paredz, ka 2011.gada AI plāns tiks pārsniegts attiecīgi par 7,5 un 1,4 milj. latu. Savukārt VARAM par 2,4 milj. latu, IZM par 5,7 milj. latu un EM par 9,2 milj. latu paredz plānoto maksājumu finansējuma saņēmējiem neizpildi.

Grafiks Nr.2 *„Atbildīgo iestāžu apguves mērķis 2011.gadam salīdzinājumā ar Saprašanās memorandā noteiktām saistībām mēnešu griezumā; ES fondu griezumā, milj. LVL.”*

Grafiks Nr.3 *„Atbildīgo iestāžu 2011.gada apstiprinātie mērķi, plānotā apguve līdz 31.12.2011. un izpilde līdz 30.09.2011.; milj. LVL; % no AI apstiprinātiem mērķiem.”*

Analizējot fondu griezumā, secināms, ka vienīgi ERAF ir plānojams mērķa samazinājums par 16,2 milj. latu un KF – 13,9 milj. latu, savukārt ESF palielina plānu attiecīgi par 7,8 un 2,8 milj. latu. Lai arī ministriju pieteiktās izmaiņas negatīvi ietekmē AI apguves mērķu sasniegšanu, Saprašanās memorandā noteiktās saistības vēl aizvien plānots izpildīt pilnībā.

Informācija par AI apstiprinātiem 2011.gada mērķiem, precizētajām prognozēm un to izpildi līdz 2011.gada 30.septembrim sniegta grafikā Nr.3.

Sīkāka apguves analīze un mērķu neizpildes iemesli sniegti 1.4. sadaļā. „Publisko resursu ieguldījums un sasniegtie rezultāti”.

**1.3.2. ES fondu valsts budžeta apguve**

Saskaņā ar MK 2011.gada 23.augusta protokola Nr.49 25.§ 7.punktu, ir apkopota informācija par prognozētajiem valsts budžeta līdzekļu atlikumiem. Uz 2011.gada 6.oktobri 80.00.00 programmu kopējais atlikums ir 61,0 milj. latu:

1. No tiem ES fondiem apmēram 26 milj. latu (tai skaitā š.g. trešajā ceturksnī uz 80.00.00 programmu pārdalīti ES fondu projektiem plānotie līdzekļi 20,5 milj. latu apmērā);
2. Pārējais 80.00.00 programmas atlikums 35 milj. latu apmērā ir neizlietotais finansējums citu ārvalstu finanšu palīdzības ietvaros, t.sk. Šveices programmai 3,3 milj. latu un EEZ finanšu instrumenta un Norvēģijas finanšu instrumentu ietvaros 178,6 tūkst. latu;
3. Papildus iestādes plāno atdot 36.8 milj. latu, t.sk. SM – 29,5 milj. latu, IZM – 4,9 milj. latu, VM – 1,7 milj. latu, LM – 0,5 milj. latu, KM un TM kopā 0,2 milj. latu;
4. Līdz ar to pašlaik ES fondu projektiem pieejamā finansējuma kopējais iespējamais atlikums 80.00.00 programmā sasniedzis 63 milj. latu.

Apzinot situāciju ar AI, secināts, ka nodrošināt pilnvērtīga finansējuma apguvi 648,6 milj. latu apmērā ES fondu projektos atbilstoši Valdības rīcības plānam ir maz iespējams. 80.00.00 programmā brīvos līdzekļus (t.sk. ES fondiem rezervētos) ir iespējams izmantot citu fondu ietvaros (piemēram, ZM pārziņā esošajos lauksaimniecības fondos). Nav lietderīgi izmaksāt pieejamo budžeta finansējumu avansos projektiem, kam nav pietiekama gatavība apgūt finansējumu.

FM, katru mēnesi ziņojot Valsts sekretāru sanāksmēs, aicinājusi AI proaktīvi strādāt ar klientiem, maksimāli ātri izskatīt maksājumu pieprasījumus, kā arī pārstrukturēt līdzekļus starp projektiem un aktivitātēm, lai nodrošinātu ministriju budžetos jau esošā finansējuma izlietojumu pilnā apmērā.

**1.3.3. Prognozes un mērķi 2012.gadam**

Saskaņā ar MK 2011.gada 28.marta sēdes protokola Nr.19 2.§ „Par valsts budžeta bāzes izdevumiem 2012. – 2014.gadam” 2012.gadā ES fondu projektu finansēšanai ir plānoti 581 milj. latu un VI uzskata, ka minētais finansējuma apmērs ir pietiekams visu būtiskāko izdevumu veikšanai.

Lai novērtētu aktuālās ministriju vajadzības 2012.gada budžeta pieprasījumam, pēc VI lūguma ministrijas sniedza informāciju par nepieciešamo budžetu 2012.gadam un turpmākiem gadiem, kā arī avansu izlietojuma prognozēm. Ministrijas plāno, ka 2012.gadā valsts budžetā būtu nepieciešams finansējums maksājumiem finansējuma saņēmējiem 608 milj. latu apmērā[[2]](#footnote-2). Lielākā daļa no šī finansējuma jau ir paredzēta budžeta ilgtermiņa saistībās saskaņā MK 01.11.2011.protokolu Nr.62 57.§. Tomēr, ņemot vērā esošo situāciju ar budžeta neizpildi katra iepriekšējā gada ietvaros un arī plānoto 2011.gadā, VI prognozē, ka jau MK 2011.gada 1.novembra sēdē apstiprinātie 581 milj. latu ir pietiekošs finansējums (skatīt grafiku Nr.4).

Grafiks Nr.4 *„Atbildīgo iestāžu 2012.gada plānotais budžets, milj. LVL.”*

 Kopā - 581 milj. latu, t.sk. 516 milj. latu bāzē un 65 milj. latu nesadalītais finansējums

 Kopā - 608 milj.latu2

Grafiks Nr.5 *„Informācija par ES fondu ietvaros plānotajiem maksājumiem un avansa izlietojumu, milj. LVL.”*

Plānots, ka uz 2011.gada beigām avansu apjoms, par kuriem nav iesniegts starpposma un/vai noslēguma maksājums, ar kuru tiek deklarēta avansā izmaksātā summa, bet jauns maksājums netiek veikts („nedzēsta" avansa maksājuma summu), būs apmēram 340,2 milj. latu, no kuriem 80% izmaksāti līdz 2010.gada 31.decembrim. Ņemot vērā ministriju iesniegtās prognozes, ir jāsecina, ka par lielāko avansu apjomu norēķini[[3]](#footnote-3) plānoti 2012.gadā – 157,2 milj. latu apmērā, taču arī 2013. un 2014.g. plānoti ievērojami norēķini – attiecīgi 95,8 milj. latu un 80,4 milj. latu apmērā (skatīt grafiku Nr.5).

* 1. Publisko resursu ieguldījums un sasniegtie rezultāti

**1.4.1. Darbības programma „Cilvēkresursi un nodarbinātība”**

No ESF līdzfinansētajām aktivitātēm pārskata periodā ieviešana visstraujāk virzījusies sociālās iekļaušanas aktivitātēs, kā arī augstākās izglītības un zinātnes atbalsta aktivitātēs, kur pieaudzis gan noslēgto līgumu skaits, gan finansējuma saņēmējiem veikto maksājumu apjoms. (skatīt grafiku Nr.6)

Grafiks Nr.6 *„ES fondu finanšu apguve līdz 30.09.2011. darbības programmā „Cilvēkresursi un nodarbinātība; milj. LVL (% no pieejamā publiskā finansējuma); % progress pret datiem uz 30.06.2011.”*

\* *ESF apguves salīdzinoši zemais progress grafikā skaidrojams ar virssaistību izmaiņām prioritātē „Nodarbinātības veicināšana un veselība darbā”, kā arī konceptuāli apstiprināto finansējuma pārdali no 2.darbības programmas, reālie apguves skaitļi nav samazinājušies.*

MK š.g. 20. septembra sēdē darbības programma „Cilvēkresursi un nodarbinātība” grozījumu ietvaros apstiprinātais papildu finansējums aktīvā darba tirgus politikas pasākumu īstenošanai 30,3 milj. latu apmērā dod iespēju nodrošināt nodarbinātības veicināšanas pasākumu veiksmīgu turpināšanu un īstenošanas pēctecību 2011. un 2012. gadā.

 **„Augstākā izglītība un zinātne”**

Prioritāte ir vērsta uz augstākās izglītības kvalitātes un pieejamības uzlabošanu, motivācijas veicināšanu zinātniskajai darbībai un cilvēkresursu piesaisti augstākai izglītībai, zinātnei un pētniecībai un tās mērķis ir nodrošināt augsti kvalificētu speciālistu sagatavošanu tautsaimniecības attīstībai svarīgās nozarēs un nostiprināt cilvēku potenciālu zinātnes un pētniecības attīstībai, uzlabojot augstākās izglītības kvalitāti un pieejamību, piesaistot cilvēkresursus augstākai izglītībai, zinātnei un pētniecībai, palielinot studējošo skaitu maģistra un doktora studijās un veicinot motivāciju zinātniskajai darbībai.

Pārskata periodā aktivitāšu ieviešana kopumā ir noritējusi sekmīgi, budžeta izpilde vērtējama kā stabila, tāpat kā finansējuma apguve, kas prioritātes ietvaros norit atbilstoši 2011.gadam plānotajam mērķim, un būtiskas neizpildes nav paredzamas.

Arī rādītāju izpildē sasniegtais progress kopumā ir vērtējams pozitīvi, un tas ir proporcionāls sasniegtajam finanšu progresam. Doktorantu atbalsta aktivitātē līdz 2011.gada 30.septembrim ESF atbalstu saņēmušo doktorantūras studentu skaits ir pieaudzis par 24 doktorantiem, t.i., ja uz š.g. 1.jūliju atbalstu bija saņēmuši 1346, tad šobrīd tās ir 1370 personas, kas ir 39,0% no doktorantu skaita laikā no 2009.gada, kad tika uzsākts ESF atbalsts doktorantiem šajā plānošanas periodā, līdz 2011.gadam (3 509). Savukārt ESF atbalstu saņēmušo maģistrantu skaits ir saglabājies līdzšinējā līmenī – līdz 2011.gada 30.septembrim ESF atbalstu ir saņēmuši 1024 maģistranti jeb 8,06% no kopējā (12 703) valstī 2010./2011.akadēmiskajā gadā studējošo maģistrantu skaita.

Tomēr, ņemot vērā faktu, ka ESF atbalsts maģistrantūras un doktorantūras studentiem būs pieejams arī jaunajā akadēmiskajā mācību gadā, sagaidāms, ka ESF atbalstu saņēmušo doktorantu un maģistrantu skaits turpinās pieaugt arī nākamajos pārskata periodos.

**„Izglītība un prasmes”**

Prioritātes mērķis ir nodrošināt zinoša, prasmīga un darba tirgus prasībām atbilstoša darbaspēka sagatavošanu, uzlabojot izglītības kvalitāti un pieejamību, sniedzot iespējas attīstīt un papildināt zināšanas visām sabiedrības grupām mūža garumā, kā arī stiprinot izglītībā un mūžizglītībā iesaistīto institūciju kapacitāti un uzlabojot sadarbību izglītības politikas veidošanā un īstenošanā.

Līdz pārskata perioda beigām vairākās IZM pārziņā esošajās profesionālās izglītības atbalsta aktivitātēs ir konstatētas problēmas ar budžeta izpildi apguvi, t.sk., attiecībā uz atmaksām un avansiem pašvaldībām, un kavējumi lielākoties ir saistīti ar problēmām iepirkumos, kā rezultātā ir aizkavējusies aktivitāšu realizācijas uzsākšana un pastāv termiņu neizpildes riski. Minētie kavējumi un iepirkuma problēmas profesionālo skolu aktivitātēs negatīvi ietekmē arī 2011.gada finansējuma apguves mērķu izpildi, tādēļ, lai risinātu šo situāciju, IZM plāno veikt pārdales aktivitāšu ietvaros un grozījumus aktivitāšu finansēšanas plānos.

Minētās iepirkumu problēmas un kavējumi atsevišķās profesionālās izglītības atbalsta aktivitātēs ir negatīvi ietekmējušas arī rādītāju sasniegšanu attiecībā uz atbalstīto institūciju skaitu. Vienlaikus jāatzīmē, ka šobrīd jau ir uzsākta problemātisko aktivitāšu ieviešana, tādēļ sagaidāms, ka rādītāju vērtības pieaugums būs vērojams turpmākajos pārskata periodos, un šobrīd nav plānots samazināt kopējās sasniedzamās rādītāju vērtības.

Tai pat laikā vairākās citās IZM pārziņā esošajās aktivitātēs līdz 2011.gada 30.septembrim aktivitāšu ieviešana ir noritējusi sekmīgi un rādītāju vērtība turpinās pieaugs arī nākamajos pārskata periodos. Piemēram, līdz 2011.gada 30.septembrim kopumā 28 226 vispārējās un profesionālās izglītības pedagogi ir saņēmuši atbalstu izglītības kvalitātes nodrošināšanai un pedagogu konkurētspējas veicināšanai izglītības sistēmas optimizācijas apstākļos, un 40 963 jaunieši ir saņēmuši ESF mērķstipendijas studijām profesionālās izglītības programmās. Ņemot vērā faktu, ka ESF atbalsts mērķstipendiju veidā profesionālās izglītības pedagogiem, kā arī profesionālās izglītības, t.sk., sākotnējās profesionālās izglītības programmās studējošajiem jauniešiem būs pieejams arī jaunajā 2011./2012.akadēmiskajā mācību gadā, sagaidāms, ka ESF atbalstu saņēmušo pedagogu un izglītojamo skaits turpinās pieaugt arī nākamajos pārskata periodos.

**„Nodarbinātības veicināšana un veselība darbā”**

Prioritāte ir vērsta uz iedzīvotāju sekmīgu iekļaušanu un noturēšanu darbaspēka tirgū, ar aktīvo nodarbinātības pasākumu un citu instrumentu atbalstu nodrošinot tiem nepieciešamās prasmes, paaugstinot darba drošību un līdztiesību darba tirgū, kā arī uzlabojot darbaspēka veselības stāvokli. Prioritātes mērķis ir veicināt iedzīvotāju sekmīgu iekļaušanos un noturēšanos darbaspēka tirgū, nodrošinot prasmes, paaugstinot drošību, veicinot līdztiesību un veselību.

Nodarbinātības veicināšanas jomā kopumā budžeta izpilde vērtējama kā laba un LM administrētajās aktivitātēs arī finansējuma apguve norit atbilstoši 2011.gadam plānotajam mērķim.

Savukārt EM administrētajās aktivitātēs mērķa izpildi nevar uzskatīt par apmierinošu, pastāv risks par gada mērķa neizpildi, kas tiek skaidrots ar ieilgušām iepirkuma procedūrām, kā arī ilgstošu starpposma maksājumu izvērtēšanu, ņemot vērā lielo partneru skaitu aktivitāšu ietvaros īstenotajos projektos. Līdz 30. septembrim gada mērķa izpilde EM administrētajās aktivitātēs sasniedz 55%.

Pārskata periodā turpināja pieaugt vietējo nodarbinātības veicināšanas pasākumu plānu ieviešanu (80 latu stipendiju programmā), iesaistīto personu skaits, sasniedzot 114 629 jeb 83% no plānotās gala vērtības, kas pārskata periodā tika precizēta, palielinot pieejamā finansējuma apjomu. Minēto programmu paredzēts noslēgt 2011.gada ceturtajā ceturksnī un šobrīd tiek izstrādāta jauna programmas algotiem sabiedriskajiem darbiem. Nozīmīgs rādītāju sasniegšanas progress jāatzīmē arī citās LM pārziņā esošajās nodarbinātības veicināšanas aktivitātēs. Līdz septembra beigām modulārās apmācībās, pārkvalifikācijas un tālākizglītības pasākumos atbalstu saņēmuši 88 090 bezdarbnieki un darba meklētāji jeb 74% no plānotās gala rādītāja vērtības 2013. gadam, kas pārskata periodā tika paaugstināta, ņemot vērā pieprasījumu pēc aktīvās darba tirgus politikas pasākumiem un pieejamo papildu finansējumu.

Instruments uzņēmējdarbības un pašnodarbinātības veicināšanai

Ar LHZB starpniecību potenciālajiem komersantiem un pašnodarbinātajiem, kā arī jaundibinātajiem komersantiem tiek sniegts ESF atbalsts uzņēmējdarbības un pašnodarbinātības veicināšanai – programmas „Atbalsts uzņēmējdarbības un pašnodarbinātības uzsākšanai” ietvaros. Atbalsta programmas finansējums ir 23,0 milj. latu – 12,2 milj. latu ESF finansējums, 2,1 milj. latu valsts budžeta finansējums un 8,7 milj. latu ir LHZB papildu līdzfinansējums. 16,5 milj. latu paredzēti aizdevumu nodrošināšanai, 4,3 milj. latu grantu izsniegšanai, 0,6 milj. latu jauno komersantu apmācībai un 1,6 milj. latu aizdevumu fonda darbības nodrošināšanai.

Projekta ietvaros atbalsts tiek sniegts jaunizveidotiem un līdz trīs gadus veciem uzņēmumiem, kuru biznesa plāni nepārsniedz 60 tūkst. latu. Kopumā programmas ietvaros plānots sniegt konsultācijas 1200 potenciālajiem komersantiem, apmācības 900 potenciālajiem komersantiem un sniegt finansiālu atbalstu 600 jaunajiem komersantiem. Programma tiek īstenota no 2009.gada 21.augusta līdz 2015.gada 30.jūnijam.

Līdz 2011.gada 30.septembrim parakstītas vienošanās par dalību programmā 8,3 milj. latu apmērā, veikti maksājumi 6,9 milj. latu apjomā; izsniegti 482 aizdevumi un granti. Vidējais aizdevuma apjoms ir 13,9 tūkst. latu, kas skaidrojams ar atbalsta programmas nosacījumiem – aizdevumiem līdz 17,5 tūkst. latu nav aizdevuma nodrošinājuma prasību, turklāt jaunie uzņēmēji, uzsākot uzņēmējdarbību, dod priekšroku nelieliem aizdevumiem, tādējādi mazinot risku iespējamās neveiksmes gadījumā.

Tabula Nr.1 *„Finanšu apguves progress aktivitātes „Atbalsts uzņēmējdarbības un pašnodarbinātības uzsākšanai pret kopējo aktivitātei pieejamo finansējumu” ietvaros; LVL.”*

|  |  |  |  |
| --- | --- | --- | --- |
|   | **Kopējais finan-sējums**  | **Apstiprināti projekti**  | **Noslēgti līgumi**  |
| Skaits | Kopējais finan-sējums  | % no pie-ejamā finan-sējuma | Progress pret datiem uz 31.03. 2011.; % no pieejamā finan-sējuma | Skaits | Kopējais finan-sējums  | % no pie-ejamā finan-sējuma | Progress pret datiem uz 31.03.2011.; % no prioritātē pieejamā finan-sējuma |
| **Aizdevumi** | 16 480 000  | 540  | 6 584 277  | 40,0% | 4,5% |  504  | 6 257 121  | 38,0% | 4,0% |
| **Granti** | 4 318 000  | 491  | 2 184 182  | 50,6% | 5,9% | 2 039 371  | 47,2% | 4,9% |
| **Kopā**  | 20 798 000  | 1 031  | 8 768 460  | 42,2% | 4,8% |  504  | 8 296 492  | 39,9% | 4,2% |

Atbalsta saņēmēju sadalījums pa reģioniem ir salīdzinoši vienmērīgs un proporcionāls reģionu lielumam, savukārt Rīgas reģionā atbalsta saņēmēju skaits ir lielāks nekā pārējos reģionos, kas skaidrojams ar lielāku iedzīvotāju skaitu Rīgas reģionā, līdz ar to lielāku interesi no potenciālo komersantu puses par programmas piedāvātajām iespējām.

Grafiks Nr.7 *„Programmas „Atbalsts uzņēmējdarbības un pašnodarbinātības uzsākšanai” ietvaros līdz 30.09.2011 atbalstītie komersanti dalījumā pa reģioniem,%.”*

 **„Sociālās iekļaušanas veicināšana”**

Prioritāte ir vērsta uz nabadzības un sociālās atstumtības risku mazināšanu, atbalstot sociālās iekļaušanas pasākumus un veicinot iekļaujoša darba tirgus attīstību.

Pasākumā kopumā 2011.gada budžeta plāna izpilde vērtējama laba un pilnībā norit saskaņā ar plānoto arī pasākuma ietvaros ieviešamo aktivitāšu finansējuma apguves mērķa 2011.gadam izpilde notiek saskaņā ar plānoto un vērtējama kā laba.

Pārskata periodā turpinājās sociālās rehabilitācijas un institūcijām alternatīvu sociālās aprūpes pakalpojumu attīstībai reģionos iesniegto projektu atlase un iesniegumu vērtēšana. Finansējuma saņēmēji ir sociālo pakalpojumu reģistrā kā sociālās aprūpes vai sociālās rehabilitācijas pakalpojumu sniedzēji reģistrētas privāto tiesību juridiskās personas, kā arī pašvaldības, pašvaldību institūcijas un valsts institūcijas.

Līdz pārskata perioda beigām kompleksos atbalsta pasākumos, tajā skaitā darba prakšu vietu izveide jauniešiem un karjeras konsultācijas, atbalstu saņēmušo iedzīvotāju skaits sasniedzis 24 195 personas, kas pārsniedz periodam plānoto.

**„Administratīvās kapacitātes stiprināšana”**

Prioritāte ir vērsta uz valsts, reģionālā un vietējā līmeņa pārvaldes institūciju kapacitātes stiprināšanu, paaugstinot to efektivitāti un pienesumu valsts ekonomiskai un sociālai izaugsmei, kā arī veicinot valsts, reģionālā un vietējā līmeņa pārvaldes institūciju, sociālo partneru un NVO savstarpējo sadarbību labākas, uz sabiedrības vajadzībām vērstas politikas veidošanā un ieviešanā, kā arī efektīvas un caurskatāmas publiskās pārvaldes veidošanā.

Pārskata periodā kopumā administratīvās kapacitātes atbalsta aktivitāšu ieviešanas progress ir uzlabojies Valsts kancelejas pārziņā esošajās aktivitātēs attiecībā uz veiktajiem maksājumiem finansējuma saņēmējiem (maksājumu apjoms pieaudzis par 6%). VARAM īstenotājās aktivitātēs ieviešanas progress bijis salīdzinoši lēnāks (1,8%), kas galvenokārt skaidrojams ar nepieciešamību pārskatīt un izvērtēt atbalstāmo profesiju sarakstu speciālistu piesaistes plānošanas reģionu un vietējo pašvaldību kapacitātes paaugstināšanas aktivitātē. Savukārt plānošanas un vietējo pašvaldību attīstības plānošanas kapacitātes paaugstināšanas aktivitātes ietvaros atbilstoši noslēgtajiem iepirkuma līgumiem maksājumi pakalpojuma sniedzējiem tiek veikti pēc visu darbu pabeigšanas vai kā starpposma maksājums par konkrēti izpildītiem pakalpojumiem.

Strukturālo reformu īstenošanas un analītisko spēju stiprināšanas projektos, kurus īsteno Valsts kanceleja un FM, visstraujākais progress sasniegts apmācību aktivitātēs, kurās tematiskais loks aptver finanšu vadības un makroekonomiskas analīzi (tautsaimniecības analīze, fiskālā politika, finanšu un tirgus politika, valsts budžeta un publisko finanšu vadības politika), kā arī valsts pārvaldes darbinieku novērtēšanas sistēmas ieviešanu, apmācīto darbinieku un ierēdņu skaits sasniedzis 726 jeb 13% no 2013. gadam noteiktās vērtības.

Informāciju par aktivitātes „TP” īstenošanu lūdzam skatīt sadaļā 1.4. „TP aktivitāšu īstenošana”.

**1.4.2. Darbības programma „Uzņēmējdarbība un inovācijas”**

Pārskata periodā aktivitāšu ieviešana nav apmierinoša, par ko liecina apstiprināto projektu un noslēgto līgumu apjoma samazināšanās un nepietiekamā līmenī sasniegtais plānoto mērķu (gan maksājumiem finanšu saņēmējiem, gan budžeta izpildes, gan arī uzraudzības rādītāju) apjoms (detālāku izklāstu aktivitāšu līmenī skatīt pie prioritāšu apraksta). Apstiprināto projektu apjoma samazināšanās prioritātes „Zinātne un inovācijas” ietvaros saistīta galvenokārt ar veiktiem grozījumiem vienošanās par projektu īstenošanu saskaņā ar grozījumiem MK noteikumos par aktivitātes „Atbalsts starptautiskās sadarbības projektiem zinātnē un tehnoloģijās (EUREKA, 7.Ietvara programma un citi)” īstenošanu, kā arī attiecināmo izmaksu precizēšanu. Apguves regress prioritātes „Uzņēmējdarbības veicināšana” ietvaros skaidrojams ar pastāvīgu līgumu laušanu, projektu īstenošanas termiņu pagarinājumu un attiecināmo izmaksu samazinājumu lielākoties aktivitātes „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās” ietvaros. Informāciju par finansējuma apguvi skatīt grafikā Nr.8.

Grafiks Nr.8 *„ES fondu finanšu apguve darbības programmā „Uzņēmējdarbība un inovācijas; milj. LVL, (% no pieejamā publiskā finansējuma); % progress pret datiem uz 30.06.2011.”*

*\*Detalizēta informācija par apguves progresu prioritātē „ Finanšu pieejamība” sniegta apakšpunktā „Finanšu pieejamība” un grafikā Nr.9.*

 **„Zinātne un inovācijas”**

Prioritāte vērsta uz valsts zinātnes un pētniecības potenciāla nostiprināšanu, starptautiskās konkurētspējas palielināšanu, kā arī zināšanu pārneses un to komercializācijas veicināšanu. Šie mērķi sasniedzami, investējot zinātnes un pētniecības centru aprīkojumā, pētniecības veicināšanā, izveidojot zināšanu pārneses infrastruktūru un atbalsta mehānismus.

Zinātne, pētniecība, attīstība

Kopumā zinātnes un pētniecības aktivitāšu ieviešana pārskata ceturksnī nav bijusi atbilstoši plānotajam, pasākuma „ Zinātne, pētniecība un attīstība” ietvaros finansējuma saņēmējiem ir izmaksāti tikai 35,6% no IZM noteiktā 2011.gada 30.septembra mērķiem. Atbilstoši IZM sniegtajai informācijai pamatojums mērķu neizpildei ir ar iepirkuma procedūru veikšanu saistīti problēmjautājumi. Šobrīd notiek ļoti aktīvs darbs pie aktivitāšu ieviešanas, kā rezultātā iespējams pasākuma mērķi 2011.gadā tiks sasniegti līdz ar gada pēdējo mēnesi.

Pasākuma „Zinātne, pētniecība un attīstība" ietvaros tiek īstenota aktivitāte „Atbalsts zinātnei un pētniecībai”, kuras mērķis ir atbalstīt praktiskas ievirzes pētniecības projektus, kuri sekmētu zinātnes un ražošanas integrāciju un pētniecības rezultātu ieviešanu atbilstoši valstī noteiktajiem prioritārajiem zinātnes virzieniem:  2010.–2013.gadā - enerģija un vide, inovatīvie materiāli un tehnoloģijas, nacionālā identitāte, sabiedrības veselība, vietējo resursu ilgtspējīga izmantošana – jauni produkti un tehnoloģijas. Aktivitātē kopš 2010.gada beigām norit 122 projektu īstenošana, kuru noslēgto līgumu apjoms ir 92,4 % no kopējā aktivitātei paredzētā ERAF finansējuma, savukārt izmaksāts finansējuma saņēmējiem jau 24,8 % no ERAF finansējuma. Salīdzinot ar iepriekšējo ceturksni noslēgto līgumu apjoms samazinājies par 0,7 % dēļ lauztiem līgumiem, bet maksājumu finansējuma saņēmējiem progress ir 3,8 %. Visvairāk noslēgto līgumu par projektu īstenošanu ir farmācijas, rūpniecības (tai skaitā, iekārtas, aparāti un instrumenti), lauksaimniecības un mežsaimniecības nozarēs, kur projektu ietvaros paredzēts veikt rūpnieciskos pētījumus, lai iegūtu zināšanas jaunu produktu vai tehnoloģiju izstrādei, kā arī veikt eksperimentālās izstrādes, lai izstrādātu jaunu produktu (preces vai pakalpojumi) vai jaunu tehnoloģiju prototipus, un nostiprināt tiesības uz rūpnieciskā īpašuma tiesību objektiem (patentu pieteikumi, augu šķirņu reģistrēšana).

Pārskata periodā aktivitātē „Atbalsts starptautiskās sadarbības projektiem zinātnē un tehnoloģijās” kopš 2010.gada beigām norit 20 projektu īstenošana. Aktivitātes ietvaros noslēgto līgumu un izmaksātā finansējuma progress ir teorētiski palielinājies. Aktivitātes ES fondu finansējuma atlikums pārdalīts „Atbalsts zinātnei un pētniecībai” aktivitātes projektu iesniegumu atlases otrās kārtas īstenošanai, attiecīgi noslēgto līgumu un izmaksātā finansējuma apjoms ir 94,9% un 33,8% no ERAF finansējuma. Aktivitāšu „Atbalsts zinātnei un pētniecībai” un „Atbalsts starptautiskās sadarbības projektiem zinātnē un tehnoloģijās” ietvaros zinātniskās institūcijas, kuras ir reģistrētas zinātnisko institūciju reģistrā, saņems konkrēto pētījumu veikšanai nepieciešamo aprīkojumu un iespēju piedalīties zinātniskos kongresos, kā arī valsts zinātniskajām institūcijām - starptautiskās izstādēs, gadatirgos, tādējādi veicinot Latvijas zinātnes atpazīstamību ES un pasaulē, kā arī tiks nodrošināta zinātnisko institūciju kapacitātes attīstība, sekmēta projektu īstenošana, jaunu sadarbības projektu izstrāde un dalība tehnoloģiskajās platformās.

2011.gada 14.janvārī ierobežotam projektu iesniegumu iesniedzēju lokam tika nosūtīti deviņi uzaicinājumi iesniegt projektu iesniegumus apakšaktivitātes „Zinātnes infrastruktūras attīstība” pirmās projektu iesniegumu atlases kārtas ietvaros, par projekta iesniegumu iesniegšanas termiņu nosakot 2011.gada 19.jūliju. Minētajā termiņā tika iesniegti deviņi projektu iesniegumi. 2011.gada 3.oktobrī, minētās projektu iesniegumu atlases ietvaros, IZM kā ES fondu AI pieņēma deviņus lēmumus par projektu iesniegumu apstiprināšanu ar nosacījumiem, kā termiņu lēmumos noteikto nosacīju izpildei nosakot 2011.gada 26.oktobri. Līgumus plānots noslēgt un uzsākt projektu ieviešanu jau 2011.gada novembrī un decembrī, to ietvaros plānots atbalstīt 9 valsts nozīmes pētniecības centru izveidi. Vienlaikus 2011.gada 15.jūnijā IZM izsludināja apakšaktivitātes „Zinātnes infrastruktūras attīstība” otro projektu iesniegumu atlases kārtu (atklāta atlase), par projekta iesniegumu termiņu nosakot 2011.gada 19.septembri. Minētajā termiņā tika iesniegti 29 projektu iesniegumi un dotajā brīdī AI veic minēto projektu iesniegumu vērtēšanu. AI lēmumi par projektu iesniegumu apstiprināšanu, apstiprināšanu ar nosacījumiem vai noraidīšanu tiks pieņemti ne vēlāk kā līdz 2011.gada 19.decembrim, bet slēgti līgumi – sākot ar 2012.gada martu. Šīs apakšaktivitātes ietvaros tiks izveidota mūsdienīga materiāltehniskā bāze pētniecības aktivitātēm valsts nozīmes pētniecības centros, tādējādi sekmējot pētniecības intelektuālā potenciāla attīstību, kā arī attīstīta pētniecības infrastruktūra, lai veicinātu komercdarbību pētniecības pakalpojumu sektorā un sekmētu zināšanu pārnesi tautsaimniecībā.

Pārskata periodā apakšaktivitātē „Informācijas tehnoloģiju infrastruktūras un informācijas sistēmu uzlabošana zinātniskajai darbībai” projektu iesniedzējam IZM tika apmaksāti pirmie starpposma maksājuma pieprasījumi, izmaksājot ERAF finansējumu 1,8% apmērā no kopējā ES fondu piešķīruma aktivitātei. Apakšaktivitātes ietvaros plānots izveidot vienotus Latvijas akadēmiskā pamattīkla pārvaldības un akadēmiskos standartus, atbilstoši ES rekomendācijām izveidot optisko dzīslu akadēmisko pamattīklu, kas savieno galvenos izglītības, zinātnes un inovāciju attīstības centrus, un izveidot vienotu tīkla pakalpojuma vadības un datu centru.

Inovācijas

Lai gan aktivitātes „Kompetences centri” ieviešana norit samērā veiksmīgi, ņemot vērā apguves rādītājus un mērķa izpildi, kur veiktie maksājumi finansējuma saņēmējiem uz 2011.gada 30.septembri pārsniedz plānoto apjomu par 300%, kas skaidrojams ar deklarējamo avansu izmaksu veikšanu visos kompetences centros, tomēr pārskata periodā konstatēti būtiski izdevumu attiecināmības riski. Aktivitātes ietvaros veiktajās iepirkumu procedūrās regulāri kā vienīgie pretendenti piesakās finansējuma saņēmēju sadarbības partneri, kas var radīt interešu konfliktu un ierobežot brīvas konkurences nodrošināšanu. Ņemot vērā radušos situāciju, VI ar š.g. 18.augusta vēstuli ir lūgusi LIAA un Valsts kasi kā maksājumu iestādi un sertifikācijas iestādi nekavējoties uz laiku apturēt maksājumu veikšanu finansējuma saņēmējiem gadījumos, kad projektu ietvaros uzvarētājs ir kompetences centra dalībnieks, līdz brīdim, kad būs skaidrs VI atzinums. Lai novērstu iespējamo interešu konfliktu, ir panākta vienošanās izstrādāt vadlīnijas, kurās būs noteikti visi nepieciešamie kritēriji sekmīgai kompetences centru darbības nodrošināšanai un nosacījumi iepirkumu procedūru veikšanai, ievērojot EK un Latvijas Republikas normatīvajos aktos noteikto, tai skaitā ES normatīvajos aktos definētos publiskā iepirkuma principus (pārredzamība, proporcionalitāte, vienlīdzīga attieksme, nediskriminācija, pakalpojumu sniegšanas brīvība un godīga, brīva, netraucēta konkurence, kā arī iespējami plašu konkursu rīkošana). MK noteikumos par aktivitātes „Kompetences centri” īstenošanu tiks iestrādāta atsauce uz vadlīnijām, tajās iestrādājot nosacījumus caurspīdīgai iepirkumu procedūru veikšanai.

Aktivitātē „Jaunu produktu un tehnoloģiju izstrāde”, kuras ietvaros tiek atbalstīti jauni, nozīmīgi uzlaboti produkti vai tehnoloģiju izstrāde, tai skaitā, patentēšana un ieviešana ražošanā, līdzīgi kā iepriekšējā pārskata periodā ieviešanas progress nedaudz atpaliek no plānotā. Līdz pārskata perioda beigām nevienā no aktivitātes trīs apakšaktivitātēm nav pilnībā sasniegts mērķis maksājumiem finansējuma saņēmējiem. Kopumā aktivitātes ieviešanas galvenie kavējošie iemesli ir komersantu nepietekamā sadarbība ar zinātniskajām institūcijām un attiecināmo izmaksu samazināšana projektos, kas skaidrojama ar iegādāto iekārtu faktisko izmaksu nesakritību ar sākotnēji projekta ietvaros plānotajām izmaksām, kuras parasti ir augstākas.

Arī aktivitātes „Augstas pievienotās vērtības investīcijas” ieviešana nesokas tik labi kā plānots, par ko liecina gan nesasniegtie maksājumu finansējuma saņēmējiem mērķi, gan arī vairāki lauzti līgumi. Grūtības aktivitātes ieviešanā rada komersantu nespēja piesaistīt nepieciešamo ārējo finansējumu projektu īstenošanai.

Pasākuma ietvaros lielākā daļa rādītāju vēl nav sasniegti. Atsevišķās aktivitātēs („Tehnoloģiju pārneses kontaktpunkti”, „Jaunu produktu un tehnoloģiju izstrāde” un „Jaunu produktu un tehnoloģiju izstrāde – atbalsts jaunu produktu ieviešanai ražošanā”) uz pārskata perioda beigām ir izpildīts rādītājs „Piesaistītais privātā sektora finansējums pētniecībai un attīstībai”, taču pasākuma līmenī šis rādītājs sasniegts tikai par 5% no 2013.gada plāna. Citi rādītāji ir izpildīti par mazāk nekā 50% no 2013.gada plāna vai nav izpildīti vispār, galvenokārt tādēļ, ka vairākās aktivitātēs projekti vēl nav pabeigti.

Pārskata periodā pasākuma ietvaros EM atdevusi budžeta līdzekļus uz 80.00.00 programmu no šādām aktivitātēm:

* no aktivitātes „Augstas pievienotās vērtības investīcijas” – 4,7 milj. latu apmērā;
* no aktivitātes „Jaunu produktu un tehnoloģiju izstrāde” – 733,2 tūkst. latu apmērā.

 **„Finanšu pieejamība”**

Prioritāte vērsta uz finansējuma pieejamības veicināšanu uzņēmējdarbības attīstībai. Mērķis sasniedzams ar aptverošu finanšu instrumentu realizēšanu, kas ietver garantiju, aizdevumu, riska kapitāla un citu finanšu instrumentu klāstu, kurus ievieš LHZB, LGA, EIF.

Grafiks Nr.9 *„Finanšu apguves progress 2.2.1. pasākuma „Finanšu resursu pieejamība" ietvaros; milj. LVL, (% no pieejamā publiskā finansējuma); % progress pret datiem uz 30.06.2011.”*

Kopumā finanšu instrumentu ieviešana nenotiek tik veiksmīgi kā cerēts. Līdz 2011.gada 3.ceturkšņa beigām ir noslēgti līgumi ar komersantiem par mazāk nekā vienu ceturto daļu no pieejamā finansējuma. Sīkāka informācija par finanšu instrumentu ieviešanas progresu ir sniegta dalījumā pa finanšu instrumentiem zemāk, kā arī grafikā Nr.9.

Finansējuma pieejamības nodrošināšanai uzņēmumiem ir izveidoti sekojoši finanšu instrumenti ERAF ietvaros:

1. **„Ieguldījumu fonds investīcijām garantijās, paaugstināta riska aizdevumos, riska** **kapitāla fondos un cita veida finanšu instrumentos”** kopš 2008.gada finansējuma pārvaldītājs ir EIF. Ieguldījuma fonda finansējuma apguve nav apmierinoša, kā arī investīcijās nav vērojams vēlamais progress. Līdz 2011.gada 30.septembrim ir noslēgti riska kapitāla investīciju līgumi tikai par 11,4% no aktivitātei piešķirtā ES fondu finansējuma. Taču EIF skaidro, ka tas ir riska kapitāla investīciju ieviešanai atbilstošs temps, to pamatojot ar ilgstošo un padziļināto investīciju projektu izpētes posmu.

Tabula Nr.2 *„Finanšu apguves progress aktivitātes „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos” ietvaros; kopējais finansējums LVL.”*

|  |  |  |
| --- | --- | --- |
|  | **Kopējais finansējums (ieskaitot finanšu starpinst. līdzfin.)** | **Noslēgti līgumi (ieskaitot finanšu starpinst. līdzfin.)** |
| Skaits | Kopējais finansējums  | % no pieejamā finansējuma | Progress pret datiem uz 30.06.2011.; % no pieejamā finansējuma |
| **Aizdevumu instrumenti** | 61 846 752 | 25 | 8 539 069 | 13,8% | 10,1% |
| **Riska kapitāls** | 35 465 378 | 10 | 3 795 142 | 10,7% | 0,0% |
| **Kopā** | 97 312 130 | 35 | 12 334 210 | 12,7% | 6,7% |

Grafiks Nr.10 *„2.2.1.1. aktivitātes ietvaros plānotie maksājumi/ investīcijas līdz 31.12.2011. un veiktie maksājumi/ investīcijas līdz 30.09.2011. kumulatīvi (kopējais finansējums (ieskaitot finanšu starpinstitūciju līdzfinansējumu) milj. LVL, % no plānotā finansējuma).”*

Kopumā ieguldījumu fonda ieviešanas progress 2011.gadā ir apmierinošs. Līdz 2011.gada 3.ceturkšņa beigām ir izpildīti 90,1% no EIF plānotajām investīcijām, veikti maksājumi komersantiem / investīcijas 6,4 milj. latu apmērā. (skatīt grafiku Nr.10)

Š.g. 3.oktobra Ieguldījuma fonda uzraudzības padomes sēdē tika lemts par sēklas investīciju apjoma palielināšanu no 100 līdz 200 tūkst. eiro, kas veicinātu investīciju apjoma pieaugumu.

1. **„Garantijas komersantu konkurētspējas uzlabošanai”** finansējuma pārvaldītājs ir LGA. Šīs aktivitātes ietvaros tiek izsniegtas konkurētspējas un eksporta garantijas. Kopumā veikto investīciju apjoms ir apmierinošs un jau 232 no izsniegtajām garantijām par kopējo apjomu 27 milj. latu ir beidzies garantijas termiņš. Detalizētāka informācija sniegta tabulā Nr.3.

Tabula Nr.3 *„Finanšu apguves progress aktivitātes „Garantijas komersantu konkurētspējas uzlabošanai” ietvaros; LVL.”*

|  |  |  |  |
| --- | --- | --- | --- |
|  | **Kopējais finan-sējums (ieskaitot finanšu starpinst. līdzfin.)** | **Apstiprināti projekti (ieskaitot finanšu starpinst. līdzfin.)** | **Noslēgti līgumi (ieskaitot finanšu starpinst. līdzfin.)** |
| Skaits | Kopējais finan-sējums  | % no pie-ejamā finansējuma | Progress pret datiem uz 30.06.2011.; % no pieejamā finan-sējuma | Skaits | Kopē-jais finan-sējums  | % no pie-ejamā finan-sējuma | Progress pret datiem uz 30.06.2011.; % no pieejamā finan-sējuma |
| **Konkurēt-spējas garantijas\*** | 40 544 547 | 848 | 108 541 948 | 89,2% | 4,9% | 526 | 85 491 212 | 70,3% | 3,8% |
| **Eksporta garantijas** | 20 000 000 | 95 | 4 663 752 | 23,3% | 15,1% | 70 | 4 040 726 | 20,2% | 13,8% |
| **Kopā** | 60 544 547 | 943 | 113 205 700 | 67,5% | 2,8% | 596 | 89 531 938 | 53,7% | 2,8% |

*\*Tiek izmantots multiplikators 3.*

LGA ir plānojusi līdz 2011.gada beigām sniegt garantijas 142,3 milj. latu apmērā, taču līdz š.g. 3.ceturkšņa noslēgumam ir izpildīti tikai 62,9% no plānotā, ir noslēgti garantiju līgumi par 89,5 milj. latu. (skatīt grafiku Nr.11)

Grafiks Nr.11 *„2.2.1.3. aktivitātes "Garantijas komersantu konkurētspējas uzlabošanai" ietvaros plānotais līdz 31.12.2011. un reālais izsniegto garantiju apjoms līdz 30.09.2011. kumulatīvi; Kopējais finansējums (ieskaitot finanšu starpinstitūciju līdzfinansējumu) milj. LVL, % no plānotā finansējuma.”*

Lielāko daļu jeb 66% izsniegtā finansējuma „Garantijas komersantu konkurētspējas uzlabošanai” finanšu instrumenta ietvaros saņēmuši apstrādes rūpniecības nozares uzņēmumi, savukārt citu nozaru uzņēmumu īpatsvars izsniegto garantiju apjomā svārstās no 3% līdz 8%. Sadalījumā pa reģioniem lielākā daļa garantiju ir izsniegtas uzņēmumiem, kas darbojas Rīgā, savukārt mazākā daļa, t.i., 2% no izsniegto garantiju apjoma, ir sniegtas Latgales reģiona uzņēmumiem. (skatīt grafiku Nr.12)

Grafiks Nr.12 *„Izsniegto garantiju sadalījums pa reģioniem pēc garantiju apjoma, %. [[4]](#footnote-4)”*

1. **„Aizdevumi komersantu konkurētspējas uzlabošanai”** nodrošina aizdevumu izsniegšanu komersantiem. Aktivitāti līdz šim ieviesa tikai LHZB, savukārt kopš apakšaktivitātes „Mezanīna aizdevumi investīcijām komersantu konkurētspējas uzlabošanai” ieviešanas aizdevumu instrumenta ieviesējs ir arī LGA. Apakšaktivitātē „Mezanīna aizdevumi investīcijām komersantu konkurētspējas uzlabošanai” 2011.gada 22.augustā tika uzsākta projektu iesniegumu pieņemšanas pirmā kārta par17,7 milj. latu publiskā finansējuma, no kuriem 10,7 milj. latu ir ERAF finansējums.

Finanšu resursu apguve ir ļoti laba. Līdz 2011.gada 3.ceturkšņa beigām ir apstiprināti projekti par 117,7% no kopējā finansējuma un ir vērojams progress par 10,07% no pieejamā kopējā finansējuma. (skatīt tabulu Nr.4) Sakarā ar to, ka programmas ietvaros ir izveidots Aizdevumu fonds, kura resursi tiek izmantoti aizdevumu sniegšanai, ir iespējams uzņemties virssaistības un sasniegt tik lielu apstiprināto projektu procentu. Atbilstoši EM un LHZB par programmas īstenošanu noslēgtajam līgumam finansējuma saņēmējam (LHZB) ir pienākums brīvos līdzekļus ieguldīt ar mērķi palielināt Aizdevumu fonda apjomu. Aizdevumu fondam veidojas ieņēmumi no aizdevumos neizsniegto brīvo līdzekļu izvietošanas, procentu ieņēmumiem no izsniegtajiem aizdevumiem, kā arī komisijas maksām, līgumsodiem un ieņēmumiem, kas iegūti aizdevumu atgūšanas rezultātā. Katra programmas īstenošanas finanšu gada beigās daļa no minētajiem Aizdevumu fonda ienākumiem tiek ieguldīti Aizdevumu fondā, attiecīgi palielinot resursus, kas paredzēti aizdevumu sniegšanai, tā ļaujot piešķirt aizdevumus par lielāku kopsummu, nekā sākotnēji fondā ieguldītais resursu apjoms.

Savukārt 2011.gada plāna izpilde nesokas labi, jo līdz 2011.gada 30.septembrim ir izpildīti tikai 58% no plānotā veikto maksājumu apjoma. (skatīt grafiku nr.13)

Tabula Nr.4 *„Finanšu apguves progress aktivitātes „Aizdevumi komersantu konkurētspējas uzlabošanai” ietvaros; LVL”*

|  |  |  |  |
| --- | --- | --- | --- |
|  | **Kopējais finan-sējums (ieskaitot finanšu starpinst. līdzfin.)** | **Apstiprināti projekti (ieskaitot finanšu starpinst. līdzfin.)** | **Noslēgti līgumi (ieskaitot finanšu starpinst. līdzfin.)** |
| Skaits | Kopējais finan-sējums  | % no pie-ejamā finan-sējuma | Progress pret datiem uz 30.06.2011.; % no pieejamā finansējuma | Skaits | Kopējais finan-sējums  | % no pie-ejamā finan-sējuma | Progress pret datiem uz 30.06.2011.; % no pieejamā finansējuma |
| **Aiz-devumi** | 58 500 000 | 64 | 68 870 781 | 117,7% | 10,07% | 44 | 43 271 154 | 74,0% | 5,56% |

Grafiks Nr.13 „2.2.1.4. aktivitātes *"Aizdevumi komersantu konkurētspējas uzlabošanai" ietvaros plānoto aizdevumu apjoms līdz 31.12.2011. un izsniegto aizdevumu apjoms līdz 30.09.2011. kumulatīvi; Kopējais finansējums (ieskaitot finanšu starpinstitūciju līdzfinansējumu) milj. LVL, % no plānotā finansējuma.”*

Reģionālās politikas ģenerāldirektorāta (turpmāk - DG REGIO) auditori no 2011.gada 3.oktobra līdz 7.oktorbim veikuši pēcauditu Nr.2011/LV/REGIO/J2/976/1 pie revīzijas iestādes, tai skaitā, saistībā arī ar revīzijas iestādes DG REGIO uzdevumā veikto speciālo auditu, lai noteiktu neatbilstoši izsniegto garantiju un aizdevumu apjomu. Tā rezultātā darbības programmas „Uzņēmējdarbība un inovācijas” 2.2.1.3.aktivitātes „Garantijas komersantu konkurētspējas uzlabošanai” un 2.2.1.4.aktivitātes „Aizdevumi komersantu konkurētspējas uzlabošanai” ietvaros revīzijas iestāde norādījusi, ka par neattiecināmām uzskatāmi izsniegtie aizdevumi un garantijas 49,78 miljoni latu apmērā. LGA – neattiecināmi – 47 miljoni latu un LHZB neattiecināmi - 3,9 miljoni eiro (2,78 miljoni latu).

FM sadarbībā ar EM kā AI ir veikusi vairāku darbību kompleksu, lai mazinātu neatbilstoši veikto izdevumu rašanās risku finanšu instrumentu aktivitātēs. FM ir izstrādājusi arī rīcības plānu revīzijas iestādes speciālā audita[[5]](#footnote-5) laikā atklāto trūkumu darbības programmas „Uzņēmējdarbība un inovācijas” 2.2.1.3.aktivitātes „Garantijas komersantu konkurētspējas uzlabošanai” un 2.2.1.4.aktivitātes „Aizdevumi komersantu konkurētspējas uzlabošanai” ietvaros novēršanas un ieteikumu ieviešanas plānu. Īstenojot rīcības plānu, FM kā kompetentā iestāde Latvijā par valsts atbalsta jautājumiem 2011.gada augustā ir iesniegusi DG COMP valsts atbalsta programmu par sešiem LHZB gadījumiem, lai gūtu pārliecību, ka revīzijas iestādes piemērotie kritēriji nav pārlieku ierobežojoši un lai saņemtu DG COMP atzinumu par sešu uzņēmumu[[6]](#footnote-6), kuriem LHZB izsniegusi aizdevumus un kuri saskaņā ar revīzijas iestādes audita ziņojumā[[7]](#footnote-7) norādīto atzīstami par grūtībās nonākušiem, atbilstību grūtībās nonākuša uzņēmuma definīcijai. FM, EM un LHZB pārstāvji 2011.gada oktobra sākumā piedalījās sanāksmē EK Konkurences direktorāta (turpmāk – DG COMP) un DG REGIO pārstāvjiem, lai pārrunātu jautājumus, kas saistīti ar EK paziņoto valsts atbalsta pasākumu: LHZB notifikācija par atbalsta programmu „Kredīti konkurētspējas veicināšanai” (lieta 2011/N; SA 33554) un to atbilstību Kopienas 2004.gada 10.oktobra Pamatnostādnēm par valsts atbalstu grūtības nonākušu uzņēmumu glābšanai un pārstrukturēšanai (turpmāk - Pamatnostādnes), tas ir, vai uzņēmumi uzskatāmi par grūtībās nonākušiem. DG COMP norādīja, ka grūtībās nonākuša uzņēmuma definēšana ir katras dalībvalsts atbildība, turklāt vērtēšana jāveic atbilstoši nacionālajiem normatīvajiem aktiem (attiecībā par uzņēmumu atbilstību Maksātnespējas likumam), vienlaicīgi nodrošinot atbilstību ES tiesību aktiem, t.sk., Pamatnostādnēm. Līdz ar to VI pilnveido metodiku, lai tā atbilstu nacionālajiem tiesību aktiem, tas ir, Maksātnespējas likumam un Pamatnostādnēm. Tāpat arī turpinās diskusija ar DG COMP par Pamatnostādņu piemērošanu un labo praksi grūtībās nonākuša uzņēmuma noteikšanai. Papildus tam VI šobrīd pārvērtē arī izsniegto aizdevumu un garantiju atbilstību VI metodikai, lai noteiktu neatbilstoši veikto izdevumu apjomu.

FM turpina ieviest augstāk minēto rīcības plānu, lai nodrošinātu atbilstošu finanšu vadības instrumentu ieviešanu, maksimāli ierobežoti neatbilstoši veikto izdevumu rašanās risku un atjaunotu maksājumus no EK darbības programmas „Uzņēmējdarbība un inovācijas” 2.2.prioritātē „Finanšu pieejamība” jau līdz 2011.gada beigām.

 **„Uzņēmējdarbības veicināšana”**

Prioritātes ieviešana 2011.gada trešajā ceturksnī līdzīgi kā iepriekšējā pārskata periodā nesokas tik veiksmīgi kā plānots, par ko liecina līgumu pastāvīga laušana atsevišķās aktivitātēs un līdz ar to arī pilnā apjomā nesasniegtie mērķi maksājumiem finansējuma saņēmējiem. Līgumu laušanas galvenais iemesls ir nekvalitatīva projektu īstenošana, kas ietver arī noslēgto līgumu nosacījumu pārkāpumus un iegādāto iekārtu cenu neatbilstību tirgus situācijai.

Budžeta izpilde nepietiekamā līmenī vērojama praktiski visās prioritātes aktivitātēs, jo īpaši aktivitātē "Atbalsts ieguldījumiem mikro, maziem un vidējiem komersantiem īpaši atbalstāmajās teritorijās (ĪAT)", kuras mērķis attiecībā uz veiktajiem maksājumiem finansējuma saņēmējiem uz pārskata perioda beigām sasniegts par 39,3% no septembrī plānotā. Vājā mērķa izpilde skaidrojama ar nekvalitatīvi sagatavotiem projektu iesniegumiem, kā arī ar regulāro līgumu laušanu. Ņemot vērā lauzto līgumu apjomu, pastāv risks, ka aktivitāte var netikt ieviesta atbilstoši plānotajam.

Aktivitātē „Ārējo tirgu apgūšana – nozaru starptautiskās konkurētspējas stiprināšana” - mērķis veiktajiem maksājumiem finansējuma saņēmējiem uz 2011.gada septembra beigām sasniegts vien par 27,0% no septembrī plānotā. Zemā mērķa izpilde skaidrojama ar lielo konkursa dalībnieku skaitu, kā arī nepieciešamo saskaņojumu veikšanas rezultātā aizkavējās pārstāvniecību Ukrainā un Baltkrievijā atvēršana. Arī izdevumi plānotājām izstādēm tika veikti vēlāk nekā sākotnēji paredzēts. Rezultātā SI iesniegti grozījumi finansēšanas plānos.

LIAA īstenotās aktivitātes „Pasākumi motivācijas celšanai inovācijām un uzņēmējdarbības uzsākšanai” ietvaros pārskata periodā īstenoti vairāki izglītojoši, uz uzņēmējdarbības attīstības veicināšanu vērsti pasākumi:

1. Uzsākta „Skolēnu mācību uzņēmumu pasākumu” organizēšana;
2. Organizēti pedagogu izglītošanas pasākumi, kuru ietvaros notika trīs vienāda satura semināri, kurus kopumā apmeklēja 142 dalībnieki;
3. Skolēnu vizītes uzņēmumos, kā ietvaros septembrī apmeklēti tādi uzņēmumi kā SIA „Hanzas elektronika”, SIA „Signum”, SIA „PeriPer”, SIA „Rūjienas saldējums” un SIA „Baltic Candles”, kuros skolēni iepazīstināti ar uzņēmējdarbības vidi un ar pieejamā atbalsta iespējām uzņēmējdarbības uzsākšanai attiecīgajā reģionā;
4. Ideju Kauss – 2011.gada 13.septembrī oficiāli tika atklāta konkursa 2.kārta, kurā piedalījās dalībnieki, eksperti, organizētāju, rīkotājpartnera un stratēģisko partneru pārstāvji;
5. Mentoringa programma, kurā savu dalību kopumā pieteica 40 uzņēmumi, bet apstiprināti tika 20 uzņēmumi. Programma tika realizēta no 2011.gada marta līdz augustam. Tās īstenošanas laikā dalībniekiem tika organizēti četri tematiskie semināri (paredzēto trīs vietā). 2011.gada 22.augustā tika organizēts programmas noslēguma pasākums, kurā piedalījās 40 dalībnieki (t.sk. pieredzes pārņēmēji un mentori).

Savukārt attiecībā uz rādītāju izpildi prioritātē vairāki rādītāji pārsniedz gala plānu, piemēram, uz ārējo tirgu apgūšanu vērsto atbalstīto projektu skaits, motivācijas programmās iesaistīto personu skaits, ekonomiski aktīvo uzņēmumu skaits, kas saņēmuši atbalstu biznesa inkubatoros. Efektīvākās aktivitātes rādītāju sasniegšanas ziņā ir „Pasākumi motivācijas celšanai inovācijām un uzņēmējdarbības uzsākšanai” un „Biznesa inkubatori”.

Informāciju par aktivitātes „TP” īstenošanu lūdzam skatīt sadaļā 1.4. „Tehniskās palīdzības aktivitāšu īstenošana”.

**1.4.3. Darbības programma „Infrastruktūra un pakalpojumi”**

Kopumā darbības programmas ietvaros ir bijis lielākais progress attiecībā uz apstiprināto projektu un noslēgto līgumu progresu, salīdzinot ar pārējām darbības programmām, galvenokārt, veselības infrastruktūras un policentriskas attīstības jomās. Lai gan maksājumi 2011.gada 3.cetruksnī darbības programmas ietvaros veikti par vairāk nekā 75,5 milj. latu publiskā finansējuma, taču maksājumi ir mazāki nekā finanšu apguves mērķī noteiktie.

Ņemot vērā sezonalitātes ietekmi uz infrastruktūras projektiem, AI plāno nozīmīgu progresu maksājumu veikšanā 2011.gada novembrī un decembrī, kad finansējuma saņēmēji atskaitīsies par vasaras un rudens mēnešos paveiktajiem darbiem.

Galvenie projektu ieviešanu kavējošie faktori joprojām ir iepirkumu problēmas (sūdzības, iepirkumu beigšanās bez rezultātiem, problēmas  iepirkumu procedūras norisē) un pieaugošs sadārdzinājums autoceļu būvniecības un ūdenssaimniecības projektos.

Grafiks Nr.14 *„ES fondu finanšu apguve darbības programmā „Infrastruktūra un pakalpojumi; milj. LVL, (% no pieejamā publiskā finansējuma); % progress pret datiem uz* *31.03.2011.”*

**„Infrastruktūra cilvēku kapitāla nostiprināšanai”**

Prioritāte vērsta uz mūsdienīgas un augstas kvalitātes pakalpojumu nodrošināšanu izglītības, nodarbinātības, sociālās un veselības aprūpes jomās, atbalstu pamatā novirzot infrastruktūras un aprīkojuma uzlabošanai.

Prioritātes ietvaros pārskata periodā ir vērojams būtisks progress apstiprināto projektu ziņā, pārsvarā uz veselības aprūpes infrastruktūras aktivitāšu rēķina. Apstiprināto projektu summa pārsniedz piešķirto finansējumu, jo finansējuma saņēmējiem bija iespēja ieguldīt vairāk finansējuma nekā noteikts, kas finansējuma saņēmējiem deva papildus punktus, lai projekts tiktu apstiprināts.

Attiecībā uz maksājumiem finansējuma saņēmējiem, pozitīvi vērtējams progress aktivitātēs, kas saistītas ar vispārējās izglītības infrastruktūras uzlabošanu, kurās ceturkšņa ietvaros veikti maksājumi finansējuma saņēmējiem par 6,9% jeb vairāk kā 2 milj. latu.

**Izglītības jomā** trešajā ceturksnī projektu ietvaros turpinājušies remonta un labiekārtošanas darbi izglītības iestādēs, jaunu iepirkumu veikšana. Pozitīvi vērtējams fakts, ka pārskata periodā vēl 11 iestādēs tika pabeigta dabaszinātņu kabinetu modernizācija, vienā iestādē telpas pielāgotas skolēniem ar funkcionāliem traucējumiem, divās speciālajās izglītības iestādēs uzlabota infrastruktūra un mācību vide, tādejādi padarot mācību procesu skolās gan kvalitatīvāku, gan pieejamāku. Vērtējot kopējo izglītības jomā noteiktā mērķa maksājumiem finansējuma saņēmējiem izpildi, secināms, ka uz 2011.gada 3.ceturkšņa beigām tas nav izpildīts pat par pusi no plānotā, neskatoties uz to, ka iestādes izdevumus pa mēnešiem plānoja ļoti piesardzīgi un nenoteica pārlieku lielus izpildes mērķus. Lielākā neizpilde (86,7%) vērojama profesionālās izglītības infrastruktūras projektos. Savukārt citos prioritātes pasākumos, kas saistīti ar veselības infrastruktūras un vispārējās izglītības infrastruktūras uzlabošanu, maksājumi finansējuma saņēmējiem veikti gandrīz par visu uz pārskata perioda beigām plānoto summu. Galvenie kavējumu iemesli ir iepirkumu problēmas, kā arī konstatētas neatbilstības projektu ietvaros.

AI (piem. IZM) skaidro, ka tās ievērojami pastiprinājušas finansējuma saņēmēju veikto iepirkumu uzraudzību, tādejādi preventīvi mazinot neatbilstoši veikto izdevumu rašanos, kas ilgtermiņā uzlabos apguves apjomus, tomēr kavēja maksājumu veikšanu pārskata periodā.

Vienlaikus jāatzīmē, ka 2011.gada trešajā ceturksnī papildus jau konstatētajam riskam, ka nebūs nodrošināta ES fondu projektu ietvaros sasniegto rezultātu ilgtspēja, tika konstatēts potenciāls neatbilstoši veikto izdevumu risks saistībā ar papildus veicamajiem darbiem un sadārdzinājumu profesionālo izglītības iestāžu infrastruktūras uzlabošanas projektos. VI ir lūgusi IZM kā AI par ERAF līdzfinansētajām izglītības infrastruktūras aktivitātēm informēt par rīcības plānu un veicamiem pasākumiem, lai šī plānotā reorganizācija noritētu bez zaudējumiem valsts budžetam, tai skaitā ES fondu projektu ietvaros nenotiktu nelietderīga līdzekļu izmantošana un nerastos neattiecināmie izdevumi.

Pasākuma „**Veselības aprūpes infrastruktūra**” ietvaros kā lielāko progresu var nosaukt līgumu par 117 projektu īstenošanu noslēgšanu uz ģimenes ārstu tīkla attīstību vērstajā aktivitātē. Kā vēl vienu pozitīvu faktu var minēt 13 projektu par stacionārās veselības aprūpes iestāžu infrastruktūras attīstību par kopējo summu 50 milj. latu jeb 41% no ES fondu pieejamā finansējuma apstiprināšanu.

**Nodarbinātības un sociālo pakalpojumu infrastruktūras** aktivitāšu ietvaros jau līdz pārskata perioda sākumam apstiprināti projekti un noslēgti līgumi par visu piešķirto finansējumu, savukārt maksājumi finansējuma saņēmējiem veikti par 73%.

Pozitīvi atzīmējams progress darba tirgus institūciju infrastruktūras pilnveidošanas aktivitātē, kur veikto maksājumu summa pārskata periodā palielinājusies par 9% un kopā ir 90% no aktivitātei piešķirtā finansējuma.

Savukārt, uz pirmsskolas izglītības iestāžu infrastruktūras attīstību nacionālās un reģionālas nozīmes attīstības centros vērstajā aktivitātē 2011.gada trešajā ceturksnī tika pabeigts vēl viens projekts Liepājā, līdz ar to līdz 2011.gada 30.septembrim kopumā tika renovētas vai labiekārtotas jau 37 pirmsskolas izglītības iestādes jeb 308% no gala mērķa, kā arī paplašinātas vai uzceltas 12 pirmsskolas izglītības iestādes jeb 63% no gala mērķa. Mērķa pārsniegšana bija iespējama projektu izdevumu samazināšanas dēļ un par pieejamo finansējumu bija iespējams īstenot vairāk projektu nekā sākotnēji bija plānots. Attiecīgi ir palielinājies arī jaunradīto vietu skaits pirmsskolas izglītības iestādēs, nekā sākotnēji bija plānots un attiecīgi samazinājās bērnu skaits rindās uz vietām pirmsskolas izglītības iestādēs reģionos. Bērnu skaita rindās uz vietām pirmsskolas izglītības iestādēs samazināšanās plānošanas reģionos ir 15,25%, kas veido 190% no gala mērķa. Ņemot vērā, ka aktivitātes plānotie mērķi ir sasniegti, ar MK š.g. 5.jūlija rīkojumu aktivitātes atlikušais publiskais finansējums 86 tūkst. latu apmērā tika pārdalīts aktivitātei, kas vērsta uz mācību aprīkojuma modernizāciju un infrastruktūras uzlabošanu profesionālās izglītības programmu īstenošanai. Minētas aktivitātes ietvaros tika konstatēts risks projektu pabeigšanai noteiktajā - triju gadu termiņā, jo, ņemot vērā nepieciešamību pārtraukt noslēgtos būvdarbu līgumus līgumsaistību neizpildes dēļ no būvdarbu veicēju puses vai iestājušās būvdarbu veicēju maksātnespējas dēļ, ir jāveic atkārtotas būvdarbu iepirkuma procedūras. Tāpat projektu īstenošanas termiņi netiek ievēroti, jo aizkavējas citu saistīto ES fondu aktivitāšu projektu ieviešana, atbilstoši nepieciešamībai ievērot noteiktu būvdarbu veikšanas secību. VI ir sagatavojusi priekšlikumus grozījumiem normatīvajos aktos, paredzot nosacījumus projektu pagarināšanai virs MK noteikumos par aktivitātes īstenošanu noteiktajos termiņos.

Attiecībā uz aktivitāti, kas vērsta uz atbalstu alternatīvās aprūpes pakalpojumu pieejamības attīstībai, jāatzīmē, ka līdz 2011.gada 30.septembrim kopumā jau ir renovēti vai rekonstruēti 22 alternatīvās aprūpes centri (169% no gala mērķa), kā arī turpinās vēl triju projektu īstenošana. Mērķa pārsniegšana bija iespējama projektu izdevumu samazināšanas dēļ. Ņemot vērā, ka aktivitātes plānotie mērķi ir sasniegti, ar MK š.g. 5.jūlija rīkojumu aktivitātes atlikušais publiskais finansējums 0,7 milj. latu apmērā tika pārdalīts aktivitātei, kas vērsta uz mācību aprīkojuma modernizāciju un infrastruktūras uzlabošanu profesionālās izglītības programmu īstenošanai.

**„Teritoriju pieejamības un sasniedzamības veicināšana”**

Prioritāte vērsta uz dažādu valsts teritorijas daļu sasniedzamību un pakalpojumu pieejamību iedzīvotājiem, to panākot ar informācijas komunikācijas tehnoloģiju attīstību, elektroniskās pārvaldes ieviešanu un reģionālās nozīmes transporta savienojumu uzlabošanu.

Prioritātes ietvaros š.g. trešajā ceturksnī kopumā ir samazinājusies apstiprināto projektu un noslēgto līgumu summa, jo ir samazinājušās to projektu izmaksas, kuri tika apstiprināti 2008.gadā, līdz ar to ir iespēja palielināt noasfaltēto ceļu apjomu.

Veikto maksājumu finansējuma saņēmējiem apmērs š.g. 3.cetruksnī ir vērtējams pozitīvi, jo progress ir lielāks nekā vidēji darbības programmā. Lielākie maksājumi š.g. trešajā ceturksnī veikti tranzītielu sakārtošanas un valsts 1.šķiras autoceļu sakārtošanas projektos un projektos, kas saistīti ar informāciju sistēmu un elektronisko pakalpojumu attīstību, lai gan ir bijis plānoti vēl lielāki maksājumi, par ko liecina budžeta neizpilde tranzītielu sakārtošanas projektos gandrīz 6 milj. latu apmērā.

Satiksmes infrastruktūras jomā projektu ieviešanu kavējušas problēmas iepirkumos (pārsūdzības, nepilnīgas iepirkuma dokumentācijas, kuras tikušas pārstrādātas un uzlabotas un iepirkums ticis izsludināts atkāroti) tāpat kā pagājušā periodā, kā ir bijušas problēmas ar zemju atsavināšanu un cenu svārstībām. SM sadarbībā ar VAS „Latvijas valsts ceļi” ir iesniegusi FM priekšlikumus par izmaiņām ceļu būves izmaksu indeksa aprēķina metodoloģijā, jo būvniecības līgumos ietvertais Centrālais Statistikas pārvaldes apstiprinātais inflācijas koeficients neatspoguļo pilnībā reālās cenu izmaiņas autoceļu būvniecības tirgū, ko FM pašlaik izvērtē.

Fizisko rādītāju progress šajā ceturksnī nav bijis, jo nav nodoti ekspluatācijā ceļu posmi vai objekti. Kopumā, ņemot vērā apstiprinātos projektus un plānotos projektus, visus rādītājus plānots sasniegt vai pat pārsniegt, izņemot tajās aktivitātēs, kuru finansējums ir pārdalīts citu aktivitāšu īstenošanai. Ņemot vērā, ka radītāji transporta jomā par sasniegtiem tiek uzskatīti tikai pēc pilnīgas projekta pabeigšanas, tikai tad arī varēs izvērtēt kopējo ES fondu ietekmi uz transporta nozari un ekonomisko labumu, ko ES fondi snieguši.

**IKT nozares** projektos trešajā ceturksnī nav vērojams būtisks progress. Pirmie sasniegtie rezultāti aktivitātē, kas saistīta ar informācijas sistēmu un elektronisko pakalpojumu izveidi, plānoti šā gada beigās, kad noslēgsies vairāku projektu īstenošana.

Progress veikto maksājumu finansējuma saņēmējiem apjomā vērojams tikai apakšaktivitātē, kas saistīta ar informāciju sistēmu un elektronisko pakalpojumu attīstību, kur maksājumi finansējuma saņēmējiem ceturkšņa ietvaros veikti par vairāk kā 4,5 milj. latu jeb 4,7% no apakšaktivitātei pieejamā publiskā finansējuma.

Kā galveno aktivitāšu projektu ieviešanas kavējošos faktorus arī šajā ceturksnī var minēt iepirkumu problēmas (pārsūdzības, problēmas ar iepirkuma dokumentāciju saistībā ar iepirkumu ietvaros izvirzītajām nozarei specifiskajām prasībām).

Kontekstā ar problēmām iepirkumos, būtiski kavējas aktivitātes, kas vērsta uz izglītības iestāžu modernizēšanu ar datortehniku, īstenošana. Pārskata periodā noslēdzies atkārtoti izsludinātais centralizētais datortehnikas iepirkums, kas paredz datortehnikas un multimediju iekārtu iegādi vairāk kā 700 Latvijas skolām. Uzsākta tehnikas vienību piegāde un plānots, ka ievērojama daļa tehnikas tiks piegādāta un uzstādīta š.g. ceturtajā ceturksnī. Ņemot vērā iepirkumu problēmas, kā arī gūto ietaupījumu rezultātā, atsevišķos projektos netiek izpildīts arī kopējais maksājumu finansējuma saņēmējiem veikšanas plāns.

Pārskata periodā MK apstiprināti aktivitātes īstenošanas noteikumi, kuras ietvaros tiks realizēts projekts ar mērķi paaugstināt piekļuves iespējas internetam pēc iespējas plašākām sabiedrības grupām, veicinot piekļuvi publiskās pārvaldes un komercsabiedrību piedāvātajiem elektroniskajiem u.c. pakalpojumiem un informācijai, lai veicinātu iedzīvotāju iekļaušanos sabiedrības sociālajos, ekonomiskajos un kultūras procesos un uzlabotu viņu dzīves kvalitāti. Kopējais aktivitātei pieejamais finansējums ir 3 milj. latu. Atlasi par ar elektronisko sakaru vienlīdzīgas pieejamības nodrošināšanu visā valsts teritorijā (platjoslas tīkla attīstību) plānots uzsākt pēc lēmuma par valsts atbalsta saskaņošanu ar EK saņemšanas (provizoriski pēc AI prognozēm ceturtajā ceturksnī).

Pārskata periodā VARAM nav veikusi ar valsts informāciju sistēmu un e-pakalpojumu izveidi saistīto, projektu izvērtējumu atbilstoši Koalīcijas partiju Sadarbības padomes darba grupas par ES fondu jautājumiem (turpmāk - KDG) 01.13.2011., 02.17.2011., 21.04.2011., 17.08.2011.) sēdēs lemtajam. VARAM plāno izvērtēt projektus līdz š.g. 11.novembrim un pēc izvērtēšanas iesniegt ziņojumu uz Valsts sekretāru sanāksmi.

**„Eiropas nozīmes transporta tīklu attīstība un ilgtspējīga transporta veicināšana”**

Prioritāte vērsta uz valsts un atsevišķu valsts teritorijas daļu sasniedzamības uzlabošanu, pilnveidojot transporta infrastruktūru, kā arī veicinot videi draudzīgas transporta sistēmu attīstību.

Darbības programmas ietvaros šī ir viena no prioritātēm, kur jau iepriekšējos pārskata periodos līgumi par projektu īstenošanu noslēgti par gandrīz visu pieejamo finansējumu. Kopumā prioritātes ietvaros veikti maksājumi finansējuma saņēmējiem par vairāk kā piekto daļu no prioritātei pieejamā finansējuma, taču š.g. trešajā ceturksnī prioritātē ir viszemākais veikto maksājumu progress. Lielākā daļa no 2011.gada trešajā ceturksnī veiktajiem maksājumiem ir TEN-T autoceļu tīkla uzlabojumu projektos. Tāpat šajā prioritātē ir vislielākā budžeta neizpilde, uz 2011.gada 30.septembri tā ir 26,6 milj. latu apmērā.

Galvenās problēmas prioritātes projektu īstenošanā, tāpat kā pagājušā ceturksnī, saistītas ar iepirkuma problēmām un būvniecības izmaksu kāpumu. Papildu informāciju skatīt sadaļā „Teritoriju pieejamības un sasniedzamības veicināšana”.

Fizisko rādītāju progress šajā ceturksnī nav bijis, jo nav nodoti ekspluatācijā ceļu posmi vai objekti. Ņemot vērā, ka radītāji transporta jomā par sasniegtiem tiek uzskatīti pēc pilnīgas projekta pabeigšanas, tikai tad arī varēs izvērtēt kopējo ES fondu ietekmi uz transporta nozari un ekonomisko labumu, ko ES fondi snieguši. Kopumā, ņemot vērā apstiprinātos un plānotos projektus, visus rādītājus plānots sasniegt vai pat pārsniegt.

Ņemot vērā, ka 55,4% no prioritātes finansējuma atvēlēts lielajiem projektiem, prioritātes īstenošanas gaita lielā mērā atkarīga no lielo projektu ieviešanas progresa, par kuriem vairāk informācijas sniegts šī ziņojuma 1.4.4.sadaļā „Lielo projektu īstenošana”.

**„Kvalitatīvas vides dzīvei un ekonomiskai aktivitātei nodrošināšana”**

ERAF līdzfinansēta prioritāte vērsta uz nepieciešamo priekšnosacījumu veidošanu ekonomiskai aktivitātei, kā arī dzīves kvalitātes rādītāju uzlabošanai dažādās valsts teritorijas daļās, investējot vides infrastruktūrā un pakalpojumos, dabas un kultūras mantojuma saglabāšanā, tūrisma produktu attīstībā.

Prioritātes ietvaros ir apstiprināti projekti par 72% no prioritātei pieejamā publiskā finansējuma un noslēgti līgumi par 58%. Vidēji progress, salīdzinot ar iepriekšējo ceturksni apstiprināto un noslēgto līgumu ziņā, ir 7%.

Š.g. septembrī ir apstiprināts projekts par bioloģiskās daudzveidības saglabāšanas ex-situ infrastruktūras izveidi (100% apmērā no aktivitātei pieejamā finansējuma). Diezgan ievērojams progress ceturksnī ir aktivitātei, kas saistīta ar ūdenssaimniecības infrastruktūras attīstību apdzīvotās vietās ar iedzīvotāju skaitu līdz 2000, kuras ietvaros trešajā ceturksnī ir apstiprināti 89 projekti, kā arī noslēgti līgumi par 50 projektu īstenošanu. Vērā ņemams progress noslēgto līgumu ziņā sasniegts arī mājokļu energoefektivitātes jomā, kurā ceturksnī apstiprināti 173 projekti un noslēgti 123 līgumi.

Progress veikto maksājumu ziņā prioritātes ietvaros ir diezgan ievērojams, jo veikti maksājumi finansējuma saņēmējiem 50,4 milj. latu apmērā (20%). Lielākais progress ir vērojams vides pasākumā, jo īpaši izceļamas aktivitātes, kas saistītas ar vēsturiski piesārņoto vietu sanāciju un hidrotehnisko būvju rekonstrukciju plūdu draudu risku novēršanai.

Mājokļu energoefektivitātes uzlabošanas jomā ar ERAF palīdzību 2011.gada trešajā ceturksnī tika pabeigta 8 daudzdzīvokļu māju siltināšana, līdz ar to līdz 2011.gada trešā ceturkšņa beigām 46 daudzdzīvokļu mājās un 12 sociālajās mājās ir pabeigta energoefektivitātes uzlabošana, noslēgti līgumi vēl par 277 daudzdzīvokļu māju un 47 sociālo māju energoefektivitātes uzlabošanu. Siltumenerģijas patēriņa samazinājums atbalstītajās daudzdzīvokļu mājās: 50,4%, līdz ar to gala mērķis izpildīts par 335%. Rādītāja vērtība daudzdzīvokļu mājās pārsniedza gala mērķi, jo nosakot plānoto rādītāja vērtību, nebija plānots, ka finansējuma saņēmēji, neskatoties uz lielākajām izmaksām, veiks kompleksā vairākus energoefektivitātes pasākumus, tādējādi nodrošinot lielāko siltumenerģijas patēriņa ietaupījumu. Rādītāja vērtība tiek aktualizēta katru gadu, ņemot vērā siltumenerģijas patēriņa izmaiņas visos pabeigtajos aktivitātes projektos.

Mājokļu energoefektivitātes uzlabošanas jomā ir konstatētas šādas problēmas: tiek veiktas iepirkuma procedūras, neievērojot normatīvo aktu prasības, kā rezultātā notiek ilga iepirkuma procedūras saskaņošana, īpaši publiskajiem iepirkumiem, un vairumā gadījumu tiek noteikta finanšu korekcija projekta attiecināmajām izmaksām. Finansējuma saņēmēji savlaicīgi neiesniedz iepirkuma plānus, un daudzos gadījumos netiek izsludinātas iepirkuma procedūras 3 mēnešu laikā no līguma noslēgšanas. Nekvalitatīvi aizpildītas projekta iesnieguma veidlapas, jo tiek norādīti jau veikti renovācijas darbi, kas tiek konstatēts pirmslīguma pārbaudēs. Projekta īstenošana ir cieši saistīta ar būvniecības darbu sezonu, kas ietekmē projekta īstenošanas ilgumu, kā arī ierosinātos līguma termiņa pagarinājumus. Lai atrisinātu iepriekš minētās problēmas,SI papildus dalībai reģionālajos semināros informatīvās kampaņas „Dzīvo siltāk!” ietvaros, organizē seminārus, kuros finansējuma saņēmējiem tiek sniegta informācija par dokumentācijas sagatavošanu un noformēšanu, turpmākajām darbībām, kuras nepieciešamas veiksmīgai projekta īstenošanai.

 **„Vides infrastruktūras un videi draudzīgas enerģētikas veicināšana”**

Prioritāte vērsta uz videi draudzīgu attīstības priekšnoteikumu radīšanu, pilnveidojot vides un dabas aizsardzības infrastruktūru, kā arī ar energoefektivitātes paaugstināšanu un atjaunojamo energoresursu izmantošanu centralizētās siltumapgādes pakalpojumos. Prioritāte tiek īstenota, investējot vides, enerģijas ražošanas un apgādes infrastruktūrā.

Kopumā prioritātes ietvaros šajā ceturksnī salīdzinājumā ar iepriekšējo pārskata periodu ir vērojams progress gan projektu apstiprināšanā, gan līgumu par projektu īstenošanu noslēgšanā. Prioritātes ietvaros ir apstiprināti projekti par 76,2% no prioritātei pieejamā publiskā finansējuma un noslēgti līgumi par 73,5%. Š.g. trešajā ceturksnī ir apstiprināti 24 projekti, no tiem lielāka daļa aktivitātēs, kas ir vērstās uz atkritumu apsaimniekošanas sistēmu attīstību un ūdenssaimniecības infrastruktūras attīstību aglomerācijās ar cilvēku ekvivalentu lielāku par 2000 ceturksnī.

Gandrīz visās pasākuma aktivitātēs ir plānoti grozījumi MK noteikumos par aktivitāšu īstenošanu, paredzot jaunas iesniegumu atlases kārtas, kas ir saistīts ar ietaupījuma izmantošanu iepriekšējās kārtās.

Prioritātes ietvaros kopumā veikto maksājumu finansējuma saņēmējiem ir vairāk par 50% no pieejamā finansējuma. Progress veikto maksājumu ziņā šajā pārskata periodā ir ievērojami lielāks, salīdzinot ar iepriekšējo ceturksni, ņemot vērā aktīvāku būvdarbu veikšanu un līdzekļu apgūšanu līdz ar prioritātes projektu ietvaros veicamo darbu specifiku un sezonalitāti un ir 16,4 milj. latu (3% no pieejamā finansējuma), kas ir divas reizes vairāk nekā otrajā ceturksnī.

Enerģētikas jomā apakšaktivitātē, kas vērsta uz centralizētās siltumapgādes sistēmu efektivitātes paaugstināšanu, 2011.gada 3.ceturksnī noslēdzās viens projekts, bet turpinās 26 projektu īstenošana. Savukārt aktivitātē, kas vērsta uz atjaunojamo energoresursu izmantojošu koģenerācijas elektrostaciju attīstību, līdz 2011.gada 3.ceturkšņa beigām turpinās 10 projektu īstenošana.

**„Policentriska attīstība”**

Prioritātes mērķis ir veicināt valsts policentrisku attīstību, sniedzot atbalstu pilsētvides un pilsētreģionu konkurētspējas, pieejamības un pievilcības faktoru attīstībai saskaņā ar integrētām pašvaldību attīstības programmām. Līdz 2011.gada 30.septembrim tika apstiprināti projekti par publisko finansējumu 204,4 milj. latu apmērā jeb 90% no prioritātei pieejamā publiskā finansējuma, pārskata periodā progress apstiprinātajiem projektiem ir 14,4% no prioritātes publiskā finansējuma. 2011.gada trešajā ceturksnī notika vairāku projektu īstenošana, kuru rezultātā tiek veikta Latvijas pilsētu ielu rekonstrukcija un infrastruktūras uzlabošana, kultūrizglītības centru ēku izveide vai rekonstrukcija un aprīkojuma iegāde, bibliotēku un muzeju rekonstrukcija u.c.

Līdz 2011.gada 30.septembrim tika veikti maksājumi par publisko finansējumu 120,2 milj. latu apmērā jeb 53% no prioritātei publiskā finansējuma, pārskata periodā prioritātē progress veiktajiem maksājumiem ir 6% no prioritātei pieejamā publiskā finansējuma, izpildot pārskata perioda finanšu apguves mērķi par 96%.

Galvenais projektu īstenošanu kavējošais faktors ir problēmas iepirkumu jomā, tai skaitā iesniegtās sūdzības par iepirkumiem.

VRAA, veicot aktivitātes, kas vērstas uz nacionālas un reģionālas nozīmes attīstības centru izaugsmes veicināšanu līdzsvarotai valsts attīstībai, projektu uzraudzību, saņēmusi informāciju, ka atsevišķi finansējuma saņēmēji nespēs īstenot projektus aktivitātes ietvaros noteiktajā projektu maksimālajā īstenošanas termiņā – trīs gadi – būvdarbu veicēju maksātnespējas dēļ, būvdarbu līgumu laušanas un atkārtotu iepirkumu procedūru dēļ. Tāpat projektu īstenošanas termiņi netiek ievēroti, jo aizkavējas citu saistīto ES fondu aktivitāšu projektu ieviešana, atbilstoši nepieciešamībai ievērot noteiktu būvdarbu veikšanas secību.

**1.4.4. Lielo projektu īstenošana**

No 7 plānotajiem lielajiem projektiem līdz 2011.gada 30.septembrim EK ir apstiprinājusi 6 lielos projektus – „Otrā sliežu ceļa būvniecība Skrīveri-Krustpils (Rīga – Krustpils iecirknis)”, „Autoceļa E22 posma Rīga (Tīnūži) – Koknese būvniecība”, „Autoceļa E22 posma Ludza-Terehova būvniecība”, „Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana” „Vēsturiski piesārņoto vietu „Inčukalna sērskābā gudrona dīķa” sanācijas darbi” un „Infrastruktūras attīstība lidostā „Rīga”” par kopējo finansējumu 66,9 milj. latu. Pēdējais projekts, kuru vēl EK nav apstiprinājusi, ir „Infrastruktūras attīstība Krievu salā ostas aktivitāšu pārcelšanai no pilsētas centra (Rīgas brīvostas teritorija)”.

Lielo projektu ietvaros kopējās plānotās attiecināmās izmaksas ir 554,1 milj. latu, no tā plānotais ES fondu līdzfinansējums ir 385,2 milj. latu. Līdz 2011.gada 30.septembrim lielo projektu ietvaros ir veikti attiecināmie izdevumi (avansa un starpposma maksājumi) par kopējo summu 115,5 milj. latu jeb 20,8% no kopējām attiecināmajām izmaksām, t.sk. maksājumi no ES fondu finansējuma 91,5 milj. latu jeb 28,7% no plānotajiem ES fondu izdevumiem.

Grafiks Nr.15 „*Lielo projektu (2007.-2013.) KF finansējuma apguves mērķis, aktualizētais mērķis un izpilde milj. LVL.”*

Vislielākās atkāpes plānotā apguves mērķa izpildē 2011.gadā līdz trešajam ceturksnim ir vērojamas satiksmes sektora projektiem „Otrā sliežu ceļa būvniecība Skrīveri- Krustpils (Rīga- Krustpils iecirknis)”, „Infrastruktūras attīstība lidostā „Rīgā” un Autoceļa E22 posma Rīga (Tīnūži)- Koknese būvniecība”, kā arī ”Infrastruktūras attīstība Krievu salā ostas aktivitāšu pārcelšanai no pilsētas centra (Rīgas brīvosta)” un „Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana” saistībā ar iepirkumu problēmām.

Pēc AI prognozēm mērķa apguve 2011.gadam faktiski būs mazāka par 43% nekā sākotnēji tika plānots, savukārt 2012.gadā par 28% mazāka. Šobrīd notiek sarunas starp VI un AI par lielo projektu apguves mērķa pārskatīšanu, t.sk. 2011.gada noteiktā apguves mērķa kompensēšanu 2012.gadā, jo 2010.gada 24.novembrī 2007.-2013.gada plānošanas perioda ES fondu uzraudzības komitejas apstiprinātais lielo projektu apguves mērķis 2011.gadam netiks sasniegts, kā arī varētu mainīties finansējuma sadalījums pa gadiem līdz 2015.gadam.

Savukārt, analizējot maksājumu progresu atsevišķās jomās, jāatzīmē, ka 2011.gada trešajā ceturksnī satiksmes nozares lielo projektu ietvaros finansējuma saņēmējiem ir veikti maksājumi 3,5 milj. latu apmērā, kas ir tikai 24,%. Kavējumi mērķa apguvē ir saistīti ar projekta „Infrastruktūras attīstība lidostā „Rīga”” ietvaros projektēšanas līguma noslēgšanas aizkavēšanos. Projektos „Autoceļa E22 posma Rīga (Tīnūži) – Koknese būvniecība”, „Autoceļa E22 posma Ludza-Terehova būvniecība” plānoto līdzekļu apguvi kavēja juridiskās problēmas saistībā ar būvniecībai nepieciešamo zemju iegādi (būs nepieciešams veikt to piespiedu atsavināšanu), kā arī būvniecības procesa plānoto termiņu novirzes rezultātā uzņēmēji nav iesnieguši rēķinus apmaksai, kā tas sākotnēji tika plānots. Daļu no finansējumu plānots apgūt 2011.gada 4. ceturksnī.

Vides nozares lielā projekta ietvaros līdz 2011.gada trešajam ceturksnim ir veikti maksājumi 3,1 milj. latu apmērā, kas ir 70 % no plānotās ES fondu finansējuma apguves šajā laika periodā. Saskaņā ar VARAM sākotnēji plānoto apguves mērķi 2001.gadam to nebūs iespējams izpildīt pat paātrinātā režīmā, ņemot vērā projekta specifiku (sarežģītu tehnoloģisko procesu), līdz ar to tas 2011.gadā ir samazināts par 24%. Ņemot vērā, ka EK lēmumā projekta beigu datums ir noteikts indikatīvi, t.i. līdz 2013.gada beigām, plānots pagarinājums, jo projektā veicamo būvdarbu un uzraudzības līgumi tika noslēgti 2010.gada 24.septembrī un tos īstenot paredzēts 2015.gada janvārim.

Visos 7 lielajos projektos ir izsludinātas plānotās būvdarbu un būvdarbu uzraudzības iepirkumu procedūras. Lielo projektu ietvaros iepirkumu līgumu slēgšana notiek jau no 2007.gada un lielākā daļa no paredzētajiem līgumiem līdz 2010.gada beigām ir jau noslēgti. Dažu iepirkumu līgumu slēgšana turpinās arī 2011.gadā. Jāpiebilst, ka iepirkumu procedūru laikā pasūtītāji saskaras ar vairākām problēmām, kas aizkavē līgumu noslēgšanu. Piemēram, projekta „Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana” iepirkumā tika saņemtas liels skaits jautājumu un vairākas sūdzības no pretendentiem par iepirkuma dokumentāciju, kā rezultātā tika precizēta iepirkumu dokumentācija un vairākkārtīgi pagarināts piedāvājumu iesniegšanas termiņš. Iepirkumā piedāvājumu iesniedza tikai viens pretendents un pēc izvērtēšanas par uzvarētāju noteica Spānijas uzņēmumu „Construcctiones y Auxiliar de Ferrocarriles S.A” (turpmāk - CAF). Līguma slēgšanu ar CAF aizkavēja IUB iesniegtā sūdzība no „Stadler Bussnang AG” par iepirkuma nolikuma atbilstību EK direktīvām publisko iepirkumu jomā. Pēc sūdzības izskatīšanas 2011.gada 21.oktobrī IUB pieņēma lēmumu to noraidīt un atļaut AS „Pasažieru vilciens” slēgt līgumu ar iepirkuma uzvarētāju. Tāpat par minēto iepirkumu tika iesniegta sūdzība arī EK. Projekta ietvaros ir izmaksāts avanss 22,3 milj. latu, kura izlietošanas termiņš ir pagarināts līdz 2011.gada 31.oktobrim.

2011.gada trešajā ceturksnī ir aktuāls arī jautājums par projekta „Infrastruktūras attīstība Krievu salā ostas aktivitāšu pārcelšanai no pilsētas centra (Rīgas brīvostas teritorija)” turpmāko īstenošanas gaitu, jo IUB pieņēma lēmumu aizliegt Rīgas brīvostas pārvaldei slēgt līgumu ar iepirkuma uzvarētāju saņemtās sūdzības no „Josef Möbius Bau – Aktiengesellschaft” un personu apvienības “Aarsleff – Merko” par rīkoto iepirkuma konkursu dēļ. 2011.gada 17.augustā KDG sanāksmē tika pieņemts lēmums nemainīt sākotnējo projekta iesniegumu, kas šobrīd ir EK izvērtēšanas procesā un tuvākajā laikā par to gaidāms EK lēmums. 2011.gada 15.jūnijā EK apstiprināja komercdarbības atbalsta nosacījumus un starp Rīgas brīvostas pārvaldi un stividoru kompānijām ir noslēgti savstarpējie līgumi par darbu izpildi projekta ietvaros. Šobrīd SM turpina sarunas ar finansējuma saņēmēju par projekta kopējā mērķa sasniegšanu. Ņemot vērā, ka IUB ir atkārtoti iesniegta sūdzība par iepirkumu, joprojām ir aizkavēta iepirkuma līguma slēgšana ar uzvarētāju. Paredzamais sūdzības izskatīšanas laiks ir 2011.gada 21.novembris. Projekta ietvaros tika veikts avansa maksājums 10,8 milj. latu apmērā, kas jāizlieto līdz 2011.gada beigām.

Projektā „Infrastruktūras attīstība lidostā „Rīga” projektēšanas darbu līguma slēgšanu aizkavēja uzvarētāja organizācijā veiktās iekšējās administratīvās reformas un plānotā projektēšanas darbu termiņa pagarinājums, līdz ar to būvdarbus plānots uzsākt nākošajā būvniecības sezonā, t.i. 2012.gada otrajā ceturksnī.

Projektos „Autoceļa E 22 posma Ludza – Terehova būvniecība” un „Autoceļa E 22 posma Rīga (Tīnūži) – Koknese būvniecība” ir noslēgti visi plānotie būvdarbu līgumi, līdz ar to norisinās fiziskie būvniecības darbi projektu īstenošanas vietās. Šo divu projektu ietvaros atsevišķu ceļu posmu rekonstrukcija ir pabeigta, kā rezultātā jau ir izbūvēti/rekonstruēti 29,4 km asfaltētie ceļi. Būvdarbus visu noslēgto līgumu ietvaros plāno pabeigt 2012.gada beigās.

* 1. Tehniskās palīdzības aktivitāšu īstenošana

Darbības programmu prioritātes ES fondu TP izveidota ar mērķi uzlabot, vienkāršot, nodrošināt ES fondu vadību un tās efektivitāti. Tehniskās palīdzības finansējums tiek novirzīts darbības programmu sagatavošanai, vadības, uzraudzības, izvērtēšanas, informācijas un kontroles darbību veikšanai, kā arī administratīvo spēju stiprināšanai, īstenojot ES fondus.

Saskaņā ar Likumu par valsts budžetu 2011.gadam ES fondu tehniskās palīdzības projektiem plānotais finansējums ir 16,5 milj. lati. Kopējās atmaksas valsts pamatbudžetā par izdevumiem, kas veikti laika posmā no 2008.gada 1.janvāra līdz 2011.gada 30.septembrim ir 23,9 milj. latu apmērā, kas ir 66% no kopējā ES fondu tehniskās palīdzības 1.kārtas projektiem apstiprinātā finansējuma. Salīdzinājumā ar 2011. gada 2. ceturksni kopējās atmaksas valsts pamatbudžetā ir palielinājušās tikai par 6%. Neatbilstoši veiktās izmaksas visu ES fondu tehniskās palīdzības projektu ietvaros laika posmā no 2008.gada 1.janvāra līdz 2011.gada 30.septembrim ir 2,1 tūkst. latu.

Analizējot maksājumu mērķa izpildi pārskata periodā, ES fondu tehniskās palīdzības prioritāšu ietvaros, secināms, ka salīdzinājumā ar 2011.gada otro ceturksni finanšu apguves progress ir samazinājies visās tehniskās palīdzības prioritātēs, kas skaidrojams ar ES fondu tehniskās palīdzības projektos apstiprinātā finansējuma apjoma pārskatīšanu, kā arī ņemot vērā to, ka mērķa prognoze sagatavota, pamatojoties uz 2011.gada sākumā finansējuma saņēmēju sniegto informāciju, bet 2011.gada projektu ietvaros veikti grozījumi, kuros samazināts finansējums 2011.gadam izvērtējot aktivitāšu aktualitāti un nepieciešamību. Kopumā 2011.gada 3. ceturkšņa maksājumu mērķa izpilde ES fondu tehniskās palīdzības prioritāšu ietvaros atpaliek no plānotā. 1. kārtas ietvaros tiek prognozēts līdzekļu pārpalikums, kuru plānots pārvirzīt tehniskās palīdzības 2. kārtas īstenošanai.

Vislielākie izdevumi ES fondu tehniskās palīdzības projektu ietvaros ir bijuši tādās izdevumu pozīcijās kā „ierēdņu un darbinieku atlīdzība” (t.sk. piemaksas un valsts sociālās apdrošināšanas obligātās iemaksas), kas ir aptuveni 70% no kopējā finansējuma izlietojuma un  „pakalpojumi”, kas ir aptuveni 15% no kopējā finansējuma izlietojuma. Pārējās izdevumu pozīcijās veiktie izdevumi ir sadalījušies vienmērīgi robežās 2% - 4% no kopējā finansējuma izlietojuma.

2011.gada 21. septembrī stājās spēkā MK 2011.gada 6. septembra noteikumi Nr.694 „Noteikumi par darbības programmas "Cilvēkresursi un nodarbinātība" papildinājuma 1.6.1.1. aktivitātes "Programmas vadības un atbalsta funkciju nodrošināšana", darbības programmas "Uzņēmējdarbība un inovācijas" papildinājuma 2.4.1.1. aktivitātes "Programmas vadības un atbalsta funkciju nodrošināšana", darbības programmas "Infrastruktūra un pakalpojumi" papildinājuma 3.7.1.1. aktivitātes "Programmas vadības un atbalsta funkciju nodrošināšana" un 3.8.1.1. aktivitātes "Programmas vadības un atbalsta funkciju nodrošināšana" projektu iesniegumu atlases otro kārtu”, kas nosaka ES fondu tehniskās palīdzības aktivitāšu ieviešanu laika posmā no 2012.gada 1.janvāra līdz 2015.gada 31.decembrim.

2011.gada 23.septembrī CFLA ir nosūtījusi uzaicinājumu MKN Nr.694 14.punktā minētajām institūcijām iesniegt ES fondu tehniskās palīdzības projektu iesniegumus ierobežotas projektu iesniegumu atlases ietvaros. Projektu iesniegumi ir jāiesniedz līdz 2011.gada 25.oktobrim.

* 1. 2007.-2013.gada plānošanas perioda finanšu apguves salīdzinājums starp jaunajām ES dalībvalstīm

Grafiks Nr.16 *„EK veiktie maksājumi (% pret ES fondu finansējumu) jaunajām ES dalībvalstīm 2007-2013.gada plānošanas periodā uz 30.09.2011*.”

Pēc EK sniegtās informācijas Latvija ir ierindojusies trešajā vietā starp pārējām ES jaunajām dalībvalstīm no EK saņemto starpposma un avansa maksājumu ziņā (skatīt grafiku Nr.16). Salīdzinājumā ar 2011.gada otro ceturksni Latvija ir pacēlusies no sestās uz trešo vietu un ir vērojams progress par 7,4%.

Salīdzinot EK veiktos maksājumus ES jaunajām dalībvalstīm fondu griezumā, Latvija joprojām atrodas stabilā pirmajā vietā ESF ietvaros, kur no EK saņemti maksājumi 56,1% apmērā no ES fondu finansējuma.

Starp Baltijas valstīm Latvija maksājumu finansējuma saņēmējiem ziņā ierindojas otrajā vietā. Latvija ir noslēgusi līgumus par 80,5% no ES fondu finansējuma, apsteidzot Lietuvu par 8,2% un atpaliekot no Igaunijas tikai par 1,3%, salīdzinājumā ar iepriekšējo ceturksni, samazinot starpību par 0,7%.

Savukārt pēc noslēgtajiem līgumiem Latvija starp visām trim Baltijas valstīm ir līdere ESF apguvē. (skatīt grafiku Nr.17)

Grafiks Nr.17 *„Baltijas valstu ESF apguves salīdzinājums (% no ES fondu finansējuma) līdz 30.06.2011.”*

1. Eiropas Ekonomikas zonas un Norvēģijas finanšu instrumentu apguve
	1. 2004.-2009.gada plānošanas periods

EEZ/Norvēģijas finanšu instrumentu finansējums 35,5 milj. latu apmērā bija pieejams no 2004.gada 1.maija līdz 2009.gada 30.aprīlim (5 gadu saistību periods), paredzot iespēju īstenot projektus un līdz ar to arī apgūt piešķirto finansējumu līdz 2011.gada 30.aprīlim. Lai gan līdz 2009.gada 30.aprīlim Granta līgumi bija noslēgti 100% apmērā no EEZ/Norvēģijas finanšu instrumentu pieejamā finansējuma, tomēr līdz pārskata perioda beigām Granta līgumu summa ir samazinājusies līdz 98,5% no pieejamā granta, jo 8 individuālajos projektos un 5 apakšprojektos donorvalstis piemēroja finanšu korekciju par iepirkumu procedūru pārkāpšanu, savukārt viens no finansējuma saņēmējiem 2009.gada nogalē atteicās ieviest apstiprināto projektu. Tomēr šo finansējumu vairs nebija iespējams izmantot citiem projektiem, jo saskaņā ar donorvalstu nosacījumiem visas pārdales starp projektiem bija veicamas līdz 2008.gada 31.oktobrim.

Līdz 2011.gada 30.aprīlim tika veiktas investīcijas kopumā 31,6 milj. latu apjomā (EEZ/Norvēģijas finanšu instrumentu grants), no kuriem:

1. 20,9 milj. latu jeb 66% tika apgūta 65 individuālo projektu ietvaros tādās jomās kā tieslietas, iekšlietas, veselība, cilvēkresursu attīstība un izglītība, vides aizsardzība, reģionālā attīstība, kultūra un bērni ar īpašajām vajadzībām;
2. 6,4 milj. latu jeb 20% tika apgūta 6 grantu shēmu ietvaros (Pilsoniskās sabiedrības stiprināšana un sabiedrības integrācija, Akadēmiskie pētījumi, NVO fonds, Stipendiju grantu shēma, Projektu sagatavošanas fonds un Īstermiņa ekspertu fonds);
3. 4,3 milj. latu jeb 14% apgūta 3 programmu ietvaros (Vides politikas integrācija Latvijā, VPP veicināšana un Pārrobežu sadarbība).

Donorvalstis ir jau apstiprinājušas projekta noslēguma pārskatus trim grantu shēmām (Projektu sagatavošanas fonds, Īstermiņa ekspertu fonds, Pilsoniskās sabiedrības stiprināšana un integrācijas veicināšana sabiedrībā) un 12 individuālajiem projektiem par kopējo EEZ/Norvēģijas finanšu instrumentu finansējuma summu 4,7 milj. latu jeb 15% no Granta līgumos apstiprinātās EEZ/Norvēģijas finanšu instrumentu finansējuma summas (31,6 milj. lati).

Līdz pārskata perioda beigām atmaksas EEZ/Norvēģijas finanšu instrumentu finansējuma saņēmējiem ir 27,0 milj. latu jeb 76,1% no finanšu instrumentu piešķīruma (skatīt grafiku Nr.18). Salīdzinājumā ar iepriekšējo ceturksni atmaksas palielinājušās par 4,9 milj. latu jeb 13,9%.

Grafiks Nr.18 *„No donorvalstīm atgūtais EEZ/Norvēģijas finanšu instrumentu finansējums uz 30.09.2011.salīdzinājumā ar 30.06.2011., milj. LVL.”*

Pamatojoties uz finansējumu saņēmēju Projektu īstenošanas plānos, kas ir Granta līgumu neatņemama sastāvdaļa, noteikto finanšu plūsmu 2011.gada 3.ceturksnī bija plānotas atmaksas 0,13 milj. latu apmērā, faktiskā apguve ir 2,6 milj. latu. Starpība starp plānotām atmaksām un apguvi veidojas 2011.gada 2.ceturkšņa laikā starpposma maksājumos ieturēto maksājumu un ietaupījumu dēļ. Tā kā par ieturētiem maksājumiem tika saņemts donorvalstu lēmums par finanšu korekciju apjomiem, tad to atmaksa notika 3.ceturkšņa ietvaros (skatīt grafiku Nr.19).

Grafiks Nr.19 *„EEZ/Norvēģijas finanšu instrumentu faktiskās atmaksas no donorvalstīm pret plānotajām 2011.gada ceturkšņu griezumā; milj. LVL.”*



Tā kā lielākā daļa projektu tika ieviesti līdz maksimālajam projektu īstenošanas termiņam – 2011.gada 30.aprīlim, tad šobrīd sasniegtie apguves rādītāji vērtējami kā apmierinoši, jo pēdējo starpposma pārskatu iesniegšana donorvalstīm turpināsies vēl līdz 2011.gada 31.oktobrim, savukārt noslēguma pārskatu – līdz 2012.gada 1.ceturkšņa beigām. Līdz ar to gala maksājumus no donorvalstīm Latvija vēl saņems arī 2012.gada pirmajā pusē.

No donorvalstīm saņemtā informācija par EEZ/Norvēģijas finanšu instrumentu finansējuma apguvi liecina, ka uz pārskata perioda beigām saskaņā ar procentuālajiem apguves rādītājiem Latvija ieņem 7 vietu no 15 saņēmējvalstīm. Jāņem vērā, ka trim saņēmējvalstīm (Slovēnija, kas ieņem 5.vietu; Igaunija – 2.vieta; Kipra – 3.vieta), kuras Latviju apsteidz, bija tiesības rīkot tikai vienu atklāto konkursu, jo šīm valstīm piešķirtais EEZ/Norvēģijas finanšu instrumentu finansējums bija salīdzinoši neliels, kas ievērojami atviegloja un paātrināja apguvi. Savukārt, Latvijai obligāti bija jāizsludina vismaz 2 atklātie individuālo projektu konkursi, kas prasīja laikietilpīgas procedūras un līdz ar to palēnināja EEZ/Norvēģijas finanšu instrumentu līdzekļu apguves gaitu. Salīdzinājumam – Lietuva uz pārskata perioda beigām ieņem 9.vietu apguves rādītājos, savukārt 1.vietā ir Čehija.

Jau šobrīd paredzams, ka projektiem piešķirtais EEZ/Norvēģijas finanšu instrumentu finansējums nav apgūts pilnā apmērā, jo vairāku projektu ietvaros ir izveidojušies ietaupījumi. Ietaupījumi galvenokārt veidojušies šādu iemeslu dēļ:

1. daži no apstiprinātajiem apakšprojektiem programmu un grantu shēmu ietvaros novēloti atteicās no to īstenošanas;
2. finanšu korekciju piemērošana;
3. attiecināmo izmaksu atzīšana par neattiecināmajām izmaksām iepirkumu procedūru pārkāpumu dēļ;
4. atalgojuma samazināšana publiskajā sektorā, kas atstāja ietekmi uz TP fonda izlietojumu;
5. ekonomiskās krīzes izraisītais cenu kritums, kas ļāva iegādāties preces un pakalpojumos par zemākām cenām nekā projektos sākotnēji tika plānots.

Līdz ar to uz pārskata perioda beigām kopējais EEZ/Norvēģijas finanšu instrumentu finansējums, kas netiks apgūts, veido aptuveni 2,7 milj. latu jeb 8% no kopējā EEZ/Norvēģijas finanšu instrumentu finansējuma.

* 1. 2009.-2014.gada plānošanas periods

Saprašanās memorandu par Norvēģijas finanšu instrumenta īstenošanu Latvijā noslēdza 2011.gada 28.aprīlī, savukārt par EEZ finanšu instrumenta – 2011.gada 8.jūnijā, līdz ar ko Latvijai pieejami 51,3 milj. latu. Finansējuma apmērs ir par 13,5 milj. latu lielāks nekā iepriekšējā periodā (37,8 milj. latu). Faktiskais (neto) finansējums, atskaitot donorvalstu administratīvās izmaksas, ir 47,4 milj. latu (t.sk. EEZ finanšu instrumenta finansējums – 22,5 milj. latu un Norvēģijas finanšu instrumenta finansējums – 24,9 milj. latu).

Informāciju par programmām, to finansējumu, kā arī programmu iesniegumu projektu iesniegšanas termiņiem, skatīt tabulā Nr.5:

Tabula Nr.5 *„Latvijā plānotās prioritārās jomas, programmas un programmu iesniegumu iesniegšanas termiņi.”*

| **Prioritārā joma** | **Programma** | **Finansējums, milj./Ls** | **Ministrija** | **Termiņš****iesniegšanai MK** | **Precizētais iesniegšanas termiņš VSS** | **Termiņš iesniegšanai donoriem** |
| --- | --- | --- | --- | --- | --- | --- |
| **EEZ finanšu instruments** |  |  |
| Pielāgošanās klimata pārmaiņām | Pielāgošanās klimata pārmaiņām | 7,3 | VARAM | 30.09.11. | 8.12.11. | 09.02.12. |
| Finansējums nevalstiskām organizācijām | NVO fonds | 7,3 | SIF | 31.08.11. | 10.11.11. | 09.02.12. |
| Kultūras un dabas mantojuma saglabāšana un atjaunināšana | Kultūras un dabas mantojuma saglabāšana un atjaunināšana | 7,0 | KM | 31.10.11. | 1.12.11. | 09.02.12. |
| **Norvēģijas finanšu instruments** |  |  |
| Kapacitātes stiprināšana un institucionālā sadarbība ar Norvēģijas valsts, vietējām un reģionālām iestādēm | Kapacitātes stiprināšana un institucionālā sadarbība starp Latvijas un Norvēģijas valsts iestādēm, vietējām un reģionālām iestādēm | 3,5 | VARAM | 31.08.11. | 27.10.11. | 29.12.11. |
| Inovācijas "zaļās" ražošanas jomā | Inovācijas „zaļās” ražošanas jomā | 7,9 | EM | 30.09.11. | 10.11.11. | 29.12.11. |
| Divpusējā sadarbība pētniecības jomā  | Divpusējā sadarbība pētniecības jomā un stipendijas\* | 4,1 | IZM | 30.11.11. | 01.12.11. | 29.12.11. |
| Stipendijas |
| Korekcijas pakalpojumi, t.sk. ar ieslodzījumu nesaistītas sankcijas | Latvijas korekcijas dienestu un Valsts policijas īslaicīgās aizturēšanas vietu reforma | 9,1 | TM sadarbībā ar IeM | 31.10.11. | 27.10.11. | 29.12.11. |
| Cienīga darba un trīspusējās sadarbības veicināšana | Globālais fonds cienīga darba un trīspusējās sadarbības veicināšanai | 0,2 | Norvēģijas institūcija – Innovation Norway | n/a | n/a | n/a |
| **Citi piešķīrumi** |  |  |
| TP un Bilateriālais fonds  | TP fonds | 1,0 | FM | n/a | n/a | n/a |
| **Kopā:** | **47,4** |  |

*\* Programma „Divpusējā sadarbība pētniecības jomā un stipendijas” ir finansēta no abiem finanšu instrumentiem*

Pārskata periodā nozaru ministrijas kā programmu apsaimniekotājas jau ir uzsākušas darbu pie programmu iesniegumu projektu izstrādes, lai nodrošinātu to iesniegšanu MK. Vienlaikus, FM, norāda, ka šādas ministrijas nav iesniegušas MK noteiktajā termiņā programmu iesniegumu projektus MK:

1. KM – „NVO fonds” (plāno iesniegt uz 10.11.2011. VSS);
2. EM – „Inovācijas „zaļās” ražošanas jomā” (plāno iesniegt uz 10.11.2011. VSS);
3. VARAM – „Kapacitātes stiprināšana un institucionālā sadarbība starp Latvijas un Norvēģijas valsts iestādēm, vietējām un reģionālām iestādēm” (plāno iesniegt uz 27.10.2011 VSS) un „Pielāgošanās klimata izmaiņām” (plāno iesniegt uz 8.12.2011.).

Ņemot vērā, ka visas programmas (izņemot NVO fonds) tiek īstenotas partnerībā ar donorvalstu programmas partneri, tad pārskata periodā notika programmu apsaimniekotāju aktīva sadarbība ar donorvalstu programmu partneriem, lai nodrošinātu kvalitatīvu programmu iesniegumu izstrādi. Ir notikušas vairāku programmu sadarbības komitejas pirmās sanāksmes gan Latvijā, gan donorvalstīs, kurās ir piedalījusies arī VI.

VI pārskata periodā (ar 2011.gada 1.augustu) uzsāka jaunā perioda TP fonda, ieskaitot Bilateriālo fondu nacionālā līmenī, īstenošanu un finansējuma apgūšanu. No Bilateriālā fonda nacionālā līmenī, kura mērķis ir stiprināt programmas apsaimniekotāju sadarbību ar donorvalstu programmu partneriem un veicināt partnerību projektu līmenī, tika nodrošināti programmu apsaimniekotāju vizīšu uz donorvalstīm komandējuma izdevumi.

2011.gada 19.septembrī Norvēģijas institūcijas – Innovation Norway – īstenotās programmas „Globālais fonds cienīga darba un trīspusējās sadarbības veicināšanai” ietvaros notika tikšanās Latvijā starp programmas apsaimniekotāju, VI un LM kā nozares ministriju. Programmas apsaimniekotājs – Innovation Norway – lūdza Latvijas pusei konsultatīvi iesaistīties programmas īstenošanas jautājumos. Sanāksmē tika panākta vienošanās, ka VI, piesaistot LM, sniedz komentārus par atklātā konkursa sludinājuma tekstu, kā arī viedokli par Latvijas nacionālajām prioritātēm cienīga darba un trīspusējās sadarbības veicināšanas jomā. Līdz ar to ir nepieciešams LM noteikt kā atbildīgo nozares ministriju par jautājumiem saistībā ar programmu „Globālais fonds cienīga darba un trīspusējās sadarbības veicināšanai”, kas pēc programmas apsaimniekotāja vai VI pieprasījuma sniegtu nozares viedokli.

Ņemot vērā donorvalstu ierosinājumu par programmu apspriešanu nacionālā līmenī pēc iespējas plašākā lokā, FM norāda, ka programmas iesnieguma projekti nacionālā līmenī ir jāsaskaņo caur VSS, tādējādi ļaujot pēc iespējas plašākam nozares ministriju lokam, kā arī nevalstiskajam sektoram iesaistīties programmu apspriešanā. Līdz ar to FM, izvērtējot MK 23.08.2011. sēdē uzdoto uzdevumu vienoties ar VARAM par iespēju iesniegt programmu iesniegumu projektus kā MK lietu (saīsinātā termiņā), nevar atbalstīt saskaņošanas procesa saīsināšanu.

Lai FM nacionālā līmenī nodrošinātu programmu iesniegšanu donorvalstu Noteikumos par 2009.–2014.gada EEZ finanšu instrumenta īstenošanu un Norvēģijas finanšu instrumenta īstenošanu noteiktajos termiņos, ministrijām programmu iesniegumu ir jāiesniedz FM:

1. par programmām, kas finansētas no Norvēģijas finanšu instrumenta vēlākais līdz 2011.gada 20.decembrim;
2. savukārt no EEZ finanšu instrumenta finansētājām – līdz 2012.gada.1.februārim.

FM, lai nodrošinātu savlaicīgu programmu iesniegumu iesniegšanu donorvalstīm, ir informējusi atbildīgās ministrijas par konkrētiem termiņiem, kādā programmu iesniegumu projekti būtu jāiesniedz VSS un MK, kā arī pēc programmu iesniegumu projektu atbalstīšanas MK jāiesniedz FM (skatīt pielikumā Nr.6).

Līdz ar to plānots, ka Norvēģijas finanšu instrumenta finansēto programmu iesniegumi tiks iesniegti donorvalstīm 2011.gada 4.ceturksnī, savukārt EEZ finanšu instrumenta finansēto programmu iesniegumi – 2012.gada 1.ceturksnī.

Pārskata periodā tika izstrādāts likumprojekts „Eiropas Ekonomikas zonas finanšu instrumenta 2009.-2014.gada perioda vadības likums” (turpmāk – likumprojekts) un izskatīts 2011.gada 20.septembra sēdē. Ņemot vērā 2011.gada ārkārtas Saeimas vēlēšanas, likumprojekts ir jāpārsniedz jaunajā valdībā un Saeimā. Pēc likumprojekta apstiprināšanas Saeimā ar to saistītos MK noteikumus par jaunā perioda ieviešanas jautājumiem plānots apstiprināt 2012.gada 2.ceturksnī.

Pārskata periodā ir izstrādāts EEZ/Norvēģijas finanšu instrumentu 2009.-2014.gada perioda VKS apraksta projekts. 2011.gada 4.ceturksnī plānots VKS aprakstu saskaņot ar finanšu instrumentu vadībā iesaistītajām institūcijām, kā arī iesniegt izvērtēšanai VKS apraksta projektu Revīzijas iestādei.

1. Latvijas un Šveices sadarbības programmas apguve

Šveices programmas finansējums Latvijai ir pieejams no 2007.gada 14.jūnija līdz 2012.gada 14.jūnijam (5 gadu saistību periods), paredzot iespēju īstenot projektus un līdz ar to arī apgūt piešķirto finansējumu līdz 2017.gada 14.jūnijam. Šveices programmas ietvaros Latvijai kopumā ir pieejami 56,9 milj. Šveices franku jeb 32,8 milj. latu. Līdz pārskata perioda beigām Šveices kompetentās iestādes ir apstiprinājušas 5 individuālos projektus, 1 programmu, 3 grantu shēmas, 1 tehniskās palīdzības, t.sk., projektu sagatavošanas fonda projektu par kopējo finansējumu 54,6 milj. Šveices franku jeb 31,5 milj. latu (96% no kopējā pieejamā finansējuma).

Līdz pārskata perioda beigām atmaksas Šveices programmas finansējuma saņēmējiem ir 9 milj. latu jeb 26,4% no Šveices programmas kopējā finansējuma (skatīt grafiku Nr.20). Salīdzinoši ar iepriekšējo ceturksni atmaksas palielinājušās par 5,3 milj. latu jeb 14,5%.

Grafiks Nr.20 *„No Šveices atgūtais Šveices programmas finansējums uz 30.09.2011.salīdzinājumā ar 30.06.2011., milj. CHF[[8]](#footnote-8).”*

Tā kā pirmo projektu ieviešana ir uzsākusies tikai 2009.gada vidū, tad šobrīd sasniegtie apguves rādītāji ir vērtējami kā labi. No donorvalsts saņemtā informācija liecina, ka Latvija ieņem 1.vietu no 3 Baltijas valstīm Šveices programmas līdzekļu apguves ziņā.

Līdz pārskata perioda beigām ir noslēgti 10 Projektu līgumi no 11 paredzētajiem. Pēdējo projekta līgumu, kas paredz ugunsdrošības pasākumu īstenošana pašvaldību vispārējās izglītības iestādēs, paredzēts noslēgt un uzsākt tā īstenošanu 2012.gada 1.ceturksnī.

Projekta „Pašvaldību aktivitāšu īstenošana, lai nodrošinātu skolnieku pārvadāšanu un ar to saistītos atbalsta pasākumus” ietvaros 59 pašvaldības ir saņēmušas 110 autobusus skolnieku pārvadāšanai. Projekts veiksmīgi noslēdzās 2011.gada jūnijā.

Tā kā projekts noslēdzās ar 2,2 milj. Šveices franku jeb 1,3 milj. latu lielu granta ietaupījumu, tad 2011.gada Šveices programmas trešajā gada uzraudzības  sanāksmē Šveices kompetentās iestādes atbalstīja ideju par jauna projekta „Atbalsts ugunsdrošības pasākumiem pašvaldību vispārējās izglītības iestādēs” izstrādi un iesniegšanu Šveicei apstiprināšanai. Projekta mērķis būs ugunsdrošības pasākumu īstenošana pašvaldību vispārējās izglītības iestādēs, lai radītu bērniem un jauniešiem drošu vidi.

Projekta „Tiesu modernizācija Latvijā” ietvaros iepirkums „Video konferences un ierakstu iekārtu piegāde, uzstādīšana un uzturēšana tiesu un ieslodzījuma vietu vajadzībām” noslēdzās 2011.gada septembrī. Tā ietvaros plānots iegādāties un uzstādīt 81 videokonferenču iekārtu visās tiesu sēžu zālēs (41 tiesas zālēs un Augstākā tiesas zālē) un visās ieslodzījuma vietās (12 vietas), kā arī 295 audio ierakstu iekārtas, kuras paredzētas visām tiesu sēžu zālēm.

NVO fonda ietvaros ar 2011.gadu ir uzsākta visu 56 apakšprojektu īstenošana. To aktivitāšu veikšanā ir iesaistīti 18 partneri no Šveices, un lielākā daļa projektu tiks īstenoti sadarbībā ar Latvijas pašvaldībām, valsts un citām nevalstiskā sektora organizācijām. Uz pārskata perioda beigām jau ir noslēgušies septiņi apakšprojekti.

Stipendiju fonda ietvaros 2011.gada 1.septembrī tika izsludināts otrais stipendiju konkurss doktorantiem un jaunajiem zinātniekiem ar pieteikšanos līdz 2011.gada 1.novembrim.

Projekta „Vēsturiski piesārņoto vietu sanācija – Sarkandaugavas teritorijā” īstenošana tika uzsākta ar 2011.gada aprīli. Projekts paredz attīrīšanas darbu veikšanu piecos objektos Rīgas Brīvostas teritorijā. Kopumā plānots attīrīt aptuveni 77 000 m2 lielu platību. Pirmo iepirkumu par attīrīšanas darbu veikšanu 55 000 m2 lielā platībā izsludināja 2011.gada augustā un tas noslēdzās 2011.gada septembrī.

Programmas „Atbalsts jaunatnes iniciatīvu attīstībai attālos vai mazattīstītos reģionos” īstenošana ir uzsākta ar 2011.gada 1.jūniju. Projekts paredz 17 multifunkcionālu jauniešu iniciatīvu centru izveidi 17 dažādās Latvijas pašvaldībās un semināru, konferenču un forumu organizēšanu visā Latvijā jauniešiem un personām, kas iesaistītas darbā ar jauniešiem, par jauniešiem aktuālām tēmām. Ar visām 17 pašvaldībām ir parakstīti īstenošanas līgumi par multifunkcionālo jauniešu iniciatīvu centru izveidi un 2011.gada jūlijā ir veikti avansa maksājumi pašvaldībām aktivitāšu īstenošanai.

Grantu shēmas „Šveices pētnieku aktivitātes Latvijā” īstenošana tika uzsākta ar 2011.gada 1.jūliju. Projekts paredz vismaz 45 stipendiju piešķiršanu Šveices pētniekiem lekciju lasīšanai un pieredzes apmaiņai Latvijas augstskolās un zinātniskajās institūcijās. Pirmo konkursu grantu shēmas ietvaros plānots izsludināt pēc apakšprojektu iesniegumu atklāta konkursa nolikuma apstiprināšanas MK 2012.gada 1.ceturksnī.

Projekta „Mikrokreditēšanas programma” īstenošana tika uzsākta ar 2011.gada 1.jūliju, nodrošinot Projekta administratīvo uzsākšanu. 2011.gada 6.septembrī MK tika apstiprināti noteikumi „Noteikumi par mikro aizdevumiem un grantiem Latvijas un Šveices sadarbības programmas individuālā projekta "Mikrokreditēšanas programma" ietvaros”. LHZB no 2011.gada 19.septembra ir uzsākusi projekta iesniegumu pieņemšanu aizdevumu piešķiršanai mikro uzņēmumiem un pašnodarbinātām personām uzņēmējdarbības uzsākšanai vai attīstībai.

Pamatojoties uz finansējumu saņēmēju projektu ietvaros 2011.gada budžetā plānotajiem maksājumiem (Šveices programmas finansējums un nacionālais līdzfinansējums) 2011.gada 3.ceturksnī bija plānots iztērēt 3,4 milj. latu, bet faktiskā apguve bija 3 milj. latu jeb 89% no ceturksnī plānotā (skatīt grafiku Nr.21).

Grafiks Nr.21 *„Šveices programmas faktiskā apguve pret plānoto 2011.gada ceturkšņu griezumā, milj. LVL.”*

1. Neatbilstības un neatbilstoši veikti izdevumi ES fondu un citu ārvalstu finanšu palīdzības līdzfinansētu projektu ietvaros

Neatbilstība[[9]](#footnote-9) ir jebkurš kopienas tiesību aktu pārkāpums, kas noticis saimnieciskās darbības subjekta darbības vai bezdarbības dēļ un kas rada vai varētu radīt kaitējumu ES vispārējam budžetam, prasot no vispārējā budžeta segt nepamatotu izdevumu daļu. Neatbilstoši veikti izdevumi rodas, ja tos nav iespējams ieturēt no kārtējā maksājuma.

Neatbilstība bez finansiālas ietekmes – ir pārkāpumi, par kuriem netiek konstatēti neatbilstoši veikti izdevumi un šie izdevumi nav jāatgūst, jo finansējuma saņēmējiem nav izmaksāts finansējums, piemēram gadījumā, kad tiek lauzts līgums, pirms ir veikti maksājumi.

Par neatbilstoši veikti izdevumiem tik uzskatīti izdevumi, kurus nav iespējams ieturēt no kārtējā maksājuma. Citiem vārdiem sakot, šie izdevumi ir izmaksāti finansējuma saņēmējam un attiecīgi neatbilstoši veiktie izdevumi tiek ieturēti no nākamā maksājuma, vai atgūti citos veidos. Papildus, kā neatbilstoši veikti izdevumi tiek uzskatīti valsts pārvalžu iestāžu projektos konstatētās neatbilstības, kuras tiek ieturētas no kārtējā maksājuma.

Zaudējumus valsts budžetam ir neatbilstoši veikti izdevumi un neatbilstības kuras konstatētas tiešo vai pastarpināto valsts pārvaldes iestāžu, atvasināto publisko personu vai citu valsts iestāžu īstenotajos projektos un izdevumi tiek atgūti tos ieturot no kārtēja/nākamā maksājuma, norakstot, atgūstot un ziņojot Ministru kabinetam. Papildus zaudējumus valsts budžetam rada neatbilstoši veikti izdevumi kuri konstatēti komersantu un nevalstisko organizāciju īstenotajos projektos un tos nav iespējams atgūt.

Turpmāk šajā ziņojuma sadaļā tiks analizētas neatbilstības, ieskaitot neatbilstoši veiktus izdevumus. Atsevišķa analīze tikai par neatbilstoši veiktiem izdevumiem un zaudējumiem valsts budžetam apkopota 4.3. sadaļā.

Kopējā kumulatīvā konstatēto neattiecināmo izdevumu summa atbildīgo iestāžu dalījumā ir atspoguļota šī ziņojuma pielikumā Nr.4 „Informācija par neatbilstībām un neatbilstoši veiktiem izdevumiem un atgūtiem neatbilstoši veiktiem izdevumiem uz 30.09.2011, latos (neieskaitot maksātnespējas gadījumus)”, savukārt šī ziņojuma pielikumā Nr.3 „Tiešās vai pastarpinātās valsts pārvaldes iestādes, atvasinātas publiskas personas vai citas valsts iestādes īstenotajos projektos konstatētie neatbilstoši veiktie izdevumi pārskata periodā (ceturksnī)” atspoguļota informācija par 2011.gada 3.ceturknī konstatētajām neatbilstībām un neattiecināmiem izdevumiem tiešo vai pastarpināto valsts pārvaldes iestāžu, atvasināto publisko personu vai citu valsts iestāžu īstenotajos projektos.

Lai pilnveidotu neatbilstību administrēšanu un nodrošinātu vienotu praksi proporcionālās finanšu korekcijas piemērošanā, regulāri reizi ceturksnī neatbilstību darba grupā[[10]](#footnote-10), kurā piedalās VI, AI, SI, sertifikācijas iestādes un revīzijas iestādes pārstāvji, analizē konstatētos neatbilstību gadījumos, kuros AI un SI piemērījušas finanšu korekcijas saskaņā ar VI vadlīnijām „Vadlīnijas par finanšu korekciju piemērošanu Eiropas Savienības fondu finansētajos projektos”.

FM turpina darbu, lai izstrādātu priekšlikumus situācijas risināšanai attiecībā uz uzņēmuma līgumu ar ES fondu finansējuma saņēmēju esošajiem vai bijušajiem darbiniekiem un civildienesta ierēdņiem slēgšanas ierobežošanu, lai pēc iespējas novērstu neatbilstoši veikto izdevumu rašanās risku interešu konflikta dēļ. Detalizētu informāciju skatīt informatīvā ziņojuma sadaļā „ES fondu ieviešanas sistēmas uzraudzība un pilnveidošana”.

* 1. 2007.-2013.gada plānošanas perioda ES fondi

2007.-2013.gada plānošanas periodā līdz 2011.gada 30.septembrim konstatēto neatbilstību summa ir 9,7 milj. latu jeb 0,7% no kopējā finansējuma saņēmēju pieprasītā finansējuma (1,3 miljards latu). Tai pašā laikā līdz 2011. gada 30. septembrim finansējuma saņēmējiem izmaksāti 1,3 miljardi latu. Analizējot neatbilstību īpatsvaru, jeb kopējo konstatēto neatbilstību apjomu pret kopējo pieprasīto finansējumu, secinām, ka tas ir 0,7%, kas nesasniedz EK noteikto kritisko 2,0% līmeni.

Pārsvarā tāpat kā iepriekš neatbilstības ES fondu projektos rodas dēļ pārkāpumiem iepirkumu procedūrās un normatīvajos aktos, dēļ tā, ka finansējuma saņēmēji neveic saimniecisko darbību, kā arī aktivitāšu īstenošanas nosacījumu vai projekta saskaņotajai tāmei neatbilstoši veikto darbu apjomu dēļ.

Neatbilstību apjomi pēc finansējuma avotiem sadalās šādi:

* 389 tūkst. latu valsts budžeta finansējums;
* 9,7 milj. latu ES fondu finansējums;
* 0,3 milj. latu cits publiskais finansējums.

Salīdzinājumā ar neatbilstību apjomu līdz 2011.gada otrā ceturkšņa beigām līdz 2011.gada trešā ceturkšņa beigām secinām, ka tas ir pieaudzis par 2,4 milj. latu jeb 32,8%. Tas skaidrojams ar neatbilstību konstatēšanu finansiāli apjomīgos projektos, un to, ka šajā ceturksnī ievērojamam skaitam projektu veiktas maksājumu pārbaudes. Neatbilstību apjoms ir pieaudzis arī, pamatojoties uz FM sniegtajiem skaidrojumiem par neatbilstību būtību (skaidrojot neatbilstību definīciju) un to ievadi ES fondu vadības informācijas sistēmā. Ņemot vērā augstākminēto, AI un SI pēc konstatēto trūkumu pārvērtēšanas daudzus iepriekš atklātus gadījumus ir klasificējušas kā neatbilstības, attiecīgi ziņojot par tām. Turklāt pārskata periodā darbības programmas „Uzņēmējdarbība un inovācija” ietvaros ir konstatētas liela apjoma neatbilstības, kas ietekmē neatbilstību pieaugumu.

Grafiks Nr.22 *„Konstatētās neatbilstības sadalījumā pa finansējuma saņēmēju veidiem uz 30.06.2010 un uz 30.09.2011., milj. LVL; % no kopējiem veiktajiem maksājumiem finansējuma saņēmējam uz 30.06.2010 un 30.09.2011.”*

2007.-2013.gada plānošanas periodā līdz 2011.gada 30.septembrim kopumā atgūti 8,2milj. latu jeb 85,0 % apmērā no neatbilstību kopējās summas. No tiem pārskata periodā atgūti 2,6 milj. latu jeb 84,0 % no pārskata periodā konstatētā neatbilstību apjoma.

Pārskata periodā (ceturksnī) kopējais neatbilstību apjoms ir 3,0 milj. latu jeb 0,2 % no kopējā finansējumu saņēmēju pieprasītā finansējuma. Pēc finansējuma saņēmēju veidiem pārskata periodā lielākais neatbilstību apjoms 2,9milj. latu jeb 96,7 % pret pārskata periodā konstatēto neatbilstību apjoma apmērā, ir konstatēts komersantu, pašvaldību, valsts iestāžu īstenotajos projektos. Salīdzinoši mazāk neatbilstību ir izglītības iestāžu un NVO īstenotajos projektos.

Grafiks Nr.23 *„Konstatētās neatbilstības sadalījumā pa finansējuma saņēmēju veidiem 2011.gada III ceturksnī milj. LVL (% pret pārskata periodā konstatēto neatbilstību apjoma apmēru).”*

Pārskata periodā lielākais neatbilstību apjoms konstatēts EM pārziņā esošajā aktivitātē 2.1.2.4. ”Augstas pievienotās vērtības investīcijas” par kopējo summu 2,5 milj. latu jeb 81,2% no pārskatā periodā kopējā konstatēto neatbilstību apjoma. Neatbilstību apjomu aktivitātē veido neatbilstības, kas saistītas ar līguma par projekta īstenošanu nosacījuma par avansu izmantošanu neizpilde. Kā otrs lielākais neatbilstību apjoms pārskata periodā ir VARAM pārziņā esošajā aktivitātē 3.4.1.1. “Ūdenssaimniecības infrastruktūras attīstība apdzīvotās vietās ar iedzīvotāju skaitu līdz 2000” konstatētās 17 neatbilstības par kopējo summu 165 tūkst. latu jeb 2,7 % no pārskata periodā konstatēto neatbilstību apjoma.

Pārskata periodā pēc neatbilstību veida visvairāk neatbilstību gadījumu klasificētas, kā „Cita neatbilstība” par kopējo summu 2,7 milj. latu jeb 88,1% pret konstatēto neatbilstību apjoma. Kā „cita neatbilstība” tiek klasificēti neatbilstību gadījumi, kas saistīti ar dažādiem pārkāpumiem ES fondu aktivitātes ieviešanas normu neievērošanā, līguma vai vienošanās par projekta īstenošanu neievērošana, LR normatīvo aktu pārkāpumi par grāmatvedības kārtošanu, komandējuma aprēķiniem, kas noteikti MK noteikumos par aktivitātes ieviešanu. Kā otrs biežāk konstatētais neatbilstību veids klasificējams „Iepirkuma vai konkurences normu pārkāpums”, kas ir 0,4 milj. latu jeb 11,8 % no pārskatā periodā konstatēto neatbilstību apjoma.

Grafiks Nr.24 *„Neatbilstību sadalījums pēc to klasifikācijas 2011.gada III ceturksnī, milj. LVL (% pret konstatēto neatbilstību apjoma).”*

Analizējot 2007. – 2013. gada plānošanas periodā darbības programmas secinām, ka šobrīd lielākais neatbilstību apjoms, gan uz pārskata perioda beigām, gan pārskata periodā konstatēts 2. darbības programmā „Uzņēmējdarbība un inovācijas”, salīdzinājumā ar iepriekšējo ceturksni, kad lielākais neatbilstību apjoms bija darbības programmā „Infrastruktūra un pakalpojumi”. Šī situācija ir augstāk minēto iemeslu dēļ saistībā ar dažām liela apjoma neatbilstībām aktivitātē 2.1.2.4. ”Augstas pievienotās vērtības investīcijas”.

**4.1.1. Darbības programma „Cilvēkresursi un nodarbinātība”**

2007.-2013.gada plānošanas periodā līdz 2011.gada 30.septembrim neatbilstību apjoms ir 560,7 tūkst, latu jeb 0,2% no finansējuma saņēmēju pieprasītā finansējuma. Kopumā finansējumu saņēmējiem līdz 2011.gada 30.septembrim izmaksāti 248,7 milj. latu. 2007.-2013.gada plānošanas periodā līdz 2011.gada 30.septembrim atgūti 461,6 tūkst. latu jeb 82,3% no kopējās neatbilstību summas.

Pārskata periodā darbības programmā „Cilvēkresursi un nodarbinātība” ietvaros konstatētas neatbilstību par kopējo summu 124,8 tūkst. latu (0,05% no projekta ietvaros pieprasītā finansējuma), tajā skaitā Eiropas Sociālā fonda finansējums 111,2 tūkst. latu un valsts budžeta finansējums 13,6 tūkstoši latu. Kopumā neatbilstoši veikto izdevumu summas ir nelielas, tomēr lielākā neatbilstoši veikto izdevumu summa ir konstatēta Nodarbinātības valsts aģentūras projektā Nr.1DP/1.3.1.5.0/09/IPIA/NVA/001„Darba praktizēšanas pasākumu nodrošināšana pašvaldībās darba iemaņu iegūšanai un uzturēšanai” par kopējo summu – 31,1 tūkst. latu. Attiecīgā neatbilstība saistīta ar iepirkuma normu pārkāpumiem.

Liela daļa konstatēto neatbilstību projektu īstenošanā ir saistītas ar normatīvo aktu publisko iepirkumu jomā pārkāpumiem un pieļautajiem trūkumiem un neprecizitātēm procedūrā. Mēdz būt gadījumi, kad projektu īstenošanas gaitā tiek mainīti atsevišķi veicamie darbi, par ko ne vienmēr tiek informētas AI un SI, kā rezultātā var rasties situācijas, kad maksājumu pieprasījumos tiek iekļauti arī finansējuma pieprasījumi neattiecināmām darbībām. Nozīmīgi neatbilstības ietekmē arī pašvaldību lēmumi, piemēram, skolu reorganizācijās, neievērojot uzņemtās saistības ES fondu projektu ietvaros. Neatbilstības ir saistītas arī ar projekta aktivitāšu daļēju īstenošanu.

Apkšaktivitātē 1.4.1.2.1. „Darbspēju vērtēšanas sistēmas pilnveidošana” un apakšaktivitātē 1.3.1.1.4. „Atbalsts nodarbināto apmācībām komersantu konkurētspējas veicināšanai - atbalsts komersantu individuāli organizētām apmācībām” konstatētās neatbilstības pret tajās veiktajiem maksājumiem pārsniedz 2% uz 2011.gada 30.septembri – attiecīgi šis īpatsvars ir 5,4% un 3,4%.

**4.1.2. Darbības programma „Uzņēmējdarbība un inovācijas”**

Līdz 2011.gada 30.septembrim konstatēto neatbilstību summa ir 3,3 milj. latu (1,3% no kopējā pieprasītā finansējuma), un no tiem lielākā daļa jeb 3,2 milj. latu ir ERAF finansējums. Neatbilstības galvenokārt konstatētas EM pārziņā esošo aktivitāšu projektos. No kopējās neatbilstību summas 2,7 milj. latu jeb 81,6% ir atgūti.

Informācija par pārskata periodā ERAF darbības programmas „Uzņēmējdarbība un inovācijas” ietvaros tiešo vai pastarpināto valsts pārvaldes iestāžu, atvasināto publisko personu vai citu valsts iestāžu īstenotajos projektos konstatēti neatbilstoši veiktiem izdevumiem apkopota šī ziņojuma pielikumā Nr.3.

Kopumā pārskata periodā ERAF darbības programmas „Uzņēmējdarbība un inovācijas” ietvaros konstatētas neatbilstības par kopējo summu 2,5 milj. latu (1,0% no pārskata periodā pieprasītā finansējuma. No tiem liekākais neatbilstību apjoms konstatēts aktivitātē 2.1.2.4. ”Augstas pievienotās vērtības investīcijas”.

Pārskata periodā praktiski visu neatbilstību summu veido neatbilstības, kas klasificētas kā „Citas neatbilstības” par kopējo summu 2,5 milj. latu, jeb 99,3%. Neatbilstības, kas klasificētas, kā „Iepirkumu vai konkurences normu pārkāpums” ir 18,9 milj. latu, jeb 0,007 % no darbības programmā pārskata periodā konstatētajām neatbilstībām.

Šādās aktivitātēs un apakšaktivitātēs konstatētās neatbilstības pret tajās pieprasīto finansējumu pārsniedz 2% uz 2011.gada 30.septembri:

* 2.1.1.2. „Atbalsts starptautiskās sadarbības projektiem zinātnē un tehnoloģijās (EUREKA,7.Ietvara programma un citi)” – 2,0%;
* 2.1.2.2.2. „Jaunu produktu un tehnoloģiju izstrāde – atbalsts jaunu produktu un tehnoloģiju ieviešanai ražošanā” – 8,6%;
* 2.1.2.4. „Augstas pievienotās vērtības investīcijas” – 8,1%;
* 2.3.1.1.1. „Ārējo tirgu apgūšana – ārējais mārketings” – 2,0%
* 2.3.2.2. „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās (ĪAT)” - 4,9%.

**4.1.3. Darbības programma „Infrastruktūra un pakalpojumi”**

Kopumā no plānošanas perioda sākuma līdz 2011.gada 30.septembrim konstatēto neatbilstību apjoms ir 5,2 milj. latu (1,2% no kopējā pieprasītā finansējuma).

Pārskata periodā darbības programmas ietvaros valsts pārvaldes iestāžu un pašvaldību īstenotajos projektos konstatētas neatbilstības par kopējo summu 0,4 milj. latu jeb 89,2% (ERAF un KF) no pārskata periodā darbības programmā konstatētajām neatbilstībām.

Pārskata periodā konstatētas neatbilstības par kopējo summu 0,4 milj. latu (0,1% no pārskata periodā darbības programmā pieprasītā finansējuma). No tā vislielākā neatbilstību daļa 0,4 milj. latu apmērā konstatēta VARAM pārziņā esošajās aktivitātēs.

Pārskata periodā lielāko neatbilstību summu veido neatbilstības, kas klasificētas, kā „Iepirkuma vai konkurences normu pārkāpums” un to summa ir 0,3 milj. latu jeb 63,9% no pārskata periodā darbības programmā konstatētajām neatbilstībām. Neatbilstības, kas klasificētas, kā „Cita neatbilstība” veido 0,2 milj. latu jeb 36% no pārskata periodā darbības programmā konstatētajām neatbilstībām.

Pārskata periodā lielākā neatbilstību summa konstatēta „pašvaldību” īstenotajos projektos un tā ir 0,2 milj. latu jeb 0,2 % no pieprasītā finansējuma uz 2011.gada 30.septembri.

Šādās aktivitātēs un apakšaktivitātēs konstatētās neatbilstības pret tajās pieprasītā finansējuma pārsniedz 2% uz 2011.gada 30.septembri:

* 3.1.1.1. „Mācību aprīkojuma modernizācija un infrastruktūras uzlabošana profesionālās izglītības programmu īstenošanai” – 22,0%;
* 3.1.3.3.2. „Vispārējās izglītības iestāžu infrastruktūras uzlabošana izglītojamajiem ar funkcionāliem traucējumiem” – 3,8%;
* 3.1.4.4. „Atbalsts alternatīvās aprūpes pakalpojumu pieejamības attīstībai” – 2,1%;
* 3.4.1.1. „Ūdenssaimniecības infrastruktūras attīstība apdzīvotās vietās ar iedzīvotāju skaitu līdz 2000” – 2,2%;
* 3.4.2.1.1. „Valsts nozīmes pilsētbūvniecības pieminekļu saglabāšana, atjaunošana un infrastruktūras pielāgošana tūrisma produktu attīstībai” – 6,2%;
* 3.4.2.1.2. „Nacionālās nozīmes velotūrisma produkta attīstība” – 2,9%.
	1. 2004.-2006.gada plānošanas periods

Ņemot vērā risku, ka atsevišķu ES struktūrfondu 2004.-2006.gada plānošanas perioda projektu ietvaros veiktie izdevumi uzskatāmi vai varētu no EK viedokļa būt uzskatīti par neatbilstoši veiktiem, tomēr, finansējuma saņēmēji atsevišķos gadījumos nav vainojami neatbilstoši veikto izdevumu veikšanā, vai pēc papildu informācijas apkopošanas un izvērtēšanas, tiek uzskatīts, ka nav pamata izdot lēmumu par neatbilstoši veikto izdevumu atgūšanu no finansējuma saņēmēja, valsts uzņemas risku un finanšu atbildību, par ko, lai nodrošinātu neatbilstoši veikto izdevumu norakstīšanu (uzskatīšanu par atgūtajiem) tiek informēts MK.

Minēto finanšu atbildību uzņemšanās neietekmēs no EK saņemamo noslēguma maksājuma apmēru, jo atbilstošais izdevumu apjoms noslēguma maksājuma pieprasījumā EK tiek aizstāts ar attiecināmajiem izdevumiem, kas veikti uz uzņemto valsts budžeta virssaistību rēķina. Informācija par atsevišķiem šādiem gadījumiem jau tika iekļauta iepriekšējos ziņojumos, savukārt detalizēts kopsavilkums par minētajām neatbilstībām sniegts ziņojuma pielikumā Nr.5.

Joprojām tiek gaidīts EK viedoklis par piemērojamo finanšu korekcijas kopējo summu pieciem 2004-2006.gada plānošanas perioda KF vides sektora projektiem: „Sadzīves atkritumu apsaimniekošana Austrumlatgales reģionā”,” Jūrmalas ūdenssaimniecības attīstība”, „Ūdensapgādes un kanalizācijas pakalpojumu attīstība Jelgavā”, „Ūdensapgādes un kanalizācijas pakalpojumu attīstība Rīgā, II kārta” un „Sadzīves atkritumu apsaimniekošana Dienvidlatgales reģionā” saistībā ar aprēķināto finanšu korekciju par publisko iepirkumu tiesiskajiem regulējumam neatbilstošiem papildu darbiem, piegāžu un pakalpojumu iepirkumiem, kā arī līgumu sadārdzinājumu.

Š.g. oktobrī, no 3. līdz 7.oktobrim, notika EK audita misija par atsevišķiem 2004-2006.gada plānošanas perioda KF projektiem, tas ir š.g. 3.un 4.oktobrī VARAM pārziņā esošā SIA „Rīgas Ūdens” projekta Nr.2005LV16CPE003 „Ūdenssaimniecības attīstība Rīgā, III kārta” ietvaros un SM pārziņā esošā VAS „Latvijas dzelzceļš” projekta Nr.2001/LV/16/P/PT/006 „Vilcienu kustības vadības sistēmas modernizācija (Latvijas Austrumu–Rietumu dzelzceļa koridors)” ietvaros (turpmāk – LDZ projekts). EK audita ziņojuma projektu plānots saņemt 2-3 mēnešu laikā. LDZ projekts ilgstoši tika uzskatīts par augsta riska projektu, īstenošanas gaitā tam piemērota īpaša uzraudzības kārtība, t.sk. EK līmenī. Projekta ieviešanas laikā konstatētie dažādi sarežģījumi radīja risku projektu pabeigt laikā, lai varētu samaksāt pēdējo maksājumu maksimālā apmērā līdz projekta attiecināmības beigām, t.i. līdz 31.12.2010., lai varētu pretendēt uz visu plānoto KF finansējumu. Ņemot vērā īpašo projekta uzraudzību un problēmas ieviešanas gaitā, EK īpaši stingri vērtē projekta atbilstošu īstenošanu projekta slēgšanas procesā. LDZ projekta ietvaros noslēguma ziņojums SM ir jāsagatavo un jāiesniedz VI savlaicīgi, lai laikus varētu veikt visas nepieciešamās procedūras pirms projekta noslēguma dokumentācijas iesniegšanas EK līdz 2012.gada 1.aprīlim.

* 1. Neatbilstoši veikti izdevumi un zaudējumi valsts budžetam 2007 – 2013. gada plānošanas periodā ES fondos

Kā minēts šīs nodaļas ievadā neatbilstoši veikti izdevumi rodas, ja tos nav iespējas ieturēt no kārtējā maksājuma, jeb neatbilstība ir konstatēta pēc maksājumu veikšanas finansējuma saņēmējam.

Neatbilstoši veikto izdevumu apjoms līdz 2011. gada 30. septembrim ir 5,0 milj. latu jeb 39% no kopējā konstatētā neatbilstību apjoma. No tiem uz pārskata perioda beigām atgūti neatbilstoši veikti izdevumi 98% apmērā jeb 4,9 milj. latu. Attiecīgi secinām, ka lielākā daļa neatbilstību tiek atklātas pirms maksājumu veikšanas finansējuma saņēmējam attiecīgi summas tiek ieturētas no kārtējā maksājuma.

Lielākais neatbilstoši veikto izdevumu apjoms konstatēts pašvaldību īstenotajos projektos un tas ir 2,9 milj. latu uz 30.09.2011. No pašvaldību īstenotajos projektos konstatētā neatbilstoši veikto izdevumu apjoma atgūti faktiski 2,87 milj. latu.

Grafiks Nr.25 *„Neatbilstoši veikti izdevumi sadalījumā pa finansējuma saņēmēju veidiem līdz 30.09.2011 milj. LVL.”*

Analizējot šī ziņojuma pielikumā Nr.3 informāciju par 2011.gada 3.ceturknī konstatētajiem neatbilstoši veiktajiem izdevumiem tiešo vai pastarpināto valsts pārvaldes iestāžu, atvasināto publisko personu vai citu valsts iestāžu īstenotajos projektos, redzams, ka tas kopumā rada zaudējumus valsts budžetam 456 tūkst. latu apmērā. Pārskata periodā konstatēto neatbilstoši veikto izdevumu apjoms tiešo vai pastarpināto valsts pārvaldes iestāžu, atvasināto publisko personu vai citu valsts iestāžu īstenotajos projektos ir 14,2% no pārskata periodā konstatēto neatbilstību apjoma.

Pēc FM saņemtās informācijas no ES fondu administrēšanā iesaistītajām AI 2011. gada 3. ceturksnī pret LM un tās pakļautībā esošo iestāžu kā ES fondu finansējuma saņēmējiem, īstenoto projektu ietvaros konstatētajām neatbilstībām astoņos gadījumos ierosinātas dienesta izmeklēšanas un četros gadījumos ir ierosinātas disciplinārlietas, no tām divos gadījumos disciplinārlietas slēgtas, piemērojot disciplinārsodu un piecos gadījumos (t.sk., gadījumos, kas ierosināti iepriekšējos ceturkšņos), viena disciplinārlieta slēgta ar lēmumu nepiemērot disciplinārsodu. Divos gadījumos pārskata periodā aizvien vēl notiek izmeklēšana. Papildus pārskata periodā Tieslietu ministrija ir ierosinājusi 2 dienesta izmeklēšanas un vienu disciplinārlietu saistībā ar konstatētajām neatbilstībām tai padotībā esošajās institūcijās, kuras īsteno projektus kuri līdzfinansēto ar EEZ/Norvēģijas finanšu instrumentu atbalstu. Informācija par konstatētajām neatbilstībām valsts budžeta iestāžu īstenotajos projektos un ierosināto izmeklēšanu/ ierosināto disciplinārlietu skaits apkopots tabulā Nr. 6.

Tabula Nr.6. *„Konstatēto neatbilstību skaits valsts budžeta iestāžu īstenotajos projektos un ierosināto izmeklēšanu/disciplinārlietu skaits 2011. gada 3. ceturksnī”.*

|  |  |  |  |  |  |
| --- | --- | --- | --- | --- | --- |
| **Nr.p.k** | **Resors** | **Finansējuma saņēmējs** | **Neatbilstību skaits un summa (neatbilstības virs 85 LVL)** | **Ierosināto dienesta pārbaužu skaits** | **Ierosināto disciplinārlietu skaits** |
| 1. | Izglītības un zinātnes ministrija | Valsts izglītības satura centrs | 2 (5 216,66 LVL) | 0 | 0 |
| Latviešu valodas aģentūra | 4 (15 310,12 LVL) | 0 | 0 |
| Izglītības un zinātnes ministrija | 2 (1 669,21 LVL) | 0 | 0 |
| 2. | Kultūras ministrija | Kultūrizglītības un nemateriālā mantojuma centrs | 1 (17 731, 14 LVL) | 0 | 0 |
| Valsts aģentūra „Kultūras informācijas sistēmas” | 1 (125 143,69 LVL) | 0 | 0 |
| 3. | Labklājības ministrija | Nodarbinātības valsts aģentūra | 4 (32 472,44 LVL) | 8 | 4 |
| 4.  | Ekonomikas ministrija | Latvijas Investīciju un attīstības aģentūra | 1 (135,13 LVL) | 0 | 0 |
| 5.  | Vides aizsardzības un reģionālās attīstības ministrija | Vides aizsardzības un reģionālās attīstības ministrija | 3 (326,52 LVL) | 0 | 0 |
| **Kopā 2007 – 2013. gada plānošanas periods** | **18 (198 004,91 LVL)** | **8** | **4** |
| 6. | Satiksmes ministrija\* | Satiksmes ministrija | 5 (264858,21 EUR- 209 142,92 LVL) | 0 | 0 |
| **Kopā 2004 – 2006. gada plānošanas periods (KF)** | **5 (264858,21 EUR- 209 142,92 LVL)** | **0** | **0** |
| 7. | Tieslietu ministrija\*\* | Ieslodzījuma vietu pārvalde | 2 (26 093, 2 LVL) | 1 | 0 |
| Valsts probācijas dienests | 1 (1 672,88 LVL) | 1 | 1 |
| 8. | Iekšlietu ministrija\*\* | Iekšlietu ministrijas informācijas centrs | 2 (1 995,32 LVL) | 0 | 0 |
| Valsts policija | 1 (1 499,97 LVL) | 0 | 0 |
| 9. | Finanšu ministrija\*\* | Finanšu ministrija | 1 (3 045,95 LVL) | 1 | 0 |
| **Kopā 2004 – 2009 gada EEZ/Norvēģijas finanšu instrumenti** | **7 (34 307,24 LVL)** | **2** | **1** |

*\*2004 – 2006. gada plānošanas perioda Kohēzijas fonds*

*\*\*2004 – 2009 gada EEZ/Norvēģijas finanšu instrumenti.*

Diemžēl no tabulā Nr.6 apkopotās informācijas secināms, ka ļoti daudzu neatbilstību atklāšanas gadījumā nav sekojusi MK 2011. gada 8. marta sēdes protokola Nr. 14., 21§ 4. punktā noteiktā rīcība.

Atgādinām, ka atbilstoši MK 2011. gada 8. marta sēdes protokolam Nr. 14., 21§ 4. punktam AI konstatējot neatbilstību vai neatbilstoši veiktus izdevumus valsts budžeta iestādes īstenotajā projektā vai tās kā ES fondu vadībā iesaistītās institūcijas pienākumu izpildē, izvērtējot lietas apstākļus nepieciešamības gadījumā jāveic dienesta pārbaudi atbilstoši Valsts pārvaldes iekārtas likuma 35.panta pirmajai daļai. Pēc dienesta pārbaudes atzinuma saņemšanas, ja nepieciešamas, jāierosina disciplinārlieta pret atbildīgajām amatpersonām un pārvaldes amatpersonām atbilstoši Valsts civildienesta ierēdņu disciplināratbildības likumam, Darba likumam un citiem speciālajiem normatīvajiem aktiem, kuri regulē amatpersonu disciplināratbildību.

* 1. Eiropas Ekonomikas zonas un Norvēģijas finanšu instrumentu, Latvijas un Šveices sadarbības programma

2011.gada 3.ceturknī ir konstatētas neatbilstības 2 individuālajos projektos, par kurām donorvalstis ir informētas ar ceturkšņa neatbilstību ziņojumiem. Sākot no pirmo projektu īstenošanas uzsākšanas 2007.gada janvārī līdz pārskata perioda beigām kopā ir konstatētas neatbilstības 8 individuālajos projektos, 5 VPP programmas apakšprojektos un 1 Stipendiju grantu shēmas apakšprojektā.

CFLA un Valsts kase līdz pārskata perioda beigām par neattiecināmiem izdevumiem ir atzinušas un samazinājušas projektu starpposma pārskatos iekļautos izdevumus kopsummā 769,6 tūkst. latu apmērā jeb 1,7% no EEZ/Norvēģijas finanšu instrumentu ietvaros noslēgtajos līgumos pieejamā kopējā publiskā finansējuma, t.sk.:

Tabula Nr.7 *„Neattiecināmo izdevumu summa līdz 30.09.2011., milj. LVL.”*

|  |  |  |  |
| --- | --- | --- | --- |
| Nr.p.k. | Finansējuma saņēmējs | Kumulatīvi no 01.01.2007. līdz 30.09.2011. | t. sk., 2011.gada 3.ceturksnī |
| Kop-summa | EEZ/Norvēģijas finanšu instrumentu grants | Nacionālais finansējums | Kop-summa | EEZ/Norvēģijas finanšu instrumentu grants | Nacionālais finansējums |
| 1. | Tiešās vai pastarpinātās valsts pārvaldes iestādes\* | 560 293,64 | 476 322,31 | 83 971,33 | 43 636,56 | 37 091,08 | 6 545,48 |
| 2. | Atvasinātās publiskās personas vai citas valsts iestādes | 182 230,07 | 14 3478,95 | 38 751,12 | 28 750,91 | 24 144,63 | 4 606,28 |
| 3. | NVO un privātais sektors | 27 046,81 | 17 399,2 | 9 647,61 | 7 523,79 | 6 253,9444 | 1 269,8456 |
|  |  Kopā | 769 570,52 | 637 200,46 | 132 370,06 | 79 911,26 | 67 489,65 | 12 421,61 |

\**100% valsts budžeta priekšfinansējums – dotācija*

Atbildīgo ministriju griezumā uz pārskata perioda beigām lielākās neattiecināmās izmaksas 398,6 tūkst. latu apmērā, kas ir vairāk kā puse no visām neattiecināmajām izmaksām kopā, ir konstatētas tieslietu prioritātē ieviestajos projektos.

Izdevumi tika atzīti par neattiecināmiem lielākoties šādu iemeslu dēļ: izdevumi ir pretrunā ar projektu īstenošanu reglamentējošo normatīvo aktu prasībām, neatbilstošs administratīvo izdevumu (t.sk. atalgojumu) aprēķins, finansējuma saņēmēju pieļautās aprēķinu kļūdas, kā arī pārkāpumi iepirkumu procedūrās.

Sākot ar pirmo projektu īstenošanas uzsākšanu 2009.gada janvārī līdz pārskata perioda beigām Šveices programmas ietvaros CFLA un Valsts kase par neattiecināmiem izdevumiem ir atzinušas kopsummā 56,45 latus.

1. ES fondu vadības, kontroles un uzraudzības sistēmas pilnveidošana

**5.1. Iepirkumu uzraudzības sistēmas pilnveidošana**

Šā gada 30.augustā ir apstiprināti grozījumi MK noteikumos Nr.419[[11]](#footnote-11), līdz ar kuriem ir pilnveidota ES fondu iepirkumu uzraudzības sistēma. Grozījumi MK noteikumos tiks ieviesti sākot ar 2012.gada 1.janvāri un tie paredz:

1. Paplašina to institūciju loku, kam ir tiesības veikt iepirkumu pirmspārbaudes, nosakot atbildības sadalījumu, proti:
	* Iepirkumu uzraudzības birojs 100% apmērā veic iepirkumu pirmspārbaudes lielo projektu ietvaros (projekti, kuru kopējās attiecināmās izmaksas pārsniedz 50 miljonus eiro), kā arī izlases veidā veic to iepirkumu pirmspārbaudes, par kuriem jāpublicē paziņojums ES Oficiālajā Vēstnesī un to iepirkumu pirmspārbaudes, kuros paredzētā publisko būvdarbu līguma summa pārsniedz 1 000 000 latu.
	* AI vai SI izlases veidā veic pārējo iepirkumu pirmspārbaudes (pašvaldību, valsts pārvaldes iestāžu, komersantu veikto iepirkumu pirmspārbaudes).
2. Nosaka Iepirkumu uzraudzības birojam pienākumu izstrādāt un ar AI, SI un VI saskaņot metodiku par pirmspārbaužu veikšanu, regulāri organizēt sanāksmes par iepirkumu pirmspārbaužu veikšanā konstatētajiem problēmjautājumiem ar mērķi vienoties par to risinājumiem un veicināt vienotu pieeju problēmjautājumu risināšanai, kā arī regulāri aktualizēt iepriekšminēto metodiku.

Papildus šā gada 30.septembrī ir apstiprināta arī Iepirkumu uzraudzības biroja metodika AI un SI par iepirkumu pirmspārbaužu veikšanu. Ar IUB izstrādāto metodiku var iepazīties ES fondu mājas lapā pēc adreses <http://www.esfondi.lv/page.php?id=613>.

**5.2. Par ES fondu projektu īstenošanas termiņu pagarināšanu (grozījumi MK noteikumos Nr.419)**

FM kā ES fondu VI, analizējot ES fondu ieviešanu un veicot sarunas ar starpniekinstitūcijām, ir konstatējusi, ka bieži vien, vairāku apstākļu ietekmē finansējuma saņēmējs nevar pabeigt ES fonda projektu sākotnēji noteiktajā termiņā. Taču vairākās ES fondu aktivitātēs projekta īstenošanas termiņš jau sākotnēji ir noteikts kā projekta iesnieguma vērtēšanas kritērijs.  Lai gan tiesiskā noteiktība prasa, lai līguma vai vienošanās, kas ir noslēgta attiecīgi uz administratīvā akta vai pārvaldes lēmuma, kas, savukārt, ir pieņemts uz konkrētajā brīdī spēkā esošo normatīvo aktu pamata, nosacījumi netiktu mainīti, ir nepieciešams iezīmēt tādas situācijas, kad AI vai SI var pagarināt līgumā vai vienošanās par projekta īstenošanu noteikto projekta īstenošanas termiņu pat tad, ja šāds termiņš sākotnēji ir noteikts kā projekta iesnieguma vērtēšanas kritērijs. Vienlaikus ar MK 2011.gada 27.septembra protokollēmuma Nr.55 23.§ 2.punktu MK ir uzdevis FM sagatavot un iesniegt izskatīšanai MK priekšlikumu par grozījumiem normatīvajā regulējumā, lai atrisinātu dažu jau uzsākto projektu, kuros plānotās darbības nevar īstenot līgumā vai vienošanās noteiktajā termiņā un kuros projekta īstenošanas termiņš sākotnēji ir bijis noteikts kā projekta iesnieguma vērtēšanas kritērijs, īstenošanas problēmas.

Pamatojoties uz iepriekšminēto, FM ir izstrādājusi MK noteikumu projektu „Grozījumi Ministru kabineta 2007.gada 26.jūnija noteikumos Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” (turpmāk – MK noteikumi Nr.419), kurā noteikti apstākļi, kādos AI vai SI, ar kuru noslēgts līgums vai vienošanās par projekta īstenošanu, var pagarināt projekta īstenošanas termiņu. Līdztekus jāņem vērā, ka MK noteikumu projektā minētie nosacījumi ir attiecināmi, ja atbilstība noteiktam ES fonda projekta īstenošanas termiņam ir noteikta kā ES fonda projekta iesnieguma vērtēšanas kritērijs un ES fonda projekta īstenošanas termiņa pagarināšana mainītu attiecīgā projekta iesnieguma kopējo vērtējumu. Citos gadījumos ES fonda projekta īstenošanas termiņu var pagarināt virs aktivitātes īstenošanas kārtībā noteiktā termiņa saskaņā ar līgumu vai vienošanos MK noteikumu Nr.419 25.punktā noteiktajā kārtībā.

MK noteikumu projektu ir plānots apstiprināt MK 2011.gada novembra vidū.

**5.3. Pieņemts lēmums par SI VEC likvidāciju un tā funkciju nodošanu CFLA**

Latvijas valsts pārvaldes strukturālo izmaiņu rezultātā MK šā gada 30.augustā pieņēma lēmumu par Veselības ekonomikas centra, kas ir viena no ES fondu SI reorganizāciju un likvidāciju. Rezultātā ir plānots, ka no šā gada 1.novembra VEC veiktās SI funkcijas pārņems CFLA. FM kā VI uzraudzīs procesu un ierosinās Revīzijas iestādei veikt sistēmas auditu, lai nodrošinātu un pārliecinātos, ka visas funkcijas pēc pārņemšanas tiek atbilstoši nodrošinātas un ka reorganizācijai nav ietekmes uz ES līdzekļu attiecināmību.

Pašlaik ir izveidota reorganizācijas darba grupa, kas darbojas saskaņā ar apstiprinātu „Plānu par ES fondu SI funkciju pārņemšanu no VEC un nodošanu CFLA”.

**5.4. Samazināts administratīvais slogs atbildīgajām iestādēm un SI attiecībā uz EK iesniedzamo ES fondu līdzekļu pieprasījumu prognozi kārtējam un nākamajam gadam**

2011.gada 13.septembrī tika apstiprināti grozījumi MK 2010.gada 9.novembra noteikumos Nr.1041 „Kārtība, kādā paredzami valsts budžeta līdzekļi ES struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” (turpmāk – MK noteikumi Nr.1041), ar kuriem citstarp tika samazināts administratīvais slogs AI un SI attiecībā uz EK iesniedzamo ES fondu līdzekļu pieprasījumu prognozi kārtējam un nākamajam gadam. Līdz šim MK noteikumu Nr.1041 49.punkts noteica, ka minēto prognozi par attiecīgo ES fonda aktivitāti vai apakšaktivitāti AI vai SI katru gadu iesniedz VI. Tā kā AI un SI šādu pašu līdzekļu pieprasījuma prognozi iesniedz arī Valsts kasē, nav nepieciešams to iesniegt arī VI, jo VI minēto informāciju var saņemt no Valsts kases.

**5.5. Atvieglotas publicitātes prasības ES fondu vadībā iesaistītajās iestādēs**

2011.gada 4.oktobrī MK tika apstiprināti noteikumi Nr.749 „Kārtība, kādā nodrošina Eiropas Savienības struktūrfondu un Kohēzijas fonda publicitātes un vizuālās identitātes prasības, kā arī publisko informāciju par šo fondu projektiem” (turpmāk – MK noteikumi Nr.749). Ar šiem noteikumiem tika apvienoti MK 2007.gada 10.jūlija noteikumus Nr.484 „Kārtība, kādā publisko informāciju par Eiropas Savienības struktūrfondu un Kohēzijas fonda projektiem” (turpmāk – MK noteikumi Nr.484) un MK 2007.gada 26.jūnija noteikumus Nr.441 „Eiropas Savienības fondu publicitātes un vizuālās identitātes prasību nodrošināšanas kārtība”. Ar MK noteikumu Nr.749 spēkā stāšanos ir vienkāršota informācijas publiskošana par apstiprinātajiem ES fondu projektiem. FM ir izveidojusi VIS un interneta mājas lapā [www.esfondi.lv](http://www.esfondi.lv) pieejamā ES fondu aktivitāšu meklētāja sasaisti, kuras rezultātā tuvākajā laikā tiks īstenota projektu informācijas automātiska publicēšana no VIS ES fondu aktivitāšu meklētājā. Tāpēc turpmāk vispārpieejamo informāciju par projektiem interneta mājas lapā [www.esfondi.lv](http://www.esfondi.lv) nodrošinās VI. Tādējādi vienkopus tiks nodrošināta ērta pieeja tai informācijai, ko šobrīd AI un SI nosaka publicēt MK noteikumi Nr.484. Projektu informācija meklētājā būs apskatāma vairākos veidos, kā arī meklējot pēc dažādiem parametriem.

**5.6. Plānotie (rosinātie) pasākumi sistēmas pilnveidošanai**

Šā gada trešajā ceturksnī ES fondu vadības un kontroles sistēmā ir veikti vairāki auditi (gan EK audita misijas, gan Revīzijas iestādes audits VI). Ņemot vērā auditoru identificētās nepilnības un audita misiju noslēguma sanāksmēs izteiktos ieteikumus, VI ir identificējusi nepieciešamību veikt uzlabojumus ES fondu vadības un kontroles sistēmā un stiprināt VI lomu un pilnveidot uzraudzības funkciju pār AI un SI deleģētajām funkcijām.

VI, ņemot vērā auditu ieteikumus jau ir veikusi un turpina veikt darbības ES fondu vadības un kontroles sistēmas pilnveidošanai. Nozīmīgākie plānotie pasākumi:

1. *Vadības pārbaužu stiprināšana*

Ņemot vērā, ka pēc šā gada jūlijā veiktajiem pasākumiem Revīzijas iestādes neatkarības stiprināšanai un FM Audita un revīzijas departamenta reorganizācijas pilnvērtīgi netiek veikta viena no VI funkcijām netiek nodrošināta EK regulā Nr.1083/2006[[12]](#footnote-12) 60.pantā noteikto deleģēto funkciju izpildes uzraudzība (šīs funkcijas ir deleģētas ES fondu AI un SI).

Ieteikumu izmantot iekšējā audita funkciju pēc Audita un revīzijas departamenta reorganizācijas ES fondu vadības un kontroles sistēmā ir noteikusi Revīzijas iestāde audita ziņojuma projektā[[13]](#footnote-13), kā arī EK auditori šā gada 26.-30. septembra DG Employ audita misijas noslēguma sanāksmē norādījuši uz šīs funkcijas trūkumu ES fondu vadības un kontroles sistēmā un uzsvēruši tās nozīmīgumu. Lai novērstu šo nepilnību un efektīvi uzraudzītu deleģēto funkciju izpildi, ir identificēta nepieciešamība atjaunot iekšējā audita funkciju ES fondu sistēmā.

Tāpat, lai pilnveidotu pārbaužu projektu īstenošanas vietās veikšanas procesu un gūtu pārliecību par AI/SI deleģēto funkciju atbilstošu izpildi, šā gada septembrī ir noslēgts līgums ar SIA Ernst&Young par pārbaužu projektu īstenošanas vietās veikšanu un AI/SI pārbaužu procesa virspārbaužu veikšanu. Līguma izpildes termiņš ir šā gada 15.decembris. Attiecīgi pēc rezultātu saņemšanas VI izstrādās rīcības plānu ES fondu vadības un kontroles sistēmas pilnveidošanai.

Papildus, lai nodrošinātu virsuzraudzību par EK regulā Nr. 1083/2006 60.pantā noteikto funkciju izpildi, FM 2012.gada 1.ceturksnī kā ārpakalpojumu plāno iepirkt ārējos auditorus, kas nodrošinātu pārbaužu veikšanu visās ES fondu administrēšanā iesaistītajās iestādēs.

1. *Neatbilstību vadības sistēmas pilnveidošana*

Ņemot vērā EK ierosinājumus attiecībā uz Revīzijas iestādes neatkarību, Latvija ir uzsākusi MK noteikumu Nr.740 grozījumus, lai noteiktu Revīzijas iestādes tiesības pieņemt lēmumus par neatbilstībām, kā arī nepieciešamības gadījumā ziņot EK un Eiropas Krāpšanas apkarošanas birojam (OLAF) .

Papildus informāciju un analīzi attiecībā uz neatbilstoši veiktajiem izdevumiem lūdzu skatīt sadaļā Nr.4.

1. *Daļveida Tehniskās palīdzības attiecināšana*

Saskaņā ar Ministru prezidenta 2011.gada 3.maija rezolūciju Nr.111- 1/30 un šā gada 20.jūnija MK Koalīcijas darba grupā par ES fondu jautājumiem skatīto jautājumu par iespējamo atalgojuma daļveida attiecināšanu no ES fondu tehniskās palīdzības, informējam, ka FM pašlaik izvērtē iespēju realizēt praktiski iespējamus un visām Latvijas Republikas un ES prasībām atbilstošus risinājumus, lai nodrošinātu ES fondu vadībā iesaistīto un daļēji iesaistīto iestāžu ierēdņu un darbinieku finansēšanu no ES fondu tehniskās palīdzības līdzekļiem, kas vienlaicīgi neradītu risku neatbilstoši veiktiem izdevumiem. Izvērtējumu augstākminētajā jautājumā plānots virzīt uz MK šā gada novembra laikā.

Tomēr, ņemot vērā, ka tuvojas ES fondu 2007.-2013.gada ieviešanas perioda noslēgums un jau notiek darbs pie jaunā 2014.-2020.gada perioda sistēmas un viens no virzieniem, kādā VI strādā attiecībā uz jauno periodu, ir ES fondu administrēšanā iesaistīto institūciju optimizāciju, uzskatām, ka sistēmas izveidošana šajā periodā nebūtu efektīva, ja nākamajā periodā iestāžu skaits tiks ievērojami samazināts.

Ņemot vērā augstākminētos argumentus, uzskatām, ka kopējās sistēmas izveide un ieviešana visās ES fondu administrēšanas sistēmā iesaistītajās institūcijās ir iespējama tikai ar jauno 2014.-2020. ES fondu plānošanas periodu, kas nozīmē sākot ar 2014.gadu.

1. *Ierobežota līgumu slēgšana ar uzņēmumu esošajiem/ bijušajiem darbiniekiem*

Pamatojoties uz informatīvo ziņojumu „Par ārvalstu finanšu resursu (Eiropas Savienības struktūrfondu un Kohēzijas fonda, EEZ finanšu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas) apguvi līdz 2011.gada 30.jūnijam”, MK 2011.gada 23.augustā pieņēma lēmumu (prot. Nr.49 25.§) konceptuāli atbalstīt FM priekšlikumu noteikt aizliegumu pasūtītājiem Publisko iepirkumu likuma un Sabiedrisko pakalpojumu sniedzēju iepirkumu likuma izpratnē, kā arī finansējuma saņēmējiem MK noteikumu Nr.65[[14]](#footnote-14) izpratnē slēgt uzņēmuma līgumus ar saviem esošajiem darbiniekiem vai bijušajiem darbiniekiem, ar kuriem darba attiecības izbeigtas noteiktā laika posmā. Vienlaikus MK uzdeva FM sadarbībā ar TM un Valsts kanceleju izstrādāt priekšlikumus grozījumiem normatīvajos aktos, lai noteiktu ierobežojumus slēgt uzņēmuma līgumus ar esošajiem darbiniekiem vai bijušajiem darbiniekiem, ar kuriem noteiktā laika posmā izbeigtas darba attiecības. Izpildot minēto MK protokollēmumu, FM ir izstrādājusi un 2011.gada 28.septembrī nosūtījusi saskaņošanai TM un Valsts kancelejai informatīvo ziņojumu par iespējamajiem problēmas risinājumiem un attiecīgiem grozījumiem normatīvajos aktos.

Izstrādājot minēto informatīvo ziņojumu, FM secināja, ka tiešs aizliegums finansējuma saņēmēja esošajiem vai bijušajiem darbiniekiem un civildienesta ierēdņiem piedalīties finansējuma saņēmēja organizētajās iepirkuma procedūrās būtu nesamērīgs. Saskaņā ar likuma „Par interešu konflikta novēršanu valsts amatpersonu darbībā” 6.panta pirmo daļu, valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, ja šajā likumā vai citā normatīvajā aktā nav paredzēti valsts amatpersonas amata savienošanas ierobežojumi. Turklāt Eiropas Parlamenta un Padomes 2004.gada 31.marta direktīvas 2004/18/EK par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru (turpmāk – Direktīva 2004/18/EK), 45.pantā, kur noteiktas prasības attiecībā uz pretendentu personiskajiem datiem, nav iekļauts ne aizliegums piedalīties iepirkuma procedūrā pasūtītāja esošajiem vai bijušajiem darbiniekiem, ne arī pasūtītāja tiesības noraidīt pretendentu tikai tā iemesla dēļ, ka tas ir tā esošais vai bijušais darbinieks.

Ņemot vērā minētos secinājumus, informatīvajā ziņojumā piedāvāti šādi risinājumi:

* papildināt Publisko iepirkumu likuma 11.panta ceturto daļu un Sabiedrisko pakalpojumu likuma 15.panta piekto daļu, nosakot, ka nākamajos tā paša projekta vai attiecīgajā iepirkuma procedūrā nav tiesīgi piedalīties arī tie piegādātāji, kuru darbinieki vai piesaistītie speciālisti ir piedalījušies kādā no iepriekšējiem attiecīgā iepirkuma projekta posmiem vai iepirkuma procedūras dokumentu izstrādāšanā;
* iekļaut līgumos un vienošanās par projekta īstenošanu nosacījumus par interešu konfliktu un tā novēršanas pasākumiem projekta ietvaros;
* informēt finansējuma saņēmējus par nepieciešamību katrai iepirkuma procedūrai nodrošināt pietiekamu publicitāti un piedāvājumu iesniegšanas termiņu, neatkarīgu un objektīvu iepirkuma komisijas izveidi un darba laika uzskaiti pamatdarbā un paveikto darbu uzskaiti uzņēmuma līguma ietvaros.

Plānots, ka informatīvais ziņojums tiks saskaņots ar TM un Valsts kanceleju un iesniegts izskatīšanai MK līdz 2011.gada 31.oktobrim.

1. Jaunais ES fondu 2014.-2020.gada plānošanas periods

FM turpina aktīvi gatavoties nākošajam plānošanas periodam, formulējot un pārstāvot Latvijas intereses Kohēzijas politikai pēc 2013.gada. Trešajā ceturksnī Latvijas intereses Eiropas līmenī ir tikušas prezentētas Trīs Baltijas valstu sanāksmē Igaunijā, kā arī divpusējās tikšanās, tiekoties ar EK un Vācijas vēstniecības pārstāvjiem, kā arī piedaloties divpusējās konsultācijās par ES daudzgadu budžetu (Vācijā, Dānijā, Francijā, Nīderlandē, Zviedrijā un Apvienotajā Karalistē). Latvijas līmenī ir notikušas vairākas tikšanās ar sociālajiem partneriem, pašvaldībām un nevalstiskajām organizācijām.

Š.g. 30. jūnijā EK publicēja priekšlikumu nākošajai finanšu perspektīvai, kas paredz negatīvu ietekmi uz Latvijas kohēzijas politikas aploksni finansējuma absorbcijas griestu 2,5% no iekšzemes kopprodukta ieviešanas dēļ. Š.g. 27.jūlija MK ir apstiprināta Latvijas Republikas pozīcija Nr.1. Par ES daudzgadu budžetu 2014.-2020.gadam, kas iebilst pret EK priekšlikuma Latvijai nelabvēlīgajiem priekšlikumiem, tajā skaitā attiecībā uz Kohēzijas politikas finansējuma sadalījumu, un argumentēti pamato Latvijas intereses.

Š.g. 6. oktobrī EK ir publicējusi ES fondu regulu priekšlikumus 2014.-2020.gada plānošanas periodam, nosakot finansējuma sadalījumu Kohēzijas politikas mērķiem, principus dalībvalstīm, t.sk. Latvijai, pieejamā finansējuma apjoma noteikšanai, iespējamās atbalsta jomas, kā arī ES fondu vadības un ieviešanas jautājumus periodam pēc 2013.gada. FM ir sagatavojusi laika grafiku darbam ar Kohēzijas politikas nākotnes jautājumiem, saskaņā ar kuru nākamajā ceturksnī plānots aktīvi risināt Latvijai svarīgos jautājumus Kohēzijas politikas ietvaros. Tiks sagatavotas sākotnējās pozīcijas par regulu priekšlikumiem un  Latvijas nostāja tiks pausta Neformālajā ministru sanāksmē, kas norisināsies š.g. 24. – 25.novembrī, Polijā. Sākotnējo pozīciju sagatavošanā tiks iesaistītas nozaru ministrijas, sociālie partneri, organizējot sanāksmes un saskaņošanas procedūras, kā arī visi interesenti, organizējot publisko apspriedi.

Papildus FM nākamajā ceturksnī veiks neatkarīgu priekšizpēti par kohēzijas politikas atbalstāmajām jomām Latvijā pēc 2013.gada, nodrošinot fokusētas politikas ieviešanu. Šīs priekšizpētes ietvaros š.g. oktobra beigās un novembrī tiks organizētas diskusijas Latvijas plānošanas reģionos, lai diskutētu priekšizpētes sākotnējos rezultātus.

1. Secinājumi un turpmākā rīcība

Kopumā fondu apguve š.g. trešajā ceturksnī notikusi ievērojami lēnāk nekā plānots un maksājumi finansējuma saņēmējiem veikti par 73% no ceturksnī plānotā. Tas nozīmē, ka atlikušajā laikā līdz gada beigām vēl jāveic maksājumi no ES fondiem par ~ 263,8 milj. latu (jeb 52% no šajā gadā kopumā plānotā maksājumu apjoma). Jau šobrīd no starpniekinstitūcijām ir saņemtas indikācijas, ka gada noteiktais mērķis var netikt izpildīts par aptuveni 2 – 5 %. Vissmagnējāk ar finansējuma apguvi sokas infrastruktūras projektos, kas pamatā skaidrojams ar vēl joprojām pastāvošajiem problēmām iepirkumu procesā, kā arī būtisku cenu sadārdzinājumu, kas aktualizējies š.g. pirmajā pusē. Tāpat vēl joprojām lēna ir inovācijām un zinātniskajai infrastruktūrai paredzētā finansējuma apguve, kā arī EIF pārvaldīto ieguldījumu fonda un aizdevumu programmas darbība. Tajā pašā laikā jāpiemin, ka Latvija vēl joprojām ir viena no līderēm fondu apguvē starp visām ES jaunajām dalībvalstīm.

Ņemot vērā situāciju tautsaimniecībā, 2011.gads ir ticis plānots, kā viens no aktīvākajiem ES fondu apguves gadiem šajā plānošanas periodā un budžetā ES fondiem atvēlētais finansējums 648 milj. latu ir lielāks nekā vidēji iepriekšējos vai, kā plānots, turpmākajos dažos gados. Tādēļ īpaši svarīgi ir izmantot pilnā apmērā šī gada budžeta sniegtās iespējas. Tomēr jau šobrīd secināms, ka nodrošināt pilnvērtīgu pieejamā gada budžeta finansējuma apguvi 2007.-2013.g. ES fondu projektos ir maz iespējams, neizlietoti varētu palikt apmēram 62 milj. latu. Šobrīd lielākā finanšu apguves plānu neizpilde vērojama transporta jomā. Finanšu apguves plānu neizpildes galvenokārt saistītas ar problēmām iepirkumos un to pārsūdzībām.

Ņemot vērā lielo maksājumu apjomu, ko paredzēts veikt gada atlikušajos mēnešos, ir būtiski nodrošināt ne tikai atbilstošu finanšu apguves disciplīnu, bet arī to, ka saspringtajos darba apstākļos no fondu vadībā iesaistīto iestāžu puses tiek saglabāta atbilstoša uzraudzības un kontroles kvalitāte un nepieaug risks neefektīvi un neatbilstoši izlietot ES fondu līdzekļus.

Lai sekmētu ES fondu apguvi un noteikto plānu izpildes, kā arī lai nelabvēlīga iznākuma gadījumā nezaudētu ES fondu finansējumu un nepieciešamības gadījumā to izmantotu citu aktivitāšu īstenošanai, svarīgi ir iespējami ātri pieņemt lēmumu par turpmāku rīcību par iekavētajiem lielajiem projektiem piešķirto apjomīgo ES fondu finansējumu.

Lai novērtētu aktuālās ministriju vajadzības 2012.gada budžeta pieprasījumam, pēc VI lūguma ministrijas sniedza informāciju par nepieciešamo budžetu 2012.gadam, un plānotais apjoms ir ~ 608 milj. latu[[15]](#footnote-15). Tomēr, ņemot vērā esošo situāciju ar budžeta neizpildi katra iepriekšējo gadu ietvaros un arī plānoto 2011.gadā, FM prognozē, ka jau MK 2011.gada 1.novembra sēdē apstiprinātie 581 milj. latu ir pietiekošs finansējums, lai veiktu visus paredzētos maksājumus ES fondu finansējuma saņēmējiem 2012.gada ietvaros.

Pārskata periodā paveikta virkne būtisku darbu efektīvākai ES fondu apguvei turpmākajos gados. Pirmkārt, līdz ceturkšņa beigām EK iesniegti grozījumi plānošanas dokumentos, lai apstiprinātu ERAF finansējuma pārdali 22,8 milj. latu apmērā no darbības programmas „Uzņēmējdarbība un inovācijas” uz darbības programmu “Cilvēkresursi un nodarbinātība”, kā arī citas iekšējās pārdales, tās aktīvo darba tirgus pasākumu īstenošanai 2012.un 2013.gadā, kopā 37,1 milj. latu apmērā. Veikta arī ES fondu līdzekļu pārstrukturēšana, to efektīva ieguldījumu novirzīšana tautsaimniecībā, t. sk. pārskata periodā pārdalīts papildu ERAF finansējums mājokļu siltināšanai.

Tāpat veiksmīgi sakārtoti jautājumi, vadīti un mazināti riski, kas saistīti ar audita sistēmas darbību, kā rezultātā ir atjaunoti maksājumi no EK darbības programmas „Uzņēmējdarbība un inovācijas” (izņemot 2.2.prioritāti) un darbības programmas „Infrastruktūra un pakalpojumi” ietvaros.

Ceturkšņa laikā veikti vairāki fondu vadības sistēmas pilnveidošanas pasākumi: apstiprināti grozījumi MK noteikumos Nr.419, līdz ar kuriem ir pilnveidota ES fondu iepirkumu uzraudzības sistēma; izstrādāti priekšlikumi nosacījumiem par ES fondu projektu īstenošanas termiņu pagarināšanai; samazināts administratīvais slogs AI un SI attiecībā uz EK iesniedzamo ES fondu līdzekļu pieprasījumu prognozi kārtējam un nākamajam gadam (mazināts iesniedzamo prognožu daudzums) un citi pasākumi.

FM turpina aktīvi gatavoties nākošajam plānošanas periodam, formulējot un pārstāvot Latvijas intereses Kohēzijas politikai pēc 2013.gada. Trešajā ceturksnī Latvijas intereses Eiropas līmenī ir tikušas prezentētas Trīs Baltijas valstu sanāksmē Igaunijā, kā arī divpusējās tikšanās, tiekoties ar EK un Vācijas vēstniecības pārstāvjiem.  Latvijas līmenī ir notikušas vairākas tikšanās ar sociālajiem partneriem, pašvaldībām un nevalstiskajām organizācijām.

Finanšu ministrs A.Vilks

08.12.2011. 11:11

22 800

Signe Albiņa

Finanšu ministrijas Eiropas Savienības fondu uzraudzības departamenta

Uzņēmējdarbības un inovāciju uzraudzības nodaļas vadītāja vietniece

Tālr. 670083808, fakss 67095697

Signe.Albiņa@fm.gov.lv

1. Lai nodrošinātu atbilstošu, efektīvu un caurskatāmu ES fondu vadību un apguvi, līdz 2011.gada jūlija beigām veikt pasākumus, lai pārdalītu ES fondu finansējumu no tām aktivitātēm, kurām līdz 2010.gada beigām nebija apstiprināti MK noteikumi par aktivitātes īstenošanu (atbilstoši Likumā par ES struktūrfondu un Kohēzijas fonda vadību noteiktajam) [↑](#footnote-ref-1)
2. Papildus LM indikatīvi nepieciešams finansējums 26,7 milj. LVL apmērā pēc ierosināto DP grozījumu apstiprināšanas. [↑](#footnote-ref-2)
3. Jāatzīmē, ka norēķināšanās nenozīmē, ka avanss nav izlietots. Visbiežāk avanss tiek savlaicīgi izlietots normatīvajos aktos noteiktajā kārtībā un pēc avansa izlietojuma projekta īstenotājs iesniedz starpposma maksājumu, bet faktiski avansu nedzēš, bet gan saņem papildu finansējumu apgrozāmajiem līdzekļiem projekta ietvaros. [↑](#footnote-ref-3)
4. Pēc LGA datiem uz 2011.gada septembri [↑](#footnote-ref-4)
5. RI audits par VAS „Latvijas Hipotēku un zemes banka” Eiropas Reģionālās attīstības fonda līdzfinansētās darbības programmas „Uzņēmējdarbība un inovācijas” 2.2.1.4.aktivitātes „Aizdevumi komersantu konkurētspējas uzlabošanai” ietvaros izsniegto aizdevumu atbilstību Komisijas Regulas (EK) Nr.1828/2006 45.panta prasībām un (22.07.2011 ziņojums) un RI audits par SIA „Latvijas Garantiju aģentūra” Eiropas Reģionālās attīstības fonda līdzfinansētās darbības programmas „Uzņēmējdarbība un inovācijas” 2.2.1.3.aktivitātes „Garantijas komersantu konkurētspējas uzlabošanai” ietvaros izsniegto garantiju atbilstība Komisijas Regulas (EK) Nr.1828/2006 45.panta prasībām (22.07.2011 ziņojums) [↑](#footnote-ref-5)
6. LHZB aizdevumi izsniegti šiem sešiem uzņēmumiem 3.9 miljonu eiro apmērā. [↑](#footnote-ref-6)
7. RI audits par LHZB (22.07.2011 ziņojums) [↑](#footnote-ref-7)
8. *Ņemot vērā ļoti svārstīgo Šveices franka kursu grafikā informācija atspoguļota CHF nevis latos.* [↑](#footnote-ref-8)
9. Jebkurš Latvijas Republikas vai ES tiesību akta pārkāpums, kas atbilst Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999, 2.panta 7.punktā noteiktajam. [↑](#footnote-ref-9)
10. Darba grupa izveidota ar Finanšu ministrijas 2011.gada 19.augusta rīkojumu Nr.380 „Par Eiropas Savienības struktūrfondu un Kohēzijas fonda projektos identificēto neatbilstību ziņošanas Eiropas Komisijai darba grupu” [↑](#footnote-ref-10)
11. MK 2007.gada 26.jūnija noteikumos Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu”” [↑](#footnote-ref-11)
12. PADOMES REGULA (EK) Nr.1083/2006(2006. gada 11. jūlijs), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 [↑](#footnote-ref-12)
13. Audita ziņojums Eiropas Komisijas Reģionālās politikas ģenerāldirektorātam un Eiropas Komisijas Nodarbinātības, sociālo lietu un vienlīdzīgu iespēju ģenerāldirektorātam par Eiropas Savienības struktūrfondu un Kohēzijas fonda 2007.-2013.gada plānošanas perioda izveidotās vadības un kontroles sistēmas darbības efektivitāti Finanšu ministrijā kā vadošajā iestādē [↑](#footnote-ref-13)
14. MK 2008.gada 5.februāra noteikumu Nr.65 „Noteikumi par iepirkuma procedūru un tās piemērošanas kārtību pasūtītāja finansētiem projektiem” [↑](#footnote-ref-14)
15. Papildus LM indikatīvi nepieciešams finansējums 26,7 milj. LVL apmērā pēc ierosināto DP grozījumu apstiprināšanas. [↑](#footnote-ref-15)